SunOnline: Gaumee volley squad thakaa gulhumuge furusathu hulhuvaalaifi\nނަޖާހު މަސްއޫދު 25 Dec 2018, 15:14\nވޯލްޑް ޗެމްޕިއަންޝިޕް އަންހެން ވޮލީބޯޅަ މުބާރާތުގެ އޭވީސީ ކޮލިފައިން ބުރުގައި ރާއްޖެ އާއި ނޭޕާލް ކުޅުނު މެޗުގެ ތެރެއިން --- ސަން ފޮޓޯ: މުހައްމަދު އަފްރާހު\nވޮލީބޯޅައިގެ ގައުމީ އަންހެން އަދި ފިރިހެން، ޖޫނިއާ އަދި ސީނިއާ ސްކޮޑުތަކުގައި ހިމެނެން ބޭނުންވާ ކުޅުންތެރިންނަށް އެ ފުރުސަތު ހުޅުވާލާފައިވާ ކަމަށް ވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) އިން ބުނެފި އެވެ.\nވީއޭއެމް އިން މިއަދު ނެރުނު ބަޔާނެއްގައި ބުނީ އަންނަ އަހަރަށް ވޮލީބޯޅަ ސްކޮޑުތައް އެކުލަވާލައި، ބައިނަލްއަގްވާމީ މުބާރާތްތަކަށް ތައްޔާރުވުމަށް ޓަކައި މުހިންމު މަސައްކަތްތަކެއް އެ އެސޯސިއޭޝަނުން ބުންޏެވެ.\nއެ އެސޯސިއޭޝަނުން ބުނީ، ގައުމީ އަންހެން އަދި ފިރިހެން ސީނިއާ އާއި ޖޫނިއާ ޓީމުތަކަށް ކުޅުން ބޭނުންވާ ކުޅުންތެރިންނަށް އިއްޔެ އިން ފެށިގެން އަންނަ މަހުގެ 12 ވަނަ ދުވަހުގެ ނިޔަލަށް ހުޅުވާލެވިފައިވާ ކަމަށެވެ.\nވީއޭއެމުން ގައުމީ ޓީމުތަކަށް ކުޅުންތެރިން ނަގާއިރު ކޯޑް އޮފް ކޮންޑަކްޓެއްގައި ސޮއިކުރެ އެވެ. ވީއޭއެމްގެ ބަޔާނުގައި ބުނީ ކުރިން އެ ކޯޑް އޮފް ކޮންޑަކްޓުގައި ސޮއި ކޮށްފައިވާ ކުޅުންތެރިން އަލުން ސޮއި ކުރަން ނުޖެހޭނެ ކަމަށެވެ.\nއެ އެސޯސިއޭޝަނުން ބުނީ ގައުމީ ސްކޮޑުތަކުގައި ހިމެނެން ބޭނުންވާ ކުޅުންތެރިން ހުށަހަޅަން ޖެހޭ ފޯމު ވީއޭއެމްގެ އޮފީހުންނާއި ފޭސްބުކް ޕޭޖުން ލިބެން ހުންނާނޭ ކަމަށެވެ.\nކޮންގުރެސް ބާއްވާ ލަތީފްގެ އިތުބާރު ނެތް ކަމަށް ފާސްކޮށްފި\nއިންތިހާބީ ކޮމިޓީން ސެންޓަރަލް ޒޯނުގައި ބައިވެރިވެއްޖެ\n75،000 ރުފިޔާގެ އިނާމާއެކު ގއ. ވޮލީ މުބާރާތް ފަށައިފި


University in fiyavalhu elhumun Zaid tribunal ah - One Online\nއައްޝައިޚް އަލީ ޒައިދު---\nޔުނިވާސިޓީން ފިޔަވަޅު އެޅުމުން ޒައިދު ޓްރައިބިއުނަލަށް\nގައުމީ ޔުނިވާސިޓީ (އެމްއެންޔޫ) އިން އޭނާއަށް ފިޔަވަޅު އެޅި މައްސަލައިގައި ވަޒީފާއާ ބެހޭ ޓްރައިބިއުނަލަށް ދާން ޝައިހް އަލީ ޒައިދު ނިންމަވައިފިއެވެ.\nއެމްއެންޔޫ އިން ވަނީ ޒައިދު ކޮށްފައިވާ ޓުވީޓުތަކަކާ ގުޅިގެން އޭނާއަށް ފިޔަަވަޅު އަަޅައިފައެވެ. އެކަމާ ގުޅިގެން ޒައިދު ވިދާޅުވީ އޭނާ ކުރި ޓުވީޓުތަކަކާ ގުޅިގެން ދެ ފަހަރެއްގެ މަތިން ޔުނިވާސިޓީން އޭނާއާމެދު ފިޔަވަޅު އަޅާފައިވާ ކަަމަށެވެ.\nއެގޮތުން މިއަހަރުގެ ކުރީކޮޅުގައި އަނގަބަހުން ނަސޭހަތްދިނުމަށް ފަހު، މިދިޔަ މަހުގެ ދެ ވަނަ ދުވަހު ލިޔުމުންވެސް އިންޒާރު ދީފައިފައިވާ ކަމަށް ޒައިދު ވިދާޅުވިއެވެ.\nޒައިދު ރޭ "ވަން" އަށް ވިދާޅުވީ، އޭނާއާ މެދު އެމްއެންޔޫ އިން ފިޔަވަޅު އަޅާފައިވަނީ އިންސާފުން ބޭރުން ކަމަށާއި ފިޔަވަޅު އެޅުމުގެ ކުރިން އޭނާ ދެއްކި އެއްވެސް ވާހަކައަކަށް ރިއާޔަތްކޮށްފައި ނުވާ ކަމަށެވެ.\n"އަޅުގަނޑު މިހާރު މަސައްކަތް ކުރަމުން މިގެންދަނީ ޓްރައިބިއުނަލަށް މި މައްސަލަ ވެއްދުމަށް. ވަރަށް އަވަހަށް ވައްދާނަން" ޒައިދު ވިދާޅުވިއެވެ.\nގައުމީ ޔުނިވާސިޓީގެ ފެކަލްޓީ އޮފް ޝަރީއާ އެންޑް ލޯގެ ލެކްޗަރާއެއްގެ ގޮތުގައި މަސައްކަތް ކުރައްވާ ޒައިދު އިތުރަށް ވިދާޅުވީ، އޭނާއާ މެދު ފިޔަވަޅު އަޅާފައިވަނީ ސިޔާސީ ނުފޫޒެއްގެ ސަބަބުން ކަމަށް ގަބޫލު ކުރައްވާ ކަމަށެވެ.\nގައުމީ ޔުނިވާސިޓީން ޒައިދަށް ފިޔަވަޅު އަޅާފައިވާ އިރު، އެ ޔުނިވަސިޓީގެ އެސިސްޓެންޓް ޕްރޮފެސަރުގެ މަގާމުގައި ހުންނެވި އަދާލަތު ޕާޓީގެ އިލްމުވެރިންގެ މަޖިލީހުގެ ނާއިބު ރައީސް ޑރ. މުހައްމަދު އިޔާޒް އަބްދުއްލަތީފް އެ ޔުނިވާސިޓީގައި އަދާކުރަމުންދިޔަ ވަޒީފާ އިން ވަނީ ވަކިކޮށްފައެވެ.\nގުޅޭ ޓެގު ޝެއިޚް އަލީ ޒައިދު ވަޒީފާއާ ބެހޭ ޓްރައިބިޔުނަލް


Real aai Manchester City Quarter ah - AO News\nރެއާލާއި މެންޗެސްޓާ ސިޓީ ކުއާޓާ އަށް\nއެޓަލާންޓާ ކޮޅަށް ލަނޑުޖެހުމަށްފަހު ރެއާލް މެޑްރިޑްގެ ކެޕްޓަން ސާޖިއޯ ރާމޯސް އުފާ ފާޅުކުރަނީ. --ފޮޓޯ: ޔުއެފާ.ކޮމް\nޔުއެފާ ޗެމްޕިއަންސް ލީގުގެ ދެވަނަ ބުރުގައި ރޭ ކުޅުނު ދެވަނަ ލެގުގެ މެޗުތަކުން މޮޅުވެ ރެއާލް މެޑްރިޑާއި މެންޗެސްޓާ ސިޓީން ކުއާޓާ ފައިނަލުން ޖާގަ ހޯދައިފިއެވެ.\nރެއާލްގެ ދަނޑުގައި ރޭ ކުޅުނު މެޗުން އިޓަލީގެ އެޓަލާންޓާ އަތުން 3-1 އިން މޮޅުވެ، އެ ޓީމުން ކުރިހޯދީ 4-1ގެ އެގްރިގޭޓުންނެވެ. ހަންގޭރީގެ ބުޑަޕެސްޓްގައި ކުޅުނު ސިޓީގެ ހޯމް މެޗުން 2-0 އިން މޮޅުވެ އެ ޓީމުން ވަނީ ޖަރުމަނުގެ ބޮރޫޝިއާ މުންޗެންގްލަޑްބަކްގެ މައްޗަށް 4-0ގެ އެގްރިގޭޓުން ކުރިހޯދާފައެވެ.\nރޭގެ މެޗުގައި ރެއާލުން ކާމިޔާބުކުރި ތިން ލަނޑުގެ ތެރެއިން ފުރަތަމަ ހާފުގައި ޖެހުނީ އެންމެ ގޯލެކެވެ. މެޗުގެ 34 ވަނަ މިނެޓުގައި ކްރޮއޭޝިއާގެ މިޑްފީލްޑަރު ލުކާ މޮޑްރިޗް ދިން ބޯޅައަކުން މިލަނޑު އެ ޓީމަށް ޖަހައިދިނީ އިތުބާރު ފޯވާޑް ކަރީމް ބެންޒެމާ އެވެ. މިއީ އެޓަލާންޓާގެ ގޯލްކީޕަރު މާކޯ ސްޕޮޓިއޭލޯ އަށް ހެދުނު ގޯހަކުން ރެއާލް ކާމިޔާބުކުރި ގޯލެކެވެ.\nމިއީ އަމިއްލަ ދަނޑުގައި ރެއާލް އެންމެ ފަހުން ޗެމްޕިއަންސް ލީގުގައި ކުޅުނު ހަތް މެޗުގައި ބެންޒެމާ ޖެހި އަށްވަނަ ގޯލެވެ. މީގެއިތުރުން، މިއީ މި މުބާރާތުގައި އޭނާ ޖެހި 70 ވަނަ ލަނޑެވެ. މިއާއެކު ބެންޒެމާ ވަނީ މި މުބާރާތުގައި މިއަދަދަށް ލަނޑުޖެހި ފަސްވަނަ ކުޅުންތެރިޔާގެ ޝަރަފު ހޯދާފައެވެ. އޭނާގެ ކުރީން މި އަދަދަށް ލަނޑުޖެހި ކުޅުންތެރިންނަކީ ކްރިސްޓިއާނޯ ރޮނާލްޑޯ އާއި ލިއޮނަލް މެސީގެ އިތުރުން ރައުލް ގޮންޒާލެޒް އަދި ރޮބަޓް ލެވަންޑޯސްކީ އެވެ.\nމި މެޗުގައި ރެއާލުން ޖެހި ދެވަނަ ލަނޑު، މެޗުގެ 60 ވަނަ މިނެޓުގައި ލިބުނު ޕެނަލްޓީއަކުން ކާމިޔާބުކޮށްދިނީ އެ ޓީމުގެ ކެޕްޓަން ސާޖިއޯ ރާމޯސް އެވެ. މިއީ ޕެނަލްޓީއޭރިޔާތެރެއިން ރެއާލްގެ ވިނީޝަސް ޖޫނިއާ އަށް އެޓަލާންޓާގެ ރަފައެލް ޓޮލޯއި ކުރި ފައުލަކަށް ރެފްރީ ދިން ޕެނަލްޓީއެކެވެ.\nމެންޗެސްޓާ ސިޓީގެ ކެވިން ޑިބްރޭނާ (ވ) އަތުން ބޯޅަ ހޯދަން ބޮރޫޝިއާ މުންޗެންގްލަޑްބަކްގެ ކުޅުންތެރިއަކު މަސައްކަތްކުރަނީ. –ފޮޓޯ: ޔުއެފާ.ކޮމް\nއޭގެފަހުން، މެޗު ނިމެން ހަތް މިނެޓަށްވެފައިވަނިކޮށް ލިބުނު ހިލޭޖެހުމަކުން އެޓަލާންޓާގެ ފޯވާޑް ލުއިސް މުރިއެލް ވަނީ ފަރަގު ކުޑަކޮށްދީފައެވެ. އެކަމަކު، އޭގެ ދެ މިނެޓުފަހުން ލޫކަސް ވަޒްކޭޒް ތަނަވަސްކުރި ފުރުޞަތަކުން މާކޯ އަސެންސިއޯ ވަނީ ރެއާލަށް އަލުން ދެލަނޑުގެ ލީޑް ދަމަހައްޓައިދީފައެވެ.\nހަންގޭރީގެ ޕުސްކާސް އެރީނާގައި ރޭ ކުޅުނު މެޗުގައި ސިޓީން ޖެހި ދެލަނޑުވެސް ކާމިޔާބުކުރީ ފުރަތަމަ ހާފުގައެވެ. އެ ޓީމުގެ ފުރަތަމަ ލަނޑު، މެޗުގެ 12 ވަނަ މިނެޓުގައި އަލްޖީރިއާގެ ވިންގާ ރިޔާދް މާރޭޒް ދިން ބޯޅައަކުން ކާމިޔާބުކޮށްދިނީ ކެޕްޓަން ކެވިން ޑިބްރޭނާ އެވެ. މިއީ މި ފަހަރުގެ ސީޒަނުގައި ސިޓީން ކާމިޔާބުކުރި 100 ވަނަ ލަނޑެވެ.\nއޭގެ ހަ މިނެޓުފަހުން، އިނގިރޭސި ޒުވާން މިޑްފީލްޑަރު ފިލް ފޯޑެން ތަނަވަސްކުރި ފުރުޞަތަކުން މިވަގުތު ރަނގަޅު ފޯމެއްގައި ހުރި ޖަރުމަނުގެ މިޑްފީލްޑަރު އިލްކާއި ގުންޑޮގާން ވަނީ ނަތީޖާ 2-0 އަށް ބަދަލުކޮށްލާފައެވެ. ފުރަތަމަ ހާފުގައި ސިޓީގެ ލީޑް ފުޅާކުރުމަށް މާރޭޒްގެ އިތުރުން ޑިބްރޭނާ އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު މުންޗެންގްލަޑްބަކްގެ މާކަސް ތުރާމް ފޮނުވާލި ހަމަލާގެ ހުރަހަކަށްވީ ސިޓީގެ ކީޕަރު އެޑަސަން މޮރައެސް އެވެ.\nދެވަނަ ހާފުގައި ސިޓީގެ ލީޑް ފުޅާކުރުމަށް މާރޭޒް އަށް ގިނަ ފުރުޞަތުތަކެއްލިބި ބޭނުންހިފޭގޮތްނުވިއިރު މެޗުގެ އިތުރުވަގުތުގައި އޭނާ ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށެވެ.\nރޭގެ މެޗާއެކު ސިޓީގެ ކީޕަރު އެޑަސަން ވަނީ ޗެމްޕިއަންސް ލީގުގެ ތާރީޚުގައި ބައިކޮޅަށް ލަނޑެއްވަނަނުދީ ވިދިވިދިގެން 600 މިނެޓު ހަމަކުރި ހަވަނަ ކީޕަރުގެ ޝަރަފު ހޯދާފައެވެ. މީގެކުރީން، މި ރެކޯޑް އޮތީ ޔެންސް ލޭމަން އާއި ކޭލާ ނަވާސްގެ އިތުރުން އެޑްވިން ވެން ޑަ ސާ އާއި ޑީޑާ އަދި ޖިއަންލުއިޖީ ބުފޮން އަތުގައެވެ.\nރެއާލް މެޑްރިޑްކުޅިވަރުމެންޗެސްޓާ ސިޓީދުނިޔެޔުއެފާ ޗެމްޕިއަންސް ލީގު


Islami akhlaaq ge there in zimmaadhaaru vaan dhas kurun | Mihaaru\nލޯކަލް މާރުކޭޓުގައި ބަޔަކު ވިޔަފާރި ކުރަނީ. ދިރިއުޅުމުގެ ކޮންމެ ކަމެއްގައި ވެސް ޒިންމާދާރުކަމާ އެކު މަސްއޫލިއްޔަތުތައް އަދާކުރުމަށް އިސްލާމް ދީން ބާރުއަޅާ--. ފޮޓޯ:މުހައްމަދު ޝަރުހާން/ މިހާރު\nއިސްލާމީ އަޚުލާޤުގެ ތެރެއިން ޒިންމާދާރު ވާން ދަސްކުރުން\n14 އޮކްޓޯބަރ 2016 - 11:192comments\nއިސްލާމީ އަޚްލާޤީ ނިޒާމަކީ މީސްތަކުންނަށް އެމީހުންގެ ދުނިޔެއާއި އާޚިރަތުގެ ކަންކަން އިސްލާހުގެ މަގުން ހިންގުމުގައި ނުހަނު ފައިދާ ބޮޑު ނިޒާމެކެވެ. ސަބަބަކީ މި ނިޒާމުގެ ދަށުން ޚުލްޤުވެރިވާ އިންސާނާ އަށް އަޚްލާޤީ ވަކިވަކި ސިފަތައް ދަސްކޮށްދިނުމުގެ އިތުރުން އެ ހުރިހާ ކަމެއްގެ ތެރެއިން ޖުމްލަކޮށް ދަސްވާ އާންމު ކަންތައްތަކެއްވެސް ހުންނާތީ އެވެ. މިގޮތުން ބަލާއިރު ފާހަގަކޮށްލެވޭ އެއް ކަމަކީ އިންސާނާގެ އެންމެހާ ޢަމަލުތަކާއި ބަސްތަކަކީ އެއާމެދު އޭނާ މަސްއޫލުވާން ޖެހޭ ކަންތައްތަކެއް ކަން ގަބޫލު ކޮށް އެކަންކަމާ މެދު ޒިންމާދާރު ވުމެވެ.\nމިގޮތަށް ޒިންމާދާރުވުމަށް އެންމެ ބޮޑު އެހީތެރިކަމެއް ލިބޭ އެއް ކަމަކީ އިސްލާމީ އަޚްލާޤީ ނިޒާމުގެ ތެރެއިން ދަސްވާ ކަންކަމުގެ ތެރޭގައި އަޚްލާޤީ މިންގަނޑުތަކަށް ތަބާވުމުގެ މުހިންމު ކަން ގަބޫލު ކުރެވިގެން ދިއުމެވެ. މިގޮތަށް ގަބޫލު ކުރާ މުސްލިމަކު ނަމަ އަޚްލާޤީ މިންގަނޑުތަކަށް ތަބާވާން ޖެހެނީ އެކަން މުހިންމު ކަމެއްގެ ގޮތުގައި ބަލައިގެންނެވެ. އެއީ ފުރިހަމަ އިންސާނެއްގައި ހުރުން ކޮންމެހެން ލާޒިމު ސިފަތަކެއް ކަމުގައި ގަބޫލު ކޮށްގެންނެވެ. އަޚްލާޤީ މިންގަނޑުތަކާ ޚިލާފު ވުމުން ލިބޭ ދުނިޔަވީ އަދަބުދިނުން ތަކެއް ހުރީތީވެ އެ އަދަބުދިނުން ތަކުން ކޮންމެހެން މިންޖުވާކަށް ނޫނެވެ. ވީމާ މިފަދަ މީހަކަށް ވުމަށްޓަކައި އިސްލާމީ ރިވެތި ހުރިހާ އަޚުލާޤަށް ވެސް ތަބާވާން ގަދައަޅައި މަސައްކަތް ކުރަން ޖެހޭނެ އެވެ.\nއިސްލާމީ އަޚްލާޤީ ނިޒާމުގެ ތެރެއިން މިގޮތަށް އަޚުލާޤީ ސިފަތަކަށް ތަބާވާން ދަސްކުރާ އިރު އޭގެ ނަތީޖާއެއްގެ ގޮތުން ދެން ދަސްވާން ޖެހޭ އަނެއް ކަމަކީ ފުރިހަމަ މުސްލިމަކު ނަމަ އޭނާގެ ކޮންމެ ޢަމަލަކާއި ބަހެއް އެއީ އޭގެ ނަތީޖާއާ މެދު އޭނާ މަސްއޫލުވާން ޖެހޭ ކަމެއް ކަމުގައި ބަލައި އެކަން ކަމުގައި ޒިންމާދާރު ވުމެވެ. ސަބަބަކީ ކީރިތި ޤުރުއާނުގައި އިންސާނާ މަސްއޫލިއްޔަތު އުފުލައި ޒިންމާދާރު ވާން ޖެހޭ ކަން ބަޔާން ކުރައްވާފައި ވުމެވެ.\nމިގޮތުން އަލްއިސްރާއު ސޫރަތުގެ 63 ވަނަ އާޔަތުގައި ބަޔާން ކުރައްވާފައި ވަނީ އިވުމާއި ފެނުމަކީ އެއާ މެދު މަސްއޫލުވާން ޖެހޭ ކަންކަން ކަމުގައެވެ. އަދި އަލްޙިޖްރު ސޫރަތުގެ 29 އަދި 39 ގަ އާއި އައްޒުޚްރުފް ސޫރަތުގަ 44 ވަނައާޔަތުގައި ބަޔާން ކުރައްވާފައި ވަނީ އިންސާނާ ދިރިއުޅުމުގެ ހަޔާތުގައި ކޮށް އުޅުނު ޢަމަލުތަކާ މެދު ސުވާލު ވެވޭނެ ކަމުގައެވެ.\nމީގެ އިތުރުން ކީރިތި ރަސޫލާ، ޞައްލަﷲ ޢަލައިހި ވަސައްލަމް، ބަޔާން ކުރައްވަނީ ކޮންމެ ކަމެއް ބެލެހެއްޓުމާ ހަވާލު ވެފައިވާ މީހާއަށް ވެސް އެމީހަކު އެބަލަހައްޓަން ޖެހުނު ކަމަކާ ބެހޭ ގޮތުން އެކަން ބެލެހެއްޓިތޯ ނުވަތަ ނޫންތޯ މާތްﷲ ޤިޔާމަތް ދުވަހުން ސުވާލު ކުރައްވާނެ ކަމަށެވެ. ހަމަ އެފަދައިން ވަރަށް މުހިންމު ހަތަރު ކަމަކާ ބެހޭ ގޮތުން ޤިޔާމަތް ދުވަހު ސުވާލު ކުރެވިގެންދާނެ ކަމަށްވެސް ބަޔާން ކުރައްވާފައި ވެއެވެ. އެހަތަރު ކަމަކީ، އެމީހެއްގެ ޢުމުރު ހޭދަކުރީ ކޮންކަމެއްގައިތޯ އާއި، އެމީހަކަށް ލިބުނު ޢިލްމު ބޭނުން ކުރީ ކޮންގޮތަކަށްތޯ އާއި، އެމީހަކަށް ލިބުނު މުދާ ހޯދީ ކިހިނެއްތޯ އަދި އެމުދާ ހޭދަކުރީ ކޮންކަންކަމެއްގައިތޯ އާއި، އެމީހެއްގެ ހަށިގަނޑުން ކުރީ ކޮން ބޭނުމެއްތޯ އާ މިކަންކަމެވެ.\nމިފަދަ ނައްޞުތައް މިހެން ހުރުމާއެކު ކޮންމެ މުސްލިމަކު ވެސް ތަންދޮރު އޮޅުންފިލަން ފެށުމާ އެކު މަސްއޫލިއްޔަތު އުފުލައި ޒިންމާދާރު ވާން ދަސް ކުރަމުން ދާން ޖެހޭނެ އެވެ. ބުނާ ކޮންމެ ބަހެއް ބުނުމުގެ ކުރިން އަދި ކުރާ ކޮންމެ ކަމެއް ކުރުމުގެ ކުރިން އެކަމުގެ ނަތީޖާއާ މެދު ވިސްނަން ދަސްކުރަން ޖެހޭނެ އެވެ. އަދި ގޯސް ޢަމަލެއް ކުރެވިއްޖެ ނަމަ އަދި ގޯސް ބަހެއް ބުނެވިއްޖެ ނަމަ އެކަމުގެ ހިތި ނަތީޖާ ތިމާ އުފުލަން ޖެހޭނެކަން ގަބޫލު ކުރަން ޖެހޭނެ އެވެ.\nމިކަންކަމަށް ބާރު ލިބުމަށްޓަކައި ރިވެތި އަޚްލާޤީ ސިފަތަކަށް ތަބާވުމުގެ މުހިންމުކަން ގަބޫލު ކުރުން ކޮންމެހެން ލާޒިމެވެ. އަޚްލާޤަށް ތަބާވުމުން ތިމާއަށް ލިބޭނެ ގެއްލުމެއް ނޯންނާނެ ކަން ހިތުގެ އަޑިން ކަށަވަރު ކުރުން މުހިންމެވެ. ކަމެއްގެ ބޭރުފުށަށް ބަލާއިރު ތިމާއަށް މި ލިބެނީ ގެއްލުމެކޭ ހީވާފަދަ ހާލަތްތައް ފަހަރެއްގައި މެދުވެރި ވެދާނެ އެވެ. އެހެންނަމަވެސް އެކަމަކީ އިސްލާމީ ރިވެތި އަޚްލާޤުގެ ތެރެއިން ހިމެނޭ ކަމެއް ކަމުގައި ވާނަމަ އެފަދަ ދަނޑިވަޅުތަކުގައި އެއާ މެދު ފުންކޮށް ވިސްނާލުން މުހިންމެވެ.\nމުސްލިމަކު ނަމަ މިގޮތަށް ވިސްނާއިރު އޭނާގެ މާއްދީ ފައިދާތަކާއެކު ރޫޙާނީ ފައިދާތަކުގެ މަތިން އަދި އޭނާގެ ދުނިޔަވީ ފައިދާތަކާއެކު އުޚްރަވީ ފައިދާތަކުގެ މަތިންވެސް ހަނދާން ބަހައްޓަން ޖެހެއެވެ. މިހުރިހާ ދިމާއަކަށް ވިސްނައިފި ނަމަ އަބަދުވެސް ފެނިގެންދާނީ އިސްލާމީ އަޚްލާޤުގައި ހުރި ފައިދާތަކެވެ. ވީމާ އެއަށް ތަބާވުން އައުލާކަން ބޮޑުކަމެވެ. މީގެ އިތުރަށް މުސްލިމަކު ނަމަ އަބަދުވެސް ހަނދާން ކުރަން ޖެހެނީ އޭނާއަކީ މަސްއޫލިއްޔަތު އުފުލަން ޖެހޭ މީހެއް ކަމެވެ.\nމިކަންކަން މިމަގުން ކުރާ ނަމަ އޭގެ ނަތީޖާއެއްގެ ގޮތުން އެމީހެއްގެ އީމާން ކަމާއި އިސްލާމް ކަން ވެސް ވަރުގަދަ ވެގެން ދާނެ އެވެ. އީމާންކަމުގެ ހުރިހާ ރުކުންތަކަށް ފުރިހަމައަށް އީމާންވާން ޖެހޭނެކަން ގަބޫލުކޮށް އީމާންކަން ވަރުގަދަ ވެގެން ދާނެ އެވެ. އަދި އިސްލާމްކަމުގެ ރުކުންތައް ފުރިހަމަ ކުރުމަށް މަސައްކަތް ކުރުން ވެސް އިތުރު ވެގެންދާނެ އެވެ.\nމީގެ އިތުރުން ހެޔޮކަންތަކަށް އަމުރު ކުރުމާއި ނުބައިކަންކަން ނަހީ ކުރުމާއި މާތްﷲގެ މަގުގައި ޖިހާދު ކުރުން ފަދަ ކަންކަމަށް އިސްކަން ދޭން ދަސްވާނެ އެވެ. އަދި އެންމެހާ ހަރާމް ކަންކަމުން ދުރުހެލިވެ ހުންނަން ވެސް ދަސްކުރެވޭނެ އެވެ. މިފަދަ މީހަކީ އެއްވެސް ޝައްކެއް ނެތް ގޮތުގައި ރިވެތި އަޚުލާޤުގެ ވެރިއަކަށް ވާނެ މީހެކެވެ. އަދި އެ އަޚުލާގުގެ ތެރެއިން މަސްއޫލިއްޔަތު އުފުލުމާއި ޒިންމާދާރުވާން ދަސްކުރާނެ މީހަކަށް ވެސް ވެގެން ދާނެ އެވެ.\nއާއިލާ އާއި މުޖުތަމައަށް ވެސް އަދުލުވެރިކަން ބޭނުން


Covid-19: Dhemafiriaku Maruvumuge Kurin Negi Photo in Hiޔ Kudhi Kudhi - Vaguthu\nކޮވިޑް-19: ދެމަފިރިއަކު މަރުވުމުގެ ކުރިން ނެގި ފޮޓޯއިން ހިތް ކުދިކުދި\nކޮވިޑް-19 ޖެހުނު ދެމަފިރިން މަރުވުމުގެ ކުރިން ނަގާފައިވާ ދެ ފޮޓޯ.\nކޮވިޑް-19 ގެ ޝިކާރަކަށްވެ ދުނިޔެ ދޫކޮށް ދިއުމުގެ ކުރިން ދެމަފިރިއަކު ނެގި ފޮޓޯއަކުން ގިނަ ބައެއްގެ ހިތް "ކުދިކުދި" ވެއްޖެއެވެ.\nމިއީ ކޮވިޑް-19 އަށް ފައްސިވެގެން ޖިއޯޖިއާގެ ހޮސްޕިޓަލުގައި ފަރުވާ ދެމުން ދަނިކޮށް މަރުވެފައިވާ އުމުރުން 61 އަހަރުގެ އެޑީ ޖޯންސަން އާއި އޭނާގެ 48 އަހަރުގެ އަންހެނުން ބްލާންޗޭ ޖޯންސަން މަރުވުމުގެ ކުރިން އަތުގައި ހިފައިގެން ނަގާފައިވާ ފޮޓޯއެކެވެ.\nއެ ފޮޓޯ އިން ފެންނަ ގޮތުގައި މާސްކު އަޅައިގެން ހުރި އެޑީ އޮތީ އޭނާގެ އަނބިމީހާ އަތުގައި ހިފައިގެން ކައިރީގައެވެ. އޭނާގެ އަންހެނުން އޮތީ އޮކްސިޖަން މާސްކު އަޅުވައިފައެވެ.\nއޭޕްރިލް މަހުގެ ފަސް ވަނަ ދުވަހު އެޑީ މަރުވެފައިވާ އިރު، ބްލަންޗޭ މަރުވެފައިވަނީ އޭޕްރިލް މަހުގެ އަށް ވަނަ ދުވަހުއެވެ.\nއެ ދެމަފިރިންގެ އަންހެން ދަރިފުޅު ޖެނިފާ "ފޮކްސް 5" އަށް ބުނީ ދެ މީހުން މަރުވި އިރު، ނިއުމޯނިއާ ޖެހިފައިވާ ކަމަށެވެ. އެމީހުން މަރުވުމުގެ ކުރިން ވަރަށް ގަދަ އަށް ކެއްސައި ހެދި އިރު، ނޭވާލުމުގައި ދަތިވުމާއި ތަދު އިހްސާސްވާ ކަމަށް ދެމީހުން ވެސް ކިޔައިދިން ކަމަށް ޖެނިފާ ބުންޏެވެ.\nކޮވިޑް-19 ޖެހިގެން މަރުވެފައިވާ ބްލަންޗޭ އާއި އެޑީ\n"ވޭނެއްގައި ބައްޕަ އާއި މަންމަ ތިބީ. ފުރަތަމަ ނިއުމޯނިއާ ޖެހިފައިވާކަން އެނގުނީ. އޭގެ ފަހުން ކެއްސާ ނޭވާލާން އުނދަގޫވެގެން ވޭން އަޅާ ވާހަކަ ކިޔައި ދިނީ" ޖެނިފާ ބުންޏެވެ.\nފަރުވާ އެއް ހޯދިފައި ނުވާ، އިންސާނާގެ ނޭވާލާ ނިޒާމު ދަށްކޮށްލާ ކޮވިޑް-19 ޖެހޭ އެންމެނަކީ މަރުވާ މީހުންނެއް ނޫނެވެ. ތަފާސް ހިސާބުތަކުން ދައްކާ ގޮތުގައި މި ބަލި ޖެހިގެން އެންމެ ގިނައިން މަރުވެފައިވަނީ އުމުރުން ދުވަސްވީ މީހުންނާއި ކުޑަކުދިންގެ އިތުރުން ދާއިމަށް އެކި ކަހަލަ ބޭސް ބޭނުން ކުރާ މީހުންނެވެ.\nއޭޕްރީލް 12, 2020 15:29\nއަހަރުމެން ވަނީ އުފާ ކާފަރުން ކޮންމެ ގޮތަކަށް މަރުުވިޔަސް


Muhdhatheh Neh Gothah Lankaage Schoolthah Bandhu Koffi - Vaguthu\nމުއްދަތެއް ނެތްގޮތަށް ލަންކާގެ ސްކޫލްތައް ބަންދުކޮށްފި\nލަންކާގެ ކޮވިޑް-19 ހާލަތު ގޯސްވެ މުއްދަތެއް ނެތްގޮތަށް ލަންކާގެ ސްކޫލްތައް ބަންދުކޮށްފިއެވެ.\nއެ ގައުމުގެ ޑޭކެއާ ސެންޓަރުތަކާއި، ޕްރީސްކޫލް، ސްކޫލް އަދި މަތީ ތައުލީމު ފޯރުކޮށްދޭ ތަންތަން ބަންދުކުރަން ވެސް އެ ގައުމުގެ ސިއްހީ ވުޒާރާ އިން ވަނީ ނިންމާފައެވެ.\nލަންކާގެ ސިއްހަތާއި ބެހޭ ވުޒާރާއިން ވަނީ އެ ގައުމުގައި ކޮވިޑް ވޭދަނަތައް އިތުރުވަމުން ދާތީ ސަލާމަތީ ފިޔަވަޅެއްގެ ގޮތުން ތައުލީމު އުނގަންނައިދޭ ތަންތަން ބަންދުކުރަން ނިންމާފައެވެ. އަދި ސިއްހީ ވުޒާރާއިން ވަނީ ބޮޑެތި ހަފްލާތައް ބޭއްވުމަށް ހުއްދަދޭ ހާލަތުތައް ވެސް ވަރަށް ބޮޑަށް ހަނިކޮށްފައެވެ.\nލަންކާގެ ސިއްހީ ވުޒާރާ އިން ވަނީ ވަކިގޮތެއް އަންގަންދެން ބޮޑެތި ހަފްލާތަކާއި އެއްވުމާއި މީހުން ގިނައިން ގޮސް އުޅޭ ތަންތަނުގައި އަމަލު ކުރާ ގޮތުގެ އުސޫލުތަކަށް އިތުރަށް ސަމާލުވުމަށް އިލްތިމާސްކޮށްފައެވެ.\nސްރީލަންކާއިން މިހާރު އަންނަނީ ރެކޯޑް އަދަދަަކަށް މީހުން ކޮވިޑް-19 އަށް ފައްސިވަމުންނެވެ. ލަންކާގެ ހެލްތް މިނިސްޓްރީން އާއްމުކޮށްފައިވާ އެންމެ ފަހުގެ މައުލޫމާތުތައް ދައްކާގޮތުން އިއްޔެ އެ ގައުމުން 1،716 މީހުން ވަނީ ފައްސިވެފައެވެ. މިއީ އެގައުމުން މިހާތަނަށް ދުވާލެއްގެ މައްޗަށް އެންމެ ގިނަ މީހުން ކޮވިޑަށް ފައްސިވި ދުވަހެވެ.\nފާއިތުވެދިޔަ ފަސް ދުވަސް ތެރޭގައި އެ ގައުމުން ކޮވިޑް-19 އަށް ފައްސިވާ ނިސްބަތަށް ބަލާނަމަ ދުވާލެއްގެ މައްޗަށް 1000 އެއްހާ މީހުން ދަނީ ފައްސިވަމުންނެވެ. ލަންކާއިން މިހާތަނަށް 109،863 މީހުން ފައްސިވެފައިވާ އިރު މިހާތަނަށް ކޮވިޑު ޖެހިގެގެން އެ ގައުމުން 678 މީހުން ވަނީ މަރުވެފައެވެ.\nމެއި 2, 2021 14:32\nލަންކާގައި ސަލާމަތީ ފިޔަވަޅެއްގެ ގޮތުން ތައުލީމު އުނގަންނައިދޭ ތަންތަން ބަންދުކުރުން: މި ރާއްޖޭގައި މިހަދަނީ ކިހިނެއްބާ!


Thashi dhonna sponge badhalu kureveny kithadhuvahun!\nތަށިދޮންނަ ސްޕޮންޖް ބަދަލު ކުރެވެނީ ކިތައް ދުވަހުން!\nތަށި ނުވަތަ ތެލިދޮންނަން ބޭނުންކުރާ ސްޕޮންޖް ބަދަލުކުރަނީ ކިތައްދުވަހުން ހެއްޔެވެ. މިއީ ބައެއް މީހުން އެހާ ސަމާލުކަން ދޭ ކަމެއް ނޫނެވެ. ބައެއް މީހުން ސްޕޮންޖް ގަނޑު ގިރި ހުސްވަންދެން ވެސް ބޭނުންކުރެ އެވެ.\nކޮންމެ ދުވަހަކު އެތައް ފަހަރަކު ބޭނުންކުރާ ސްޕޮންޖް ގަނޑަކީ ފާހާނާގައި ބެކްޓީރިއާ ހުންނަ މިންވަރުގެ ދެ ލައްކަ ގުނަ އިތުރަށް ޖަރާސީމް ހުންނަ އެއްޗެއްކަމަށް ދިރާސާތަކުން ދައްކާކަމަށްވެ އެވެ. ވިސްނާލުން މުހިންމު ކަމެއް ނޫން ހެއްޔެވެ؟\nމައިކުރޯ ބަޔޮލޮޖީގެ ޕްރޮފެސާރެއް ކަމަށްވާ ޗާލްސް ބާގާ ވިދާޅުވާގޮތުގައި ފާހާނާ ތައްޓަށްވުރެ ފަންގަސް އަށަގަތުމުގެ ފުރުސަތު އެންމެ ބޮޑީވެސް ސްޕޮންޖުގަ އެވެ. ސަބަބެއް ކަމަށް އޭނާ ފާހަގަކުރަނީ ފާހާނާ ތަށި އޮމާންވެފައި ފިނި ވުމާއި ސްޕޮންޖަކީ ތެތް އަދި ފަންގަސް އަށަގަތުމަށް އެކަށީގެންވާ މާހައުލެއް ލިބިފައިވާ އެއްޗަކަށް ވުމެވެ.\nކިތަންމެ އަވަސް އަވަހަށް ސްޕޮންޖުގަނޑު ބަދަލު ކުރި ނަމަވެސް އަބަދުވެސް ވީހާވެސް ބޮޑަކަށް ސްޕޮންގް ދޮވެ ސާފުކޮށް ބާއްވަން ވާނެ ކަމަށާއި އަބަދުވެސް ރަނގަޅަށް އެއިން ފެން ހިއްކާފަ ސްޕޮންޖް ބާއްވަން ވަކި ހާއްސަތަނެއް ބަހައްޓަންވާނެ އެވެ. އެތަނަކީ ފެން ނުޖެހޭ ގޮތަށް ހުންނަ ތަނަކަށްވުން މުހިންމު ކަމަށެވެ.\nބައެއް މީހުންނަކީ ތެލި ތަށި ދޮންނަން ބޭނުންކުރާ ސްޕޮންޖްގަނޑު އުނދުންމަތި އަދި ކާމޭޒުމަތި ވެސް ސާފުކުރާ ބައެކެވެ. ނަމަވެސް މިއީވެސް ރަނގަޅު ކަމެއް ނޫނެވެ. ކާއެއްޗެހި އަޅާ ތަށި ދޮންނަށް ގެންގުޅުން ރަނގަޅީ ވަކި ސްޕްންޖްގަނޑެކެވެ. ތެލި ދޮންނަން ވަކި ސްޕޮންޖެކެވެ. މޭޒުމަތި އަދި އުނދުން ސާފްކުރުން ރަނގަޅީ އެކަމަށް ހާއްސަ އެއްޗަކުން ޑިސްއިންފެކްޓެންޓެއް ބޭނުންކޮށްގެނެވެ.\nރަށި އަދި ތެލި ފަދަ ކާއެއްޗެހި އަޅާ ތަކެތި ދޮވުމަށް ބޭނުންކުރާ ސްޕޮންޖްގަނޑު ގިނަވެގެން ގެންގުޅުން ރަނގަޅީ ހަފްތާ އަކު އެވެ. ނަމަވެސް ބޭނުން ކުރާ މިންވަރަށް ބެލުމަށްފަހު އެއަށްވުރެން އަވަހަށް ބަދަލުކުރުން ރަނގަޅެވެ. މިކަހަލަ ކަންތަކަކީ މީހުން ވަރަށް ކުދި ކުދި ކަންތަށް ކަމަށް ދެކިގެން އެހާ ސަމާލުކަންދޭ ކަމެއް ނޫނެވެ. ނަމަވެސް މިއީ ސަމާލުކަން ނުދެވިއްޖެ ނަމަ ސިއްހީ ބޮޑެތި މައްސަލަތައް މިކަމުގެ ސަބަބުން ކުރިމަތިވެދާނެ ފަދަ ކަންތަކެވެ.


ބޮލީވުޑްގެ މަޝްހޫރު އެކްޓަރު ރިތިކް ރޯޝަން، އޭނާގެ ކުރީގެ އަންހެނުން ސުޒޭން ޚާންގެ ފޮޓޯއަކަށް ތަޢުރީފުކޮށް ކޮމެންޓު ކުރުމުން ފޭނުންގެ ސަމާލުކަން ލިބިއްޖެއެވެ.\nސުޒޭން ޚާން އިއްޔެ އިންސްޓަގްރާމްގައި ހިއްސާކުރި ފޮޓޯއަކީ، “ލޮކްޑައުން ލުކް” ކަމަށްބުނެ ދައްކައިލި ފޮޓޯއެކެވެ. އޭގައި އޭނާ ހުރީ އަޅި ކުލައިގެ ‘ޕަޓާނީ’ ޖުއްބާއެއް ލައިގެންނެވެ. އެކުވެރިއަކު އޭނާއަށް ފަހައިދިން އެ ޖުއްބާއެއް ކަމަށް ބުނަމުން ސުޒޭން ބުނީ އޭނާއަށް އެ ހެދުން ވަރަށް ކަމުގޮސްފި ކަމަށެވެ. އެއާއެކު، ރިތިކް ރޯޝަން ވެސް ވަނީ ސުޒޭންގެ “ލުކް” އަށް ތަޢުރީފު ކޮށްފައެވެ. އެގޮތުން “ސުޕަ ލުކް” އޭ ކިޔާފައި ރިތިކް ކުރި ކޮމެންޓަށް ސުޒޭން ރައްދު ދީފައިވާތަން ވެސް ފެނިގެންދެއެވެ.\nސުޒޭންގެ ފޮޓޯއަށް ރިތިކް ކޮމެންޓު ކޮށްފައިވާތަން ފެނިގެން އެމީހުންގެ ފޭނުންގެ މެދުގައި ވަނީ އެކި ކަހަލަ ޝައްކުތައް އުފެދިފައެވެ. އެގޮތުން އެ ކޮމެންޓަށް ރައްދުދިން ބައެއް މީހުން ވަނީ، އެދެމީހުން އަލުން ގުޅުނީތޯ ސުވާލު އުފައްދައިފައެވެ.\n32 އިންޗި ހިޓާޗީ ޓީވީގެ ޚާއްސަ ޕްރޮމޯޝަނެއް އެސްޓީއޯ ހޯމް އިމްޕްރޫވްމަންޓުން ފަށައިފި\nރިތިކް ރޯޝަން އާއި ސުޒޭން ޚާން، އެދެމީހުންގެ 14 އަހަރުވީ ކައިވެނި ރޫޅާލާފައިވަނީ 2014 ގައެވެ. އެ ކައިވެނި ރޫޅުނީ، އެދެމެދަށް ބަތަލާ ކަންގަނާ ރަނައުތު ވަދެގެން ކަމަށް އޭރު އަޑުތައް ފެތުރެނެވެ. ފަހުން ކަންގަނާއާ ދެކޮޅަށް ރިތިކް ވަނީ ކޯޓަށް މައްސަލައެއް ވެސް ވައްދައިފައެވެ.


US State Dept ge South Asia sarahahdhaa behey issveriyaa aa...\nރާއްޖެ - އެމެރިކާ - ދިވެހިރާއްޖެ\nއެމެރިކާގެ ޚާރިޖީ ވުޒާރާގެ ދެކުނު އޭޝިއާ ސަރަހައްދާއި ބެހޭ އިސްވެރިޔާ އާއި މިނިސްޓަރ ޝާހިދު ބައްދަލުކުރައްވައިފި\nޕަބްލިކް ފައިނޭންސް މެނޭޖްމަންޓާއި، ޤާނޫނުގެ ވެރިކަން ހިންގުމާއި އިންސާނީ ހައްޤުތަކާއި އަދި ހެޔޮވެރިކަމާއި ގުޅޭ ގޮތުން މަޝްވަރާކުރެއްވި\nކ. މާލެ 13 ޑިސެންބަރު 2018 | ބުރާސްފަތި 17:26 2,083\nމިނިސްޓަރ ޝާހިދު (ކ) ޑެޕިއުޓީ އެސިސްޓަންޓް ސެކްރެޓަރީ ރޭންޒް (ވ) އާއިއެކު - ފޮރިން މިނިސްޓްރީ\nއެމެރިކާގެ ޚާރިޖީ ވުޒާރާގެ ދެކުނު އަދި މެދުތެރޭ އޭޝިއާ އާއި ބެހޭ އެންމެ އިސްވެރިޔާ، ޑެޕިއުޓީ އެސިސްޓަންޓް ސެކްރެޓަރީ ޑޭވިޑް ޖޭ. ރޭންޒް އާއި ޚާރިޖީ ވަޒީރު އަބްދުﷲ ޝާހިދު ބައްދަލުކުރައްވައިފި އެވެ.\nމި ބައްދަލުކުރެއްވުން އޮތީ އަންގާރަ ދުވަހު ޚާރިޖީ ވުޒާރާގައެވެ. ޚާރިޖީ ވުޒާރާ އިން މައުލޫމާތު ދޭ ގޮތުގައި މި ބައްދަލުވުމުގައި ޕަބްލިކް ފައިނޭންސް މެނޭޖްމަންޓާއި، ޤާނޫނުގެ ވެރިކަން ހިންގުމާއި އިންސާނީ ހައްޤުތަކާއި އަދި ހެޔޮވެރިކަމާއި ގުޅޭ ގޮތުން ދެބޭފުޅުން މަޝްވަރާކުރެއްވިއެވެ.\nމިނިސްޓަރ ޝާހިދުގެ އިތުރުން ސަރުކާރުގެ އެހެން ބައެއް އިސްވެރިންނާއި ވެސް ޑެޕިއުޓީ އެސިސްޓަންޓް ސެކްރެޓަރީ އޮފް ސްޓޭޓް ރޭންޒް ބައްދަލުކުރައްވާނެއެވެ. އޭނާ ރާއްޖެ ވަޑައިގެންފައި ވަނީ ދެ ދުވަހުގެ ދަތުރުފުޅެއްގައި ހޯމަ ދުވަހުއެވެ. ރޭންޒް، ޑެޕިއުޓީ އެސިސްޓަންޓް ސެކްރެޓަރީކަމާއި ހަވާލުވެވަޑައިގަތީ އޮކްޓޯބަރު މަހުއެވެ.\nރޭންޒް އާއިއެކު މިނިސްޓަރ ޝާހިދު ބޭއްވެވި ބައްދަލުވުމުގެ ތެރެއިން. ފޮޓޯ: ފޮރިންގ މިނިސްޓްރީ\nއެމެރިކާއިން ވަނީ ރާއްޖޭގެ ސިޔާސީ މަސްރަހުގައި މިއަހަރު ހިނގި ކަންކަން ވަރަށް ކައިރިން ބަލާފައެވެ. އެގޮތުން 1 ފެބްރުއަރީގެ ކޯޓު އަމުރާއި، އޭގެ ފަހުން ކުއްލި ނުރައްކަލުގެ ޙާލަތު އިއުލާންކުރުމާއި އެކަމާއި ގުޅިގެން ހިނގި ކަންކަމުގައި ރައީސް ޔާމީންގެ ސަރުކާރުން އަމަލުކުރަމު ދިޔަގޮތާއި މެދު ހިތްހަމަނުޖެހިގެން އެމެރިކާއިން އިންޒާރުތައް ދީ، ބަޔާންތައް ނެރެފައިވެއެވެ.\nރޭންޒްގެ އިތުރުން އެހެން ބައެއް ފަރާތްތަކާއިއެކުވެސް މިނިސްޓަރ ޝާހިދު ވަނީ އަންގާރަ ދުވަހު ބައްދަލުކުރައްވާފައެވެ. އެގޮތުން ޔޫ.އެން.އެފް.ޕީ.އޭގެ ފަރާތުން ރާއްޖޭގައި ހުންނަވާ ކަންޓްރީ ޑިރެކްޓަރ ރިޓްސޫ ނަކެންއާއި ބައްދަލުކުރައްވައި، އެޖަމްއިއްޔާއިން ރާއްޖޭގައި ހިންގާ ޕްރޮޖެކްޓްތަކާއި ބެހޭ ގޮތުން ދެބޭފުޅުން މަޝްވަރާކުރެއްވިއެވެ.\nމިނިސްޓަރ ޝާހިދު، ރިޓްސޫ ނަކެންއާއިއެކު. ފޮޓޯ: ފޮރިންގ މިނިސްޓްރީ\nއަދި މީގެ އިތުރން މޯލްޑިވްސް - އިންޑިއާ ކޮންސިއުލަރ ޓޯކްސްގެ ދެވަނަ ބުރުގައި އިންޑިއާ ސަފީރާއި އިންޑިއާގެ ޚާރިޖީ ވުޒާރާގެ އިސް ބޭފުޅުންނާއިއެކު މަޝްވަރާކުރެއްވިއެވެ.


Ali gadha thari: Naseem ge Naseebu!\nއަލިގަދަ ތަރި: ނަސީމްގެ ނަސީބު!\nއުފަން ރަށް ށ. ފޯކައިދޫގެ އެހެން ކުދިންނެކޭ އެއްފަދައިން ފޯކައިދޫ އެދުރުގެތަކަށް ނަސީމް ވެސް ޤުރުއާން ކިޔަވަން ހިނގި އެވެ. ނަމަވެސް އެދުރު ދައިތައިންނާއި އެދުރު ބޭބެއިންނަށް ކިޔަވައިދޭން ނޭނގޭ ކަމަށް ބުނުމަށްފަހު، ބޮޑާހާކާފައި އެ ގޭގެއަށް ކިޔަވަން ދިއުން ހުއްޓާލަނީ އެވެ.\nއެއިން ގެއަކަށް ނުދިޔައަސް ކޮންމެ ދުވަހަކު ފަތިހާ ތެދުވެ އޭނާ ކުރާ ކަމެއް އޮވެއެވެ. ދިވެހި ރާއްޖޭގެ އަޑުން ފޮނުވާ ކީރިތި ގުރުއާން ޝައުގުވެރިކަމާއެކު އަޑު އެހުމާއި ރަށުގެ އެދުރު ބޭބެއިންނާއި އެދުރު ދައިތައިންގެ ކިޔެވުމާ އަޅާ ކިޔުމެވެ. އެންމެ ފަހުން ނަސީމް ކިޔަވަން ފެށީ ގޭގައި މަންމަ އެހީގަ އާއި ބައެއް ފަހަރު އެކަންޏެވެ. އޭރު ވެސް ކީރިތި ޤުރުއާން ރީއްޗަށް ކިޔަވައި އެ ރޮނގުން ކުރިއަށްދިއުމުގެ ހިޔާލެއް އޭނާގެ ނޯވެ އެވެ. އޭރު އެންމެ ބޭނުން ވެގެން ހުރީ ސިފައިންގެ މީހަކަށްވާށެވެ. އެހެން ނަމަވެސް ނަސީބުގެ ތަރި ނަސީމާ ދިމާއަށް އައިސް އޭނާވީ ރީއްޗަށް ގުރުއާން ކިޔަވާ މީހަކަށެވެ. އެ ރޮނގުން ރާއްޖޭގެ އެންމެ އަލިގަދަ ތަރިއަށެވެ.\nފުރަތަމަ އިންސްޕިރޭޝަނަކީ ޤާރީ އަހުމަދު ތައުފީގް\nކީރިތި ޤުރުއާން މޮޅަށް ކިޔަވައި ޤުރުއާން މުދައްރިސަކަށް ވުމުގެ ހުވަފެން ނަސީމް ދެކެން ފެށީ އުމުރުން 11 އަހަރުގައި ތައުލީމް ހާސިލް ކުރުމަށް މާލެ ބަދަލުވުމަށްފަހު ޤުރުއާން ގަޑީގައި ޤާރީ އަހުމަދު ތައުފީޤުގެ ކިޔެވުމުގެ އަޑު އިވުނު ހިސާބުން ފެށިގެންނެވެ. އެހިސބުން ފެށިގެން ޤުރުއާން ކިޔަވައި ފަރިތަކޮށް، ޤުރުއާން އަޑު އަހައި އަޑު ދަށުން ކިޔަވަން ފެށީ އެވެ.\n"މާލެ އަށް އައި އިރު އެހާ ފަރިތައެއް ނުވާނެ ކިޔަވާކަށް. ނޭނގޭ ކަލިމަތައް ގުޅުވައިގެން ކިޔާކަށްވެސް. އެކަމަކު މައުހަދަށް ވަދެފައި ގާތްގަނޑަކަށް ތިން މަސް ތެރޭގައި ކުށް ނުޖެހި ކިޔާލެވޭ ވަރަށް ފަރިތަ ވެއްޖެ." ނަސީމް ބުންޏެވެ.\nއޭރުން ފެށިގެން ވެސް ގޭގެއަށްގޮސް ނަސީމް ގުރުއާން ކިޔަވައިދިނެވެ. ނަމަވެސް ވަރަށް މަދުންނެވެ. އަދި މައުހަދުގެ ގްރޭޑް 10 އަކާއި ހަމައަށް ކިޔެވުމަށްފަހު މައުހަދުން އޭރު ހިންގި ޤާރީ ކޯހަށް ދާން ފެށީ، ރާއްޖޭން ބޭރަށް ކިޔަވަންދާން ލިބުނު ފުރުސަތެއް ގެއްލުމުންނެވެ. އެއް އަހަރު ދުވަހުގެ އެ ކޯސް ފުރިހަމަ ކުރުމާއެކު އަނެއްކާވެސް ގުރުއާން ކިޔަވައި ދޭން ފެށި އެވެ. އެންމެ ފުރަތަމަ ކ. ހިންމަފުށީގެ ޤުރުއާން ޓީޗަރަކަށެވެ. އެ ރަށުގައި އަހަރު ދުވަހު މަސައްކަތް ކުރުމަށްފަހު ބަދަލުވީ ލ. އަތޮޅަށެވެ. އެ އަތޮޅުގެ އަމިއްލަ ޤުރުއާން ކްލާހެއް ފަސް އަހަރު ވަންދެން ހިންގުމަށްފަހު އޭނާ އަނެއްކާވެސް މާލެ ބަދަލުވީ އެވެ. އިތުރަށް ކިޔަވާށެވެ. އެ ފުރުސަތުގައި ޓީޗިން އިން އެޑްވާންސް އަދި ޑިޕްލޮމާ ހާސިލްކުރި އެވެ.\nޓީޗިން ހެދި ނަމަވެސް ސްކޫލްތަކުގައި ކިޔަވައިދޭން ނަސީމް ބޭނުމެއް ނުވި އެވެ. އެކަމަކު ގޭގެއަށް ކިޔަވައިދޭން ދިޔަ އެވެ. އެއާއެކު ޑިޕްލޮމާ އިން ޤުރުއާން ކޯސް އަދި އެ ލެވެލް ކޯހުގެ ލެކްޗަރާއެއްގެ ވަޒީފާ އަދާކުރަން ފެށި އެވެ. އަދި އޭނާގެ ރައްޓެއްސަކު ހިންގި ޤުރުއާން ކްލާހެއްގައިވެސް ދުވަސްކޮޅަކު މަސައްކަތް ކުރި އެވެ.\nއަލިގަދަ ތަރިއަށް ވުމަކީ އުންމީދު ކުރި ކަމެއް ނޫން\nސްކޫލްގައި އުޅުނު އިރުވެސް ނަސީމް ޤުރުއާން މުބާރާތްތަކުގައި ބައިވެރިވެ ތަފާތު ކާމިޔާބީތައް ހޯދި އެވެ. ސްކޫލަށް ރީތި ނަން ވެސް ހޯދައިދިނެވެ. ނަމަވެސް އޭގެ އަހަރުތަކެއް ފަހުން އަލިގަދަ ތަރި މުބާރާތް ވުޖޫދުވުމުން އެ މުބާރާތުގައި ބައިވެރިވުމަކަށް ނަސީމް ނުވިސްނަ އެވެ. މިދިއަ މުބާރާތުގައި ބައިވެރިވާން އޭނާ ނިންމީ ކުރީ އަހަރު ތަކުގެ ބައެއް ބައިވެރިން ނަސީމް ކައިރިއަށް ކިޔަވަން ގޮސް އެކަމަށް އެދިގެނެވެ.\nއެ ފަރާތްތަކުގެ އެދުމަށް އަލިގަދަ ތަރި މުބާރާތުގައި ނަސީބު ބައިވެރިވީ މުބާރާތް ކާމިޔާބު ކުރެވި އެންމެ އަލިގަދަ ތަރިއަށް ވެވިދާނެ ކަމުގެ ވަރަށް ބޮޑު ޔަގީން ކަމަކާއެކު އެވެ. އޭނާ ބުނި ގޮތުގައި މުބާރާތުގެ ފައިނަލް ޝޯ އާ ހަމައަށް ވެސް އޭނާގެ ހާސް ކަމެއް ނެތެވެ. އަދި ފައިނަލް ރައުންޑުގެ ފުރަތަމަ ބުރު ނިމުނު އިރު އަލިގަދަ ތަރީގެ ލަގަބު ލިބޭނީ އޭނާއަށްކަން މުޅިން ޔަގީން ކުރި އެވެ.\n"އެއްވެސް ވަރަކަށް އެހެން ބައިވެރިން ދަށްކޮށްލީކީ ނޫން. އެރައުންޑުގެ މަސައްކަތްތައް ދިޔަގޮތަށް ބަލާފައި އަމިއްލައަށް ދެނެގަތީ،" އޭނާ ބުންޏެވެ.\nއޭނާ ބުނި ގޮތުގައި އަލިގަދަ ތަރިއަށް ވުމަކީ އާދައިގެ އަދި ފަސޭހަ ކަމެއް ނޫނެވެ. އެއީ މަސައްކަތާއި އަހުލާގާ ގުޅިފައިވާ ބޮޑު އަދި ބުރަ ކަމެކެވެ.\n"ޑިސިޕްލިން އަކީ ވަރަށް މުހިންމު އެއްޗެއް. ގައިގައި ހުރި ނޭދެވޭ ކަންތައްތައް ބަލައި އެކަންތައްތަކުން ސަލާމަތްވާން ޖެހޭނެ އެހެން މީހުންނަށް އިހުތިރާމް ކުރަން ޖެހޭނެ. ފަރިތަ ކުރުމާއި ހިފްޒު ކުރުމާއި އެހެން މީހުންގެ ކިޔެވުން އަޑުއެހުމާއި އަދި އެ އަޑުއެހި އެއްޗަކާއި އެއްގޮތަށް ކިޔެވޭތޯ މަސައްކަތް ކުރަން ޖެހޭނެ. އެންމެ މުހިންމު ކަމަކީ ބައިވެރިވުމަށްފަހު ފަނޑިޔާރުންދޭ އިރުޝާދުގައި ހިފާ އެގޮތަށް އެކަންތައްތައް ރަނގަޅުކުރަން މަސައްކަތް ކުރުން. އެގޮތަށް އަޒުމަކާ އެއްކޮށް މަސައްކަތް ކުރެވިއްޖެއްޔާމުން ހަމަ ވެވިދާނެ ކޮންމެ މީހަކަށްވެސް އަލިގަދަ ތަރިއަށް" އޭނާ ބުންޏެވެ.\nއޭނާ ބުނި ގޮތުގައި މުބާރާތުގައި ވާދަކުރީ ހަމައެކަނި "އަލިގަދަ ތަރީ" ގެ ލަގަބު ހޯދާކަށް ނޫނެވެ. ފަނޑިޔާރުންގެ ނަސޭހަތްތައް އަޑު އަހައި ލިބިގަނެ އިތުރަށް އުނގެނެން ވެސް ބޭނުން ވެގެނެވެ. އަދި އިންޓަނޭޝަނަލް ގުރުއާން މުބާރާތެއްގައި އަދި ބައިވެރި ނުވާ ނަސީމް މިހާރު ހުރީ އެފަދަ ފުރުސަތެއް ލިބިއްޖެނަމަ ބައިވެރިވާން ބޭނުން ވެފައެވެ.\nދާއިރާ ބަދަލުކޮށްލީ ޤުރުއާން ހިފްޒު ކުރަން\nސިފައިންގެ މީހަކަށް ނުވެވުނަސް މަދަނީ މުވައްޒަފެއްގެ ގޮތުގައި މިހާރު ޕޮލިހުގައި ވަޒީފާ އަދާ ކުރާ ނަސީމް ޤުރުއާން ޓީޗަރަކަށްވެ އެތައް ދަރިންނަކަށް ވަނީ ކިޔަވައި ދީފައެވެ. އެހެން ނަމަވެސް އޭނާ މިހާރު ވަނީ ކޮންމެވެސް ވަރަކަށް ޤުރުއާން ކިޔަވައި ދިނުމާއި ދުރުގަ އެވެ. އެއީ ޤުރުއާން ހިފްޒު ކުރުމުގެ މަގުސަދު ފުރިހަމަ ކުރުމަށެވެ.\n"ދާއިރާ ބަދަލުކޮށްލީ އަސްލު ޤުރުއާން ހިފްޒުކުރަން، އޭރުން ކޮންމެ ނަމާދެއްގައި ވެސް މުރާޖައާ ކުރެވޭނެތާ. ޓީޗަރަކަށް އުޅޭއިރު ވަރަށް ވަގުތުދޭން ޖެހޭ އެކަމަށް. އެހެންވީމަ ދަސްކޮށް މުރާޖައާ ކުރާކަށް ނުލިބޭ ވަގުތެއް،" ފުލުހުންގެ ތިން މިސްކިތެއްގެ އިމާމުންގެ ކަންކަމާއި މިސްކިތްތަކުގެ ހުރިހާ ކަމަކާ ހަވާލުވެގެން ހުރުމުގެ އިތުރުން ފުލުހުންގެ ބޮޑު މިސްކިތުގައި ބައެއް ފަހަރު އިމާމުވެ ނަމާދުކުރާ ނަސީމް ބުންޏެވެ.\nޤުރުއާން ހިފްޒުކުރުމުގެ މަސައްކަތުގައި މިހާރުވެސް އޭނާ ވަނީ ޤުރުއާނުގެ ބޮޑުބައެއް ހިތު ދަސްކޮށްފަ އެވެ. ބާކީ ބައި ދަސްކޮށް އެއްކޮށް މުރާޖައާ ކުރަން އޭނާ އަށް އަދި ވަގުތު ބޭނުން ވެއެވެ.\n" ސޮފްހާއެއް އަޅުގަނޑަށް ދަސްވޭ 10 ވަރަކަށް މިނެޓް ތެރޭގައި. އެކަމަކު މި ސޮފްހާ ހިފައިގެން އުޅެން ޖެހޭނެ 24 ގަޑިއިރު. މާނަ އަކީ ދަސްކުރާތާ 10 މިނެޓް ފަހުން އަނެއްކާ ޖެހޭނެ ބައިގަޑި އިރު ފަހުން ކިޔާލަން. ނުކިޔައިފިއްޔާ އިރުކޮޅެއް ވާއިރަށް ހަނދާން ނެތޭނެ. ހަމައެއާ އެކު އެއް ގަޑިއިރު ފަހުން ކިޔާލަން ޖެހޭނެ، އަނެއްކާ ދެ ގަޑިއިރު ފަހުން ކިޔާލަން ޖެހޭނެ. ގާތްގަޑަކަށް 24 ގަޑިއިރު ޖެހޭނެ. ބައެއް ފަހަރު ނިދާލާފައި ތެދުވެ ވެސް ޖެހޭނެ ކިޔާލަން." އޭނާ ބުންޏެވެ.\nއުމުރުން 30 އަހަރުގެ ނަސީމް ކުރިއަށް އޮތްތަނުގައި ބޭނުން ވަނީ ހާފިޒު ކަމުގެ ތާޖު އަޅާށެެ. އޭނާގެ ކުޑަކުޑަ އާއިލާއާއެކު އޭނާ ގެންދަނީ އެކަމަށް ގަދަ އަޅައި މަސައްކަތް ކުރަމުންނެވެ. އެންމެ އަލިގަދަ ތަރީގެ ޝަރަފާއެކު އޭނާ އަށް ވަނީ ހާފިޒް ކަމުގެ ތާޖުގެ ނަސީބާ ކައިރިއަށް ޖެހިލެވިފަ އެވެ. އަހަރެމެން ދުއާއަކީ ވެސް އެއީ އެވެ.


ތަމްރީނާއި އުނގެނުމުގެ ފުރުޞަތު\nރާއްޖޭން ބޭރުގެ ކޯސްތަކަށް ކުރިމަތިލުމުގެ ފުރުޞަތު ހުޅުވާލުމާބެހޭ\n2021 ޖޫން 01 ގައި ފެށުމަށް ހަމަޖެހިފައިވާ މިދަންނަވާ ކޯހަށް ޝަރުޠު ހަމަވާ ފަރާތްތަކުން، ކޯހަށް ކުރިމަތިލުމުގެ ފުރުޞަތުވަނީ ހުޅުވާލެވިފައެވެ.\nޔުނައިޓެޑް ސްޓޭޓްސް ކޯސްޓްގާރޑް އެކެޑަމީ (ޔޫ.އެސް.ސީ.ޖީ.އޭ) ކްލާސް އޮފް 2025\nއިންސްޓިޓިއުޓް / ޤައުމު:\nޔުނައިޓެޑް ސްޓޭޓްސް ކޯސްޓްގާރޑް އެކެޑަމީ /އެމެރިކާ\nކޯސް ފެށޭ ތާރީޚު:\n01 ޖޫން 2021\n04 (ހަތަރެއް) އަހަރު\nކޯހުން ހާސިލުވާނެ ތަޢުލީމީ ފެންވަރު:\n1. ސިވިލް އިންޖިނިއަރިންގ\n2. މެކޭނިކަލް އިންޖިނިއަރިންގ\n3. އިލެކްޓްރިކަލް އިންޖިނިއަރިންގ\n4. ނޭވަލް އާރކިޓެކްޗަރ\n6. އޮޕަރޭޝަންސް ރިސަރޗް\n7. މެރިން އެންޑް އެންވަޔަރަމަންޓަލް ސައިންސް\n8. ޕްރޮފެޝަނަލް މެރިޓައިމް ސްޓަޑީޒް\n9. ސްޓްރެޓެޖިކް އިންޓެލިޖެންސް ސްޓަޑީޒް\nމީގެ އިތުރުންވެސް މޭޖަރ ވެވިދާނެ އިތުރު ދާއިރާތަކާއި އެކެޑަމީއާއިބެހޭ މަޢުލޫމާތު އެކަޑަމީގެ އޮފިޝަލް ވެބްސައިޓް http://www.cga.edu/ އިން ލިބިލައްވާނެ.\n2021 ވަނަ އަހަރުގެ ޖޫން 28 ވަނަ ދުވަހުގެ ކުރިން 23 އަހަރު ނުފުރޭ، ޒަވާޖީ ހާޔާތެއް ފަށާފައިނުވާ ފަރާތެއްކަމުގައިވުން.\nއޭލެވެލް ހަދާފައިވާ ނުވަތަ އޭލެވެލް އާއި އެއްފެންވަރުގެ ނުވަތަ އެއަށްވުރެ މަތީ ފަންތީގެ ސަނަދެއް ލިބިފައިވާ ފަރާތެއްކަމުގައިވުން. (މިގޮތުން ނަތީޖާ ރަނގަޅު ފަރާތްތަކަށް އިސްކަން ދެވޭނެއެވެ.)\nހަށިހެޔޮކަމުގެ އިމްތިހާނުން ފާސްވެފައިވާ އަދި ނަފްސާނީ ގޮތުންނާއި ޖިސްމާނީ ގޮތުން ދުޅަހެޔޮ ފަރާތެއްކަމުގައިވުން.\nސްކޮލާސްޓިކް އެޕްޓިޓިއުޑް ޓެސްޓް (SAT) ހަދާފައިވާ ފަރާތެއްކަމުގައިވުން. (މިޓެސްޓަކީ ކޯހަށް އެޕްލައި ކުރުމަށްފަހުވެސް ފުރިހަމަކުރެވިދާނެ ޓެސްޓެކެވެ.)\nޓެސްޓް އޮފް އިންގްލިޝް އޭޒް އަ ފޮރިންގ ލޭންގުއޭޖް (TOEFL) ހަދާފައިވާ ފަރާތެއްކަމުގައިވުން. (މި ޓެސްޓަކީ ކޯހަށް އެޕްލައިކުރުމަށްފަހުވެސް ފުރިހަމަ ކުރެވިދާނެ ޓެސްޓެކެވެ.)\nމި ކޯހަށް ޝަރުތުހަމަވާ ފަރާތްތަކުން ކޯސް އެޕްލިކޭޝަން ފޯމް ފުރުއްވުމަށްފަހު، 2020 އޮކްޓޯބަރު 28 ވަނަ ދުވަހު އޮފީސް ބަންދުވުމުގެކުރިން އެމް.އެން.ޑީ.އެފް ޑައިރެކްޓަރޭޓް އޮފް އޮޕަރޭޝަންސް އެންޑް ޓްރޭނިންގ، އީ-މެއިލް [email protected] އަށް އީ- މެއިލް ކުރެއްވުން އެދެމެވެ.\nކޯސް އެޕްލިކޭޝަން ފޯމް އެމް.އެން.ޑީ.އެފްގެ ވެބްސައިޓް www.mndf.gov.mv އިން ލިބެން ހުންނާނެއެވެ.\nމި ކޯހާބެހޭ އިތުރު މަޢުލޫމާތު ހޯއްދެވުމަށް އެމް.އެން.ޑީ.އެފް، ޑައިރެކްޓަރޭޓް އޮފް އޮޕަރޭޝަންސް އެންޑް ޓްރެއިނިންގ ނަންބަރު: 3322607، އެކްސްޓެންޝަން: 2157، ނުވަތަ މޯބައިލް 9871235 އަށް ގުޅުއްވުން އެދެމެވެ.


Covid-19: Madama infeshige lock down ah luithakeh deyn nimmaifi\nކޮވިޑްގެ ރާޅު ބޮޑުނުވީ ފިޔަވަޅުތައް ހަރުދަނާ ވެގެން ކަމަށާއި މިކަމުގައި ވަރަށް ގިނަ މަސައްކަތްތަކެއް ކުރެއވިއްޖެ ކަމަށާއި އެއާއި އެކު ފުރަތަމަ ދެހަފްތާއަށް މާދަމާއިންފެށިގެން ދެ ހަފުތާ އަށް ލުއިތަކެއް ދޭން ނިންމައިފިމަކަށް ހެލްތު މިނިސްޓަރު އަބްދުﷲ އަމީން ދެންމެ ވިދާޅުވެއްޖެ އެވެ.\n" ފުރަތަމަ ފިޔަވަހީގައި، ދެ ހަފުތާގެ ތެރޭގައި ކުޑަކުދިންގެ ފިހާރަތަކާއި ސުޕަމާޓްތަކާއި އެހެން ފިހާރަތައް ވެސް ހުޅުވާނެ. އެކަމަކު ކެފޭތަކެއް ނުހުޅުވާނެ އާންމުކޮށެއް. ކެފޭތައް ހުޅުވާލެވޭ ވަރުވާނީ ދެ ހަފުތާ އަށް ފަހު. އެކަމަކު ފުރަތަމަ ފިޔަވަހީގެ ތެރޭގައި ކެފޭތަކުން ޓޭކްއަވޭ އާއި ޑެލިވަރީގެ ހިދުމަތް ދެވޭނެ. މަސްމާރުކޭޓު ހުޅުވާލެވޭނެ. ފޯން ފިހާރަތަކައި ފޮތިފިހާރަތައް ވެސް ހުޅުވާލެވޭނެ. އެކަމަކު ސްކޫލުތައް އަދި މި މުއްދަތުގައި ހުޅުވުމުގެ ވިސްނުމެއް ނެތް" މިނިސްޓަރު އަބްދުﷲ އަމީން ވިދާޅުވިއެވެ.\nމިނިސްޓަރު އަބްދުﷲ އަމީން އިތުރަށް ވިދާޅުވީ އާންމު ހިދުމަތަށް ފުރަތަމަ ފިޔަވަހީގައި އޮފީސްތައް ހުޅުވާ ގޮތަކަށް ހަމަޖެހިފައެއް އަދި ނެތް ކަމަށާއި އެކަމަކު ހިދުމަތް ދެވޭ ވަރަށް އޮފީސްތައް ފަންކްޝަންތައް ކުރެވޭ ގޮތް ވާނެކަމަށެވެ.\nޑޮކްޓަރ އަލީ ލަތީފު ވިދާޅުވީ ފިހާރަތަކާއި އޮފީސްތައް ހުޅުވާއިރު ކުރަން ޖެހޭ ގިނަ ކަންކަން އެބަހުރިކަމަށާއި އާންމުކޮށް މާސްކް އެޅުން އެއީ މުހިންމު ކަމެއް ކަމަށާއި ބޮޑެތި އޮފީސްތަކުގައި ޓެމްޕަރޭޗާ ޝެކްކުރެވޭ ގޮތް ހެދުމާއި ދުރުދުރުގައި ތިބެވޭނެ ގޮތް ހެދުން އެއީ މުހިންމު ކަމެއް ކަމަށާއި އަތްދޮވެވެން ހުރުން ވެސް މިއީ މުހިންމު ކަމެއްކަމަށެވެ.\nލުއިދިނުމުން ހަފްތާއަކު2ގަނޑިއިރަށް ގޭބިސީއަކުން3މީހުން ބޭރަށް ދެވޭނެއެވެ. އެކަންވެސް ކުރެވެނީ ހާއްސަ ހުއްދައެއްގެ ދަށުންނެވެ.\nމާލެ ސަރަޙައްދުގައި އޮތް ފުރަބަންދުގެ މުއްދަތު ހަމަވުމުން، ލުއިތަކެއް ދިނުމަށް ތައްޔާރުވަމުން އަންނަ ކަމުގައި މިދިޔަ ހަފުތާއި ރައީސުލްޖުމްހޫރިއްޔާ ވަނީ ވިދާޅުވެފައެވެ. އަދި އެކަން އެގޮތަށް ކުރައްވާނީ ޞިއްޙީ މާހިރުންގެ ލަފަޔާ އެއްގޮތަށް، މިހާރު އަޅާފައިވާ ފިޔަވަޅުތައް، ރައްޔިތުންގެ އެއްބާރުލުމާ އެކު، ރަނގަޅަށް ތަންފީޒުވަމުންދާނަމަ ކަމުގައި ވެސް އެމަނިކުފާނު ވިދާޅުވިއެވެ.\nކޮވިޑް-19 އަށް ރާއްޖޭން ޕޮޒިޓިވްވި މީހުން ފެނިފައިވަނީ ނ. މަނަދޫގެ، ހއ. އުލިގަމާއި އެ އަތޮޅު ތަކަންދޫ އާއި ށ. ނަރުދޫ އާއި ކ. ތުލުސްދޫ އަދި ހިންމަފުށިންނެވެ. ހިންމަފުށިން ޖެހިފައިވަނީ އެރަށުގައި ހުންނަ ޑުރަގް ރިހިބިލިޓޭޝަން ސެންޓަރުގައި ފަރުވާ ދެމުންދާ3މީހެކެވެ. މިހާތަނަށް ރާއްޖެއިން މަރުވެފައިވަނީ5މީހުންނެވެ.


Dharikalunge graduation ah Ibu UK ah vadaigenfi\nއިބްރާހިމް މުހައްމަދު ސޯލިހު (މ) އިނގިރޭސި ވިލާތަށް ވަޑައިގަތުމުގެ ކުރިން އެއާޕޯޓްގައި\nއަންނަ ރިޔާސީ އިންތިހާބުގައި އިދިކޮޅު އިއްތިހާދުގެ ކެންޑިޑޭޓުގެ ގޮތުގައި ވާދަ ކުރައްވާ އިބްރާހިމް މުހައްމަދު ސޯލިހު (އިބޫ) އިނގިރޭސި ވިލާތަށް ވަޑައިގެންފި އެވެ.\nއިބޫގެ ކެމްޕޭން ޓީމުން މިއަދު ބުނީ އިބޫ ރާއްޖެއިން ބޭރަށް ފުރާވަޑައިގެންނެވީ މިއަދު ހެނދުނުގެ ވަގުތެއްގައި ކަމަށެވެ. އެމަނިކުފާނު ވަޑައިގަންނަވާނީ އިނގިރޭސިވިލާތަށް ކަމަށް ވެސް ކެމްޕޭން ޓީމުން ބުންޏެވެ. އެދަތުރުފުޅަކީ އިބޫގެ ދަރިކަލެއްގެ ގްރެޗުއޭޝަންގައި ބައިވެރިވެ ވަޑައިގަތުމަށް ކުރައްވާ އަމިއްލަ ދަތުރުފުޅެއް ކަމަށް ވެސް އެމްޑީޕީ އިން ބުންޏެވެ.\nއިބޫގެ އެ ދަތުރުފުޅު ފެއްޓެވުމުގެ ކުރިން ވަނީ ކެމްޕޭން ކުރެއްވުމަށް އައްޑޫ އަދި ފުވައްމުލަކަށް ވަޑައިގެންފަ އެވެ. އޭގެ ފަހުން ވިދާޅުވެފައި ވަނީ ރާއްޖޭން ބޭރަށް ކުރަންޖެހޭ އަމިއްލަ ދަތުރެއްގައި ދެ ތިން ދުވަހަކަށް ބޭރަށް ފުރަން ޖެހިވަޑައިގަންނަވާ ކަމަށެވެ.\nއިބޫ އިއްޔެ ވިދާޅުވީ އެމަނިކުފާނު އަމިއްލަ ދަތުރުފުޅެއްގައި ބޭރަށް ވަޑައިގަންނަވަން ޖެހުނު ނަމަވެސް، ރިޔާސީ ކެމްޕޭން ނުހުއްޓޭނެ ކަމަށެވެ. އަދި ކެމްޕޭން ޓީމްތަކުން މާލެ އާއި އަތޮޅުތަކުގައި ކެމްޕޭން ހިންގަވާނެ ކަމަށް އިބޫ ވިދާޅުވި އެވެ. އެމަނިކުފާނު ރާއްޖެ ވަޑައިގަންނަވާނީ އަންނަ ހަފްތާގަ އެވެ. އިބޫ ވިދާޅުވީ ރާއްޖެ ވަޑައިގެން މަޑު ނުޖެހި ވަގުތުން ކެމްޕޭން ދަތުރުތަކުގައި އަތޮޅުތަކަށް ވަޑައިގަންނަވާނެ ކަމަށެވެ.\nއޭނާ ވިދާޅުވަމުން އަންނަނީ ބޮޑު އަގުލަބިއްޔަތަކުން އިންތިހާބު ކާމިޔާބު ކުރައްވާނެ ކަމަށެވެ. އަދި ވޯޓް އޮޅުވާލައްވަން ރައީސް ޔާމީން ކިތަންމެ މަސައްކަތް ކުރެއްވި ނަމަވެސް، އެކަން ކާމިޔާބު ނުވާ ވަރަށް ރައްޔިތުންގެ ތާއީދު އެބަ އޮތް ކަމަށް އެމަނިކުފާނު އަންނަނީ ވިދާޅުވަމުން އެވެ.\nއެމްޑީޕީ މޯލްޑިވްސް ޔުނައިޓެޑް އޮޕޮޒިޝަން ރިޔާސީ އިންތިހާބު 2018 + އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހު


REPORT: Thahugeegu thakugai PG ge dhauru fulhaa kuran jehifai | Mihaaru\nޕީޖީގެ މުވައްޒަފުން މައުލޫމާތު ހޯދުމަށް ތައްޔާރު ކުރި އެޕް ލޯންޗުކުރުމަށް މިދިޔަ އަހަރު ބޭއްވި ރަސްމިއްޔާތުގައި އުއްތަަމަ ފަނޑިޔާރު ސައީދާއި ޕީޖީ ބިޝާމާއި އޭޖީ އަނިލްގެ އިތުރުން ބައެއް ފަނޑިިޔާރުންނާއި ޕީޖީ އޮފީހުގެ ބައެއް މުވައްޒަފުން ބައިވެރިވަނީ.---ފައިލް ފޮޓޯ: މިހާރު\n27 ސެޕްޓެމްބަރ 2017 - 06:14 13 comments\nޕްރޮސެކިއުޓާ ޖެނެރަލް (ޕީޖީ) ވަކި ފަރާތަކަށް ބުރަ ނުވާ، މިނިވަން މަގާމެއްގެ ގޮތުގައި ގާނޫނު އަސާސީގައި ހަމަޖައްސާފައި އޮންނަނީ މުހިންމު ސަބަބުތަކަށްޓަކަ އެވެ. އެއީ ޖިިނާއީ ތަހުގީގުތަކާއި ދައުވާތަކާ ގުޅޭ ކަންކަމަކީ އިންސާފުވެރިކޮށް، ގާނޫނާ އެއްގޮތަށް ކުރެވޭ ކަމެއް ކަން ކަށަވަރު ކުރުމާ އެކު އަސާސީ ހައްގުތައް ދެމެހެއްޓުމަށް ބާރު އެޅުމެވެ. ޕީޖީއަކީ ޖިނާއީ އަދުލުގެ ނިޒާމުގެ ބެލެނިވެރި އެއް ފަރާތެވެ.\nޕީޖީއަކީ ޖިނާއީ ދައުވާތައް އުފުލުމުގެ އިތުރުން އެހެން ޒިންމާތަކެއް ވެސް ހަވާލު ކުރެވިފައިވާ ފަރާތެކެވެ. ތަހުގީގުތައް ހިނގަނީ ގާނޫނާ އެއްގޮތަށްތޯ ބެލުމާއި ޝަރީއަތަށް މައްސަލަ ހުށަހެޅުމުގެ ކުރިން މީހުން ބަންދުކޮށް، ހައްޔަރު ކުރުމަށް އޮންނަ އިޖްރާއަތުތަކާ އެއްގޮތަށް އަމަލު ކުރޭތޯ ބެލުމަކީ ވެސް ޕީޖީގެ ޒިންމާއެއް ކަމަށް ގާނޫނު އަސާސީގައި ބުނެފައިވެ އެވެ. އެހެން ގޮތަކަށް ބުނާ ނަމަ ޕީޖީއަކީ ޖިނާއީ ތަހުގީގުތައް ހިންގާ ގޮތާ މެދު ފާރަވެރިވާ ފަރާތެވެ. އެކަމަކު އެ ކަންކަން އެންމެ ރަނގަޅަށް ބެލެމުން ދޭތޯ މިއީ އުފެދޭ ސުވާލެކެވެ.\nބައެއް މައްސަލަތަކުގައި މީހުން ހައްޔަރުކޮށް، ޝަރީއަތަކާ ނުލައި އެތައް ދުވަހެއް ވަންދެން ބަންދުގައި އެބަ ތިބެ އެވެ. ބައެއް މީހުން ބަންދުގައި ބައިތިއްބައިގެން ތަހުގީގު ކުރުމަށް ފަހު، ހެކި ނެތިގެން ނުވަތަ އެ ނޫން ވެސް ސަބަބަކާ ހެދި ދައުވާ ކުރެވެން ނެތް ކަމަށް ޕީޖީ އެބަ ނިންމަ އެވެ. މިހާލަތުގައި، ބަންދު ކުރެވުނު މީހާ އަށް އެ ލިބެނީ އިއާދަ ނުކުރެވޭނެ ގެއްލުންތަކެކެވެ. މިކަން މިގޮތަށް ދިމާވާ އެންމެ ބޮޑު އެއް ސަބަބަކީ ޕީޖީގެ ދައުރު ތަހުގީގު މަރުހަލާގައި ފުޅާ ދާއިރާއެއްގައި ނެތުމެވެ. ޚާއްސަކޮށް ބަންދު ކުރުމާއި ހައްޔަރު ކުރުމުގަ އެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ދެވަނަ ފަހަރަށް ހުށަހެޅި މައްސަލައިގައި މެމްބަރުންނަށް ނުފޫޒު ފޯރުވުމުގެ ތުހުމަތުގައި ޖުމްހޫރީ ޕާޓީގެ ލީޑަރު ގާސިމް އިބްރާހިމް މައްޗަށް ދައުވާ ކުރެވެން ނެތް ކަމަށް މިދިޔަ މެއި މަހު ޕީޖީން ނިންމީ އެ މައްސަލައިގައި ގާސިމް ހައްޔަރުކޮށް، ގާސިމްގެ ބަންދުގެ މުއްދަތު ދެ ފަހަރަށް އިތުރުކުރި ފަހުންނެވެ. މާނައަކީ އެ މައްސަލައިގައި ގާސިމް ބަންދުގައި ހުންނަން ޖެހުނީ ދައުވާއެއް ކުރެވެން ނެތް ކަމަކާ ގުޅިގެންނެވެ.\nއޭގެ ކުރިން ގާސިމްގެ މައްޗަށް ތުހުމަތުކުރި ފުރަތަމަ މައްސަލައިގައި ފުލުހުން ގާސިމް ހައްޔަރުކުރީ މެމްބަރުންގެ އިމްތިޔާޒްގެ ގާނޫނުގައި ބުނާ އިޖްރާއަތު ފުރިހަމަ ނުކޮށެވެ. ކުށުގެ ވެށިން ނޫން ގޮތަކަށް މެމްބަރަކު ހައްޔަރު ކުރެވޭނީ ޕީޖީ މެދުވެރިކޮށް ހޯދާ ކޯޓު އަމުރެއްގެ ދަށުން ކަމަށް ގާނޫނުގައި އޮތަސް ގާސިމް އޭރު ހައްޔަރުކުރީ ޕީޖީގެ ދައުރެއް ނެތި ފުލުހުން އަމިއްލަ އަށް ހޯދި ކޯޓު އަމުރެއްގެ ދަށުންނެވެ. އެ މައްސަލައިގައި ގާސިމް ހައްޔަރު ކޮށްފައި ވަނިކޮށް އޭނާ ދޫކޮށްލަން އޭރު ހައި ކޯޓުން އެންގީ އެ ސަބަބާ ހެދި އެވެ.\nދައުލަތަށް ދައްކަންޖެހޭ ފައިސާއެއް އަނބުރާ ނުދައްކާ ކަމަށް ބުނެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ މައްޗަށް ތުހުމަތު ކުރެވުނު މައްސަލައިގައި ފާރިސަށް ދައުވާ ނުކުރެވޭނެ ކަމަށް ނިންމީ އެ މައްސަލަ ޕީޖީ އަށް ފޮނުވުމުންނެވެ. ދައުވާ ކުރުމުގެ މުއްދަތު ހަމަވެފައިވާތީ އެ ދައުވާ ނުކުރެވޭނެ ކަމަށް ޕީޖީން ނިންމި އިރު، އެ މައްސަލައިގެ ތަހުގީގު ހިނގި އިރު އެ ތަހުގީގުގައި ޕީޖީގެ ބައިވެރިވުން އޮތް ނަމަ އެއީ ކުރެވޭނެ ދައުވާއެއް ނޫންކަން ދުރާލައި ކަނޑައެޅުނީހެވެ. އޭރުން ޕީޖީ އޮފީހާ ހަމަ އަށް އެ މައްސަލަ އަންނަންދެން ކޮންމެހެން މަޑުކުރާކަށް ނުޖެހުނީހެވެ.\nމި ފާހަގަކޮށްލީ ދެތިން މައްސަލައެކެވެ. މިނޫނަސް މިފަދަ އެހެން ކިތަންމެ މައްސަލައެއް އެބަހުއްޓެވެ. ކުރިން ވެސް ފާހަގަކުރިހެން ހައްޔަރު ކުރުމާއި ބަންދު ކުރާ މައްސަލަތަކުގައި ދިމާވާ މިފަދަ ކަންކަމުން އިއާދަ ނުކުރެވޭ ގެއްލުން ލިބުމުގެ ފުރުސަތު ބޮޑެވެ. ޕީޖީގެ ބައިވެރިވުން ތަހުގީގުތަކުގައި ފުޅާ ދާއިރާއެއްގައި އޮންނަ ނަމަ މިފަދަ ކަންކަން ދިމާވުމުގެ ފުރުސަތު ކުޑަވާނެ އެވެ.\nއެހެނީ، ތަހުގީގެއް ހިންގަނީ ދައުވާ ކުރެވޭނެ ވަރުގެ ކަމަކާ ގުޅިގެން ކަން ނުވަތަ ނޫންކަން ޕީޖީ އަށް ދުރާލައި އޭރުން އެނގޭނެ އެވެ. ހަމަ އެގޮތަށް، ތަހުގީގެއްގައި މީހަކު ބަންދު ކުރަނީ ވެސް އެކަށީގެންވާ ސަބަބެއް އޮވެގެންތޯ ކަށަވަރު ކުރުމުގެ ފުރުސަތު ވެސް އޭރުން އޮންނާނެ އެވެ. އަދި މައްސަލައެއް ޕީޖީ އޮފީހަށް އަންނަ އިރު ޕީޖީ އޮފީސް އޮންނާނީ ރަނގަޅަށް އެ މައްސަލައަކަށް ތައްޔާރުވެފަ އެވެ\nރާއްޖޭގެ ނިޒާމު އޮންނަ ގޮތުން، ތަހުގީގުގެ މަރުހަލާގައި ތުހުމަތު ކުރެވޭ މީހުން ހައްޔަރު ކުރަން ނުވަތަ ބަންދު ކުރަން އެދުމުގައި ޕީޖީގެ ސީދާ ދައުރެއް ނެތަސް އެކަން ކުރެވެ އެވެ. ތަހުގީގު މަރުހަލާގައި މީހަކު ހައްޔަރު ކުރަން ނުވަތަ ބަންދުގައި ބަހައްޓަން ބޭނުން ނަމަ އެކަމަށް އެދި ކޯޓަށް ހުށަހަޅާނީ ފުލުހުންނެވެ. ފުލުހުން ހުށަހަޅާ ހުށަހެޅުމަށް ބިނާކޮށް، އެ މީހަކު ބަންދުކުރަން ޖެހޭ ކަން ނުވަތަ ނޫންކަން ނިންމަނީ ކޯޓުންނެވެ. ގާނޫނުތަކުން އިސްތިސްނާ ކޮށްފައިވާ ބާވަތުގެ މައްސަލަތައް ފިޔަވައި އެހެން ކަންކަމުގައި ތަހުގީގު މަރުހަލާގައި ޕީޖީގެ ސީދާ ދައުރެއް ނެތި ހައްޔަރު ކުރުމާއި ބަންދުގައި ބެހެއްޓުމުގެ ފުރުސަތު އޮވެ އެވެ. އެކަމަކު ޕީޖީ ބޭނުން ނަމަ އެ މަރުހަލާތަކުގައި ބައިވެރިވުމުގެ ފުރުސަތު އޮވެ އެވެ.\nގާނޫނީ ބޭފުޅުންގެ ނަޒަރުގައި ތަހުގީގުތަކާއި މީހުން ހައްޔަރުކޮށް އަދި ބަންދު ކުރުމުގެ ކަންކަން ހިނގާ ނުހިނގާ ގޮތް ބެލުމުގެ ބާރު ޕީޖީ އަށް އޮންނާނެ އެވެ. ތަހުގީގުތައް ހިނގާ ނުހިނގާ ގޮތް ބެލުމަކީ ޕީޖީގެ ޒިންމާއެއް ކަމަށް ގާނޫނު އަސާސީގައި އޮންނާތީ އާއި ހައްޔަރު ކުރުމާއި ބަންދު ކުރުމަކީ ތަހުގީގު މަރުހަލާގެ ތެރެއިން ހިނގާ ކަމެއް ކަމަށްވާތީ އެކަންކަން ޕީޖީ ބަލަންޖެހޭ ކަމަށް ގާނޫނީ ބޭފުޅުން ދެކެވަޑައިގަންނަވަ އެވެ.\nއެ ބޭފުޅުން ދެކެވަޑައިގަންނަވާ ގޮތުގައި ޕީޖީގެ ދައުރު އޮންނަން ޖެހޭނީ ޕީޖީ އޮފީހަށް މައްސަލަ ފޮނުވާ ހިސާބަކުން ނޫނެވެ. ތަހުގީގު މަރުހަލާގައި ވެސް ޕީޖީގެ ބައިވެރިވުން އޮންނަން ޖެހޭ ކަމަށް އެ ބޭފުޅުން ދެކެވަޑައިގަންނަވަ އެވެ. ތަހުގީގު ހިންގަނީ ގާނޫނާ އެއްގޮތަށްތޯ ބެލުމާއި ތަހުގީގު މަރުހަލާގައި ބަންދު ކުރާ ނަމަ އެކަން އެ ކުރަނީ ކޮންމެހެން އެކަން ކުރަން ޖެހޭ ފަދަ ހާލަތެއް އޮވެގެންތޯ ބެލުމަކީ ޕީޖީގެ ޒިންމާއެއް ކަމަށް ގާނޫނީ ބޭފުޅުން ދެކެވަޑައިގަންނަވަ އެވެ.\n"ޖިނާއީ ތަހުގީގު އެއީ ވަކި މުއައްސަސާއަކުން ކުރާ ކަމަކަށް ވެގެން، އެ އިދާރާ އިން ތަހުގީގު ނިންމައި، ތަހުގީގު ރިޕޯޓް ޕީޖީ އަށް ފޮނުވުމުން ނޫނީ ޕީޖީގެ ދައުރެއް ނެތް ކަމަށް ދުށުމަކީ ގާނޫނު އަސާސީން އެކަން ތަސައްވުރު ކޮށްފައިވާ ގޮތެއް ނޫނެވެ،" މަޝްހޫރު ގާނޫނީ ވަކީލު އަދި މަޖިލީހުގެ ކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދު އޭނާގެ ބްލޮގްގައި ލިޔުއްވާފައިވެ އެވެ.\nތަހުގީގުތަކުގައި އަދި ޚާއްސަކޮށް މީހުން ބަންދު ކުރުމުގައި ޕީޖީގެ ދައުރު ނެތުމަކީ މީހަކަށް ދެރައެއް ދިނުމުގެ ގޮތުން މީހުން ބަންދުގައި ދުވަސްތަކެއް ވަންދެން ބެހެއްޓުމުގެ ފުރުސަތު ދެވޭ ކަމެއް ކަމަށް އޭނާ ދެކެވަޑައިގަންނަވަ އެވެ.\n"ތަހުގީގުތަކުގެ ބޭނުމަށް މީހަކު ބަންދުކުރާ ނަމަ އެ މީހަކު ބަންދު ކުރެވެނީ، ބަންދު ނުކޮށް ވާން ނެތިގެންތޯ އާއި ބަންދުކުރަން ޖެހޭ ނިސްބަތަށްތޯ ބަލައި، ކަށަވަރު ކުރުމަކީ ވެސް ޕީޖީގެ ސީދާ މަސްއޫލިއްޔަތެއް.." ނަޝީދު ލިޔުއްވާފައިވެ އެވެ.\nއެކަމަކު ޕީޖީ އޮފީހުން ދެކޭ ގޮތުގައި ތަހުގީގު މަރުހަލާގައި މީހުން ބަންދުގައި ބެހެއްޓުން ފަދަ ކަންކަމުގައި ސީދާ ޕީޖީގެ ދައުރު ކޮންމެ ކޮންމެ މައްސަލައެއްގައި ނެތަސް ތުހުމަތު ކުރެވޭ މީހާއަށް ލިބެންޖެހޭ ހައްގުތައް ނިޒާމު އޮތްގޮތުން ލިބިދެވެ އެވެ. ތަހުގީގު މަރުހަލާގައި މީހަކު ބަންދުގައި ބެހެއްޓުމަށް ފަހު ބައެއް މައްސަލަތަކުގައި ދައުވާ ނުކުރަން ނިންމަނީ އެ މައްސަލައެއްގައި ހުންނަ ހެކިތަކަށް ބިނާކޮށްގެން ކަމަށް އެ އޮފީހުން ބުނެ އެވެ.\n"މީހަކު ކުށެއް ކުރިކަމުގެ ތުހުމަތެއް އުފެދޭ މިންވަރުގެ ހެކި ހުރެއްޖެ ނަމަ ބަންދުގައި އެބަ ބެހެއްޓޭ. ހައި ކޯޓުން ވެސް އޮންނާނެ އެގޮތަށް ކަނޑައަޅާފައި، އެކަމަކު ކުށެއް ކުރިކަމުގެ ތުހުމަތެއް އުފެދޭ މިންވަރު ހެކި ހުރުމާ ދައުވާއެއް ކުރެވޭ މިންވަރުގެ ހެކި ހުރުމާއި މިއީ މުޅިން ތަފާތު ދެ ކަމެއް. ތުހުމަތެއް އުފެދޭ ވަރުގެ ހެއްކެއް ހުރެގެން ބަންދު ކުރިޔަސް، ދައުވާ ކުރެވޭނެ ވަރުގެ ހެއްކެއް ނެތިއްޔާ ދައުވާއެއް ނުކުރެވޭނެ،" ޕްރޮސެކިއުޓާ ޖެނެރަލްގެ އޮފީހުގެ އޮފިޝަލަކު ވިދާޅުވި އެވެ.\nކޮންމެ މައްސަލައެއްގައި ހައްޔަރު ކުރުމާއި ބަންދު ކުރުމުގެ މަރުހަލާ ހިނގާ ގޮތް ބެލުމުގައި ޕީޖީގެ ސީދާ ދައުރެއް ނެތަސް، ކުށުގެ ތުހުމަތު ކުރެވޭ މީހާ އަށް އޭނާގެ ހައްގުތައް ހިމާޔަތް ކުރަން މަސައްކަތް ކުރުމުގެ ފުރުސަތު މިހާރު ވެސް އޮންނަ ކަން އެ އޮފީހުން ފާހަގަކުރެ އެވެ.\n"ފުލުހުން އެދޭ އެދުމެއްގެ މައްޗަށް ބިނާކޮށްގެން ވިޔަސް މީހަކު ބަންދުގައި ބަހައްޓަން މި ނިންމަވަނީ ފަނޑިޔާރެއް. މުއްދަތު މަޖިލީހުގައި ކުށުގެ ތުހުމަތު ކުރެވޭ މީހާއަށް އެބަ ލިބޭ ދިފާއުގައި ވާހަކަ ވެސް ދައްކަން ފުރުސަތު. އަދި ގާނޫނާ ޚިލާފަށް ހައްޔަރުކުރި ކަމަށް ދެކެންޏާ އެ މީހަކަށް އެބައޮތް ޖިނާއީ އިޖްރާއަތުގެ ގާނޫނުގެ ދަށުން ބަންދުން ދޫކުރުމަށް އެދި ހެބިއަސް ކޯޕަސް އަމުރަކަށް އެދުމުގެ ފުރުސަތު ވެސް،" އޭނާ ވިދާޅުވި އެވެ.\nތަހުގީގުތަކުގައި ޕީޖީގެ ދައުރު ފުޅާ ކުރުމަށްޓަކައި ޑިއުޓީ ޕްރޮސެކިއުޝަންގެ ނިޒާމެއް ޕީޖީ އޮފީހުގައި ގާއިމް ކޮށްފައި އޮވެ އެވެ. ޑިއުޓީ ޕްރޮސެކިއުޝަނަކީ މައްސަލަ ޕީޖީ އޮފީހަށް ފޮނުވުމުގެ ކުރިން އެ މައްސަލައެއްގެ މައުލޫމާތު ޕީޖީ އޮފީހާ ހިއްސާކުރަން އޮންނަ ނިޒާމެކެވެ. އޭގެ ބޭނުމަކީ އެ މައްސަލައެއްގެ ތަހުގީގު ނިމި، ޕީޖީ އަށް ފޮނުވަން ވާއިރަށް އެ މައްސަލައެއްގައި ފުރިހަމަ ކުރަންޖެހޭ ހުރިހާ ކަމެއް ފުރިހަމަ ވެފައި އަދި އެ މައްސަލައަކަށް ޕީޖީ އޮފީސް ތައްޔާރުވެފައި ބޭއްވުމެވެ.\nމިދިޔަ ޖުލައި މަހު އަމަލުކުރަން ފެށި ޖިނާއީ އިޖްރާއަތުގެ ގާނޫނު އޮންނަ ގޮތުން ތަހުގީގުތަކުގައި ޕީޖީގެ ދައުރު އޮތީ ކުރިއަށް ވުރެ ފުޅާކޮށެވެ. މިސާލަކަށް ކޮންމެ މައްސަލައެއްގައި ވެސް ވަކި މުއްދަތެއްގެ ތެރޭގައި ތަހުގީގު ނިންމައި، ދައުވާ އުފުލަން ޖެހޭ އިރު މައްސަލައެއްގެ ބާވަތުން ތަހުގީގު ނިންމުމަށް އިތުރު މުއްދަތު ބޭނުން ވެއްޖެ ނަމަ އެކަމަށް ޕީޖީގެ ހުއްދައެއް ބޭނުންވެ އެވެ. އެގޮތުން ޕީޖީ އަށް މުއްދަތު އިތުރުކޮށްދެވޭނެ މުއްދަތު ވެސް ގާނޫނުގައި އޮންނަނީ ބަޔާންކޮށްފަ އެވެ. މިއީ ކުރިން މިދެންނެވި މައްސަލައަށް އޮތް ކޮންމެވެސް ވަރެއްގެ ހައްލެއް ކަމަށް ބެލެވިދާނެ އެވެ.\nޕީޖީއަކީ ހަމައެކަނި ދައުވާ ކުރުމާއި އަނބުރާ ގެންދިއުމެއް ނޫނެވެ. ގާނޫނު އަސާސީގައި ޕީޖީ ދައުރު އެއަށް ވުރެ މާ ފުޅަލެވެ. ތަހުގީގު މަރުހަލާގައި މީހުން ހައްޔަރު ކުރުމާއި ބަންދު ކުރުމުގައި އަމަލުކުރާ އުސޫލުތައް ގާތުން ބެލުމަކީ ވެސް ޕީޖީގެ ޒިންމާއެކެވެ. ތަހުގީގުތަކުގައި ޕީޖީގެ ދައުރު މިހާރަށް ވުރެ ފުޅާކުރަން އެބަޖެހެ އެވެ.\nއިތުރު ލިޔުންތައް ކުށްކުރުން ޕްރޮސެކިއުޓާ ޖެނެރަލް ޕީޖީ އޮފީސް ޖިނާއީ އިޖުރާއަތުގެ ގާނޫނު އައިޝަތު ބިޝާމް ފުލުހުން


ކޮރޯނާ ވައިރަސް ޖެހިގެން މަރުވި މީޙުންގެ އަދަދު 132 އަށް – Dhen.mv\nކޮރޯނާ ވައިރަސް ޖެހިގެން މަރުވި މީޙުންގެ އަދަދު 132 އަށް\nހަލުވިކަމާއެކު މިހާރު ފެތުރެމުންދާ ނޮވެލް ކޮރޯނާ ވައިރަސްގައި މަރުވި މީހުންގެ އަދަދު 132 އަށް އަރައިފިއެވެ.\nޗައިނާގެ ނޭޝަނަލް ހެލްތު ކޮމިޝަނުން މިއަދު ބުނީ އިއްޔެގެ ނިޔަލަށް މި ބަލި ޖެހިފައިވާ މީހުންގެ އަދަދު 5974 އަށް އަރާފައިވާ ކަމަށެވެ. އެގޮތުން އިއްޔެ އެކަނި ވެސް މި ބައްޔަށް އިތުރު 1459 މީހުން ޕޮޒިޓިވް ވެފައިވާ ކަމަށް ކޮމިޝަނުން ބުނެއެވެ.\nމި ބަލި ޖެހިފައިވާ މީހުންގެ އަދަދު 132 އަށް އަރާފައިވާއިރު، ޗައިނާގެ ވޫހާން ސިޓީގެ ހުބެއި ޕްރޮވިންސުން އިއްޔެ ވަނީ މި ބަލީގައި 25 މީހަކު މަރުވެފައެވެ. ވޫހާން ސިޓީ އަކީ މި ބަލި އެންމެ ބޮޑަށް ފެތުރިފައިވާ ސިޓީއެވެ. މިހާތަނަށް މި ބަލީގައި މަރުވެފައިވާ އެންމެން ވެސް ނިސްބަތްވަނީ ޗައިނާ އަށެވެ.\nކޮރޯނާ ވައިރަސް އެންމެ ފުރަތަމަ ފެނިފައިވަނީ ވެސް މިދިޔަ މަހުގެ ފަހުކޮޅު ވޫހާން ސިޓީންނެވެ. ނަމަވެސް ވޫހާންގެ އިތުރުން ޗައިނާގެ އިތުރު ސިޓީތަކުން މި ބަލި ޖެހިފައިވާ މީހުން ފެނިފައިވާއިރު އެގައުމުގެ ބައެއް ސިޓީތަކުން މީހުން ދަތުރުކުރުމާއި އަދި އައުން ވެސް ވަނީ މަނާކޮށްފައެވެ.\nޗައިނާގެ އިތުރުން ތައިލޭންޑް އާއި ވިއެޓްނާމް އާއި ދެކުނު ކޮރެޔާ އާއި ސިންގަޕޫރް އާއި ޓައިވާންގެ އިތުރުން އެމެރިކާ އާއި ފްރާންސް އާއި ނޭޕާލް އާއި ސްރީލަންކާ އާއި މެލޭޝިއާ އާއި ޖަރުމަނުގެ އިތުރުން ކެމްބޯޑިއާ އިން ވެސް ވަނީ މި ބަލި ޖެހިފައިވާ މީހުން ފެނިފައެވެ.\nނޮވެލް ކޮރޯނާ ވައިރަހަކީ ގައިން ގަޔަށް އަރާ ބައްޔެއް ކަމަށް ޗައިނާ އިން ބުނެފައިވާއިރު، ބަލި ކޮންޓްރޯލް ކުރުމަށް ޗައިނާއިން ގެންދަނީ ވަރުގަދަ ފިޔަވަޅުތަކެއް އަޅަމުންނެވެ.


ކުނި މަދުކުރެވިދާނެ ބައެއް ގޮތްތައް | Jazeera\tކުނި މަދުކުރެވިދާނެ ބައެއް ގޮތްތައް - Jazeera\nކުނި މަދުކުރެވިދާނެ ބައެއް ގޮތްތައް\nހުސައިން ނަޒީފް July 22, 2019 120 views0\nމޫސުމަށް އަންނަ ބަދަލުތަކާއި ގުޅިގެން ދުނިޔޭގެ ތިމާވެށި ރައްކާތެރިކުރުން ވަނީ ވަރަށް މުހިންމު ކަމަކަށް ވެފައެވެ. ނަމަވެސް ތިމާވެށި ރައްކާތެރިކުރުމަށްޓަކައި އެހީވެވޭނެ ގޮތްތައް ނޭނގުމަކީ އެކަށީގެންވާ ކަމެކެވެ. ތިމާވެއްޓަށް އެހީތެރިވުމުގެ ގޮތުން ކުރެވިދާނެ އެއް ކަމަކީ ކުނި މަދުކުރުމެވެ. ދެމެހެއްޓެނިވި ދިރިއުޅުމެއް އުޅުމަށްޓަކައި ގޭގައި އުފައްދާ ކުނި މަދުކުރެވިދާނެ ވަރަށް ގިނަ ގޮތްތައް ހުންނާނެ އެވެ. އޭގެތެރެއިން ބައެއް ގޮތްތައް ތިރީގައި އެވަނީއެވެ.\n1. ރީޔޫސެބަލް ފެންފުޅި ބޭނުންކުރުން\nއެއްފަހަރު ބޭނުންކޮށްފައި އެއްލާލާ ޕްލާސްޓިކް ފުޅިތަކުގެ ބަދަލުގައި ރީޔޫސެބަލް ފެންފުޅި ގަނެވިދާނެ އެވެ. އޭރުން ގެއިން ބޭރުކުރާ ޕްލާސްޓިކް ކުނި ވަރަށް ބޮޑަށް މަދުވެގެންދާނެ އެވެ. ރާއްޖޭގައި މިހާރުވެސް ވަރަށް ބަޔަކު މިގޮތަށް ޢަމަލުކުރަމުންދާއިރު، ސަރުކާރުގެ ގިނަ އިދާރާތަކުގައި ވެސް ވަނީ އެއްފަހަރު ބޭނުންކޮށްފައި އުކާލާ ޕްލާސްޓިކް ބޭނުންކުރުން ހުއްޓާލައިފަ އެވެ.\n2. ކޮފީ މަގެއް ބޭނުންކުރުން\nރީޔޫސެބަލް ކޮފީ މަގު ބޭނުންކުރުމަކީވެސް ކުނި މަދުކުރެވިދާނެ ގޮތެކެވެ. އެގޮތުން ރެސްޓޯރެންޓުތަކުން ޓޭކްއަވޭގެ ގޮތުގައި ކޮފީ އޯޑަރ ކުރުމުގެ ބަދަލުގައި، އެތަނުގައި ހުރެ ކޮފީ ބުއިން ރަނގަޅުވާނެ އެވެ. ވަރަށް ގިނަ ދިވެހިން އާންމުކޮށް ބޭރު ޤައުމްތަކަށް ގޮސް އުޅޭއިރުވެސް ސްޓާބަކްސްފަދަ ފްރެންޗައިޒްތަކުން ކޮފީ ތަށި ގަންނާނެ އެވެ. އޭގެ ބަދަލުގައި އަމިއްލަ މަގެއް ބޭނުންކުރުން މާ ރަނގަޅުވާނެ އެވެ.\n3. އޮންލައިންކޮށް ނޫސްތަކާއި މެގަޒިންތައް ކިޔުން\nބޭކާރު ގޮތުގައި ނޫހާއި މެގަޒިންފަދަ ތަކެތި ނުގަނެ، އޮންލައިންކޮށް އެ ކުންފުނިތަކުގެ ވެބްސައިޓުން ޚަބަރު ކިޔުން މާ ބުއްދިވެރިވާނެ އެވެ.\n4. ފޮތި ކޮތަޅު ބޭނުންކުރުން\nރާއްޖޭގެ ގިނަ ފިހާރަތަކުން މިހާރުވެސް ދޭނީ ޕްލާސްޓިކް ކޮތަޅެވެ. އެހެންނަމަވެސް އެ ކޮތަޅުތައް ހޯދުމުގެ ބަދަލުގައި، ރީޔޫސެބަލް ކޮތަޅު ހިފައިގެން ބާޒާރަށް ދިއުމަކީ ރަނގަޅު ކަމެކެވެ. މިހާރު ވަރަށް ގިނަ ފިހާރަތަކުން ބާޒާރުކުރަން ގެންގުޅޭވަރުގެ ބޮޑެތި ފޮތި ކޮތަޅުތައް ލިބެން ހުންނާނެ އެވެ. އޭރުން ބޭނުންކުރާ ޕްލާސްޓިކް މަދުވެފައި، އުފައްދާ ކުނިވެސް މަދުވާނެ އެވެ.\n5. އިންޓަވަލްއަށް ގޭގައި ކައްކާތަކެތި ދިނުން\nކޮންމެ ފަހަރަކު ބޭރުން ބަންދުކޮށްފައި ހުންނަ ތައްޔާރީ ކާނާފަދަ ތަކެތި ގަނުމުގެ ބަދަލުގައި، ގޭގައި ކައްކާ ކާނާ ކުޑަކުދިންގެ އިންޓަވަލް އަށް ދިނުމަކީ ވަރަށް ރަނގަޅު ކަމެކެވެ. އޭގެ ސަބަބުން ޖީބުން ޚަރަދުވާ ފައިސާ ސަލާމަތްކުރެއްވި، ކުނިވެސް މަދުކުރެވޭނެ އެވެ.\n6. ރީސައިކަލް ކުރުން\nގޭގައި ބޭނުންކުރާ ތަކެތީގެ ތެރެއިން ރީސައިކަލް ނުވަތަ އަލުން ބޭނުންކުރެވޭނީ ކޮންކޮން އެއްޗެހިތަކެއްތޯ ޗެކްކުރާށެވެ. އޭގެ ސަބަބުން ގެއިން އުކާލާ ކުނި ވަރަށް ބޮޑަށް މަދުވެގެންދާނެ އެވެ.\n7. ބާ ހެދުންތައް ބޭނުންކުރުން\nގެއާއި ބަދިގޭގެ ތަންތަން ސާފުކުރުމަށް ޓިޝޫފަދަ ތަކެތި ބޭނުންކުރުމުގެ ބަދަލުގައި، ބާވެފައިހުރި ހެދުން ބޭނުންކުރެވިދާނެ އެވެ. އެހެންނޫނީ އެ ހެދުންތައް އުކާލުމުގެ ބަދަލުގައި ހާލުގައި ޖެހިފައިވާ ފަރާތްތަކަށް ހަދިޔާވެސް ކުރެވިދާނެ އެވެ.


SunOnline: Saudin Yemenge Huthin naa sulhaige vaahakathah fashaifi\nސައޫދީން ޔަމަންގެ ހޫޘީންނާ ސުލްހައިގެ ވާހަކަތައް ފަށައިފި\nމުހައްމަދު ޖަވާދު ޔޫސުފު 07 Nov 2019, 00:27\nސައޫދީ ވަލީއުލްއަހްދު މުހައްމަދު ބިން ސަލްމާން އާއި ޔަމަންގެ ރައީސް މަންސޫރު ހާދީ\nރިޔާދު (ނޮވެމްބަރު 6) : ޔަމަނުގައި ހިނގަމުންދާ ހަނގުރާމަ ހުއްޓާލައި ސުލްޙަ ގެނައުމަށްޓަކައި އެގައުމުގެ ބާރުގަދަ ހޫޘީ ޖަމާއަތާ ވާހަކަ ދައްކަމުން ގެންދާކަމަށް ސައޫދީ އަރަބިއާއިން ބުނެފިއެވެ.\nނަން ހާމަކުރަންނޭދޭ ސައޫދީ މަސްއޫލުވެރިއަކާ ހަވާލާދީ ރޮއިޓާސް ބުނާގޮތުން ސައޫދީ ސަރުކާރުންވަނީ ހޫތީންނާއެކު ސުލްހައިގެ ވާހަކަ ދައްކާނެ ޗެނެލްއެއް 2016 ވަނަ އަހަރުން ފެށިގެން ހުޅުވާފައެވެ. އަދި ޔަމަނުގައި ހިނގަމުންދާ ހަނގުރާމަ ހުއްޓާލައި ޔަމަންގައި ސުލްހަ ގާއިމްކުރުމަށް މަޝްވަރާތައް އެޗެނެލް މެދުވެރިކޮށް މިހާރުވެސް ހޫޘީންނާ ވާހަކަތައް ކުރިޔަށް ގެންދާކަން ސައޫދީ މަސްއޫލުވެރިއާ ވަނީ ކަށަވަރުކޮށް ދެއްވާފައެވެ. ނަމަވެސް މިކަމާބެހޭ އެއްވެސް ތަފްސީލެއް ސައޫދީ މަސްއޫލުވެރިއާ ދެއްވާފައެއް ނުވެއެވެ.\nސައުދީ މަސްއޫލުވެރިޔާ މި މޭރުމުން ވާހަކަ ދައްކަވާފައިވަނީ މީގެ ދެ މަސްކުރިން ހޫޘީން ސައޫދީ ތެލުގެ މަރުކަޒުތަކަށް ޑްރޯން ބޭނުންކޮށްގެން ވަރުގަދަ ހަމަލާތަކެއް ދިނުމާއެކު ސައޫދީން ޔަމަނަށް ދޭ ހަމަލާތައް ވަރަށް ބޮޑަށް މައިތިރިވެފައިވާ ދަނޑިވަޅެއްގައެވެ. ހޫޘީން ސައޫދީ އަރަމްކޯގެ ތެލުގެ މަރުކަޒުތަކަށް ހޫޘީން ދިން ބަދަލުހިފުމުގެ ވަރުގަދަ ހަމަލާތަކުގައި ސައޫދީ ތެލުގެ އުފެއްދުން ދެބައިކުޅަ އެއްބައަށް ދަށަށްގޮސް އެ ސިނާއަތަށް ވަނީ ވަރުގަދަ ލޮޅުމެއް އަރާފައެވެ.\nސައޫދީން ޔަމަނަށް އިތުރު ހަމަލާތައް ދޭނަމަ ސައޫދީގެ ހައްސާސް އިތުރުތަންތަނަށް އެފަދަ ހަމަލާތައް ދޭނެކަމުގެ އިންޒާރުވެސް ހޫޘީންވަނީ ދީފައެވެ. ޙޫޘިންގެ އަމާޒުގައިވާ ސައޫދީގެ ޙައްސާސް މަރުކަޒުތަކުގެ ތެރޭގައި ސައޫދީއަށް ބޭނުންވާ ފެންއުފައްދާ ޑެސިލިނޭޝަން ޕްލާންޓްތަކާއި ޕެޓްރޯކެމިކަލް މަރުކަޒުތަކުގެ އިތުރުން ކަރަންޓް އުފައްދާ މަރުކަޒުތައް ހިމެނުން އެކަށީގެންވާކަމަށް ރިޕޯޓްތައް ބުނެއެވެ.\nހޫޘީންގެ ތަރްޖަމާން ޔަހްޔާ ސަރީޢު\nއަނެއްކޮޅުން ސައޫދީ ސަރުކާރުގެ ބެލުމުގެ ދަށުން ރިޔާޒްގައި މިއަދުވަނީ ޔަމަނުގެ ދެކުނުގެ ސަރަހައްދުތަކުގައި ވަކި ދައުލަތެއް ގާއިމުކުރަން މަސައްކަތްކުރާ ހަނގުރާމަވެރިންނާ ޔަމަންގެ ރައީސް އަބްދުރައްބު މަންސޫރު ހާދީގެ ސަރުކާރުން ސުލްހައިގެ އެއްބަސްވުމެއްގައި ސޮއިކޮށްފައެވެ. މިރަސްމިއްޔާތުގައި ހާދީއާއި، ސައޫދީ ވަލީއަހުދު މުޙައްމަދު ބިން ސަލްމާނުގެ އިތުރުން ޔޫއޭއީގެ ވަލީއުލްއަހްދު މުޙައްމަދު ބިން ޒާޔިދުވެސް ބައިވެރިވެ ވަޑައިގެންނެވިއެވެ.\nޔަމަންގެ ހަނގުރާމަވެރި ޖަމާއަތެއްކަމަށްވާ ހޫޘީން 2015 ވަނައަހަރު ވެރިރަށް ސަންއާ ހިފައި ޔަމަންގެ ވެރިކަމަށް އަތްގަދަ ކުރުމުން ރައީސް ހާދީ ވަނީ ޙޫޘިންނަށް ފިއްލަވައިގެން ސައޫދީ އަށް ވަޑައިގެން އެގައުމުގެ މަދަދު ހޯއްދަވާފައެވެ. މިއާއެކު ހޫޘީން ގެ އަތްދަށުން ޔަމަން މިނިވަންކޮށް ރައީސް ހާދީގެ ސަރުކާރާ ޔަމަންގެ ވެރިކަން ހަވާލުކުރުމުގެ ނަމުގައި ޔޫއޭއީ އާ ގުޅިގެން ސައޫދީން ވަނީ އެއަހަރުގެ މާޗްމަހު ހޫތީންނާ ދެކޮޅަށް ވަރުގަދަ ހަނގުރާމައެއް ފަށާފައެވެ.\nއެ ހަނގުރާމައިގާ ސައޫދީއާއި ޔޫއޭއީ ދިން ވައިގެ ހަމަލާތަކުގެ ސަބަބުން ޔަމަނުގެ ބޮޑުބައެއް ހަލާކުވެ އިންފްރާސްޓްރަކްޗާ ފުނޑުފުނޑުވެފައިވާއިރު ޔަމަންގެ ރައްޔިތުންގެ 70،000 މީހުން މަރުވެ އެތަށް ހާސްބަޔަކުވަނީ ޒަޚަމްވެފައެވެ. އަދި ޔަމަންގެ 25 މިލިޔަން މީހުންގެ ތެރެއިން 18 މިލިޔަން މީހުންވަނީ ބަނޑަށްޖެހިފައެވެ. ނަމަވެސް ހޫޘީން ބަލިކޮށް އެޖަމާއަތުން ޔަމަންގައިކުރާ ވެރިކަން ވައްޓާލުމުގައާއި ހާދީގެ ވެރިކަން އަލުން އަނބުރައި ރުޖޫއަކުރުމުގައި ސައޫދީއާއި ޔޫއޭއީ ވަނީ ނާކާމިޔާބުވެފައެވެ.


ދެކުނުގެ އަތޮޅުތަކާއި މާލެ މުޑިއެރުމުގެ ސިއްރުތައް5| Meedhoo.com\nHome ތާރީޚް ދެކުނުގެ އަތޮޅުތަކާއި މާލެ މުޑިއެރުމުގެ ސިއްރުތައް 5\nގަދަކަލޭގެފާނު | 25 Aug 2015 | ތާރީޚް | (4) ޚިޔާލު\nދެކުނުގެ އަތޮޅުތަކާއި މާލެ މުޑިއެރުމުގެ ސިއްރުތައް 5\nދެކުނުގެ އަތޮޅުތަކުގެ ފުދުންތެރިކަން\nމިބައިގައި ގެނެސްދޭނީ ރާއްޖޭގެ ދެކުނުގެ އަތޮޅުތަކުގައި އިހު ތަނަވަސްކަން ހުރި މިންވަރާއި އެތަނަވަސްކަމުގެ ބާވަތެވެ. މާލެއާއި ގުޅުމެއް ނެތި ރާއްޖެއިން ބޭރަށް އޮޑިފަހަރުގައި ވިޔަފާރި ދަތުރުކޮށް މީސްމީހުން ބޮޑެތި ސާދާގަރުންނަށް ވެފައިތިބި ގޮތެވެ. އުޅުނު މިނިވަންކަމާއި އުފާފާގަތިކަމެވެ. ހުވަދު އަތޮޅާއި ފުވައްމުލައް އަދި އައްޑޫގައި މިފަދަ ކިތަންމެ ކިތަންމެ މަހުޖަނުން ތިއްބެވިއެވެ. ރައްޔިތުން ތިބެނީ އެފަދަ މީސްމީހުންގެ ފުށުން ދިރިއުޅުން ހަމަޖެހިގެންނެވެ. އެހެންކަމުން އިގްތިސާދީ މިނިވަންކަމާއި ދުޅަހެޔޮކަން ކިތަންމެ ރަގަޅަކަށް ވެސް ގާއިމުވެފައި އޮތެވެ.\nއައްޑޫގައި ހިތަދޫ އެޅެދީދީގެ އަލި ދީދީ އާއި ދޮންރަހާގެ އަބްދުﷲ ދީދީ، މަރަދޫ ވަކަރުގޭ މުހައްމަދު ކަލޭފާނު، މީދޫގައި ކަޅު އަބްދުﷲ ދީދީ، ހުޅުދޫގައި ފަނޑިޔާރު ތައްކާނުގެ ދޮންމަނިކު، ފުވައްމުލަކުން ދަފަގެދަރު ބޮނޑަ އަލިދީދީ، މިސްކިތްމަގުއެދުރުގޭ މަނިކުފާނު، ބޮޮނޑަފީށެ ހުސައިން ދީދީ، ހުވަދު އަތޮޅުން ތިނަދޫ ހާޖީ މުހައްމަދު ކަލޭފާނު، މޫސާ ހިރިހަމައިދި، ވާދޫ ގައްދަޑުގޭ އަލި މަނިކުފާން، ނިލަންދޫ އަލިޔާ، ކޮލަމާފުށީ މުހައްމަދު ސައީދު، ދާންދޫ ދޮން ތަކުރުފާނު، މާމެންދޫ މުހައްމަދު ކަލޭފާނު، ވިލިގިލީ ހަލީމާގެ އިބްރާހިމް އަދި ގައްދޫ އިސްމާއީލް ވަތަބަނޑޭރި އަކީ ފާހަގަ ކުރެވޭ މަހުޖަނުންނެވެ. މިކަން މިމަގުން ހިނގަމުން އަންނަނިކޮށް އަތިރީގޭ ޚާންދާނުގެ ހަސަން ފަރީދާއި މުހައްމަދު އަމީނަށް ކެތް ނުކުރެވިގެން މި އިގްތިސާދީ ފުދުންތެރިކަން ފުނޑައިލުމަށް ޒާތްޒާތުގެ ހުރަސް ކުރިމަތި ކުރައްވައި މާލެ އައިސްފައި ނޫނީ ބޭރަށް ނުދެވޭ ގޮތަށް އަދި ބޭރުން އައިސްފައިވެސް އެންމެ ފުރަތަމަ މާލޭގައި މަޑުކޮށްފައި ޓެކްސް ދައްކައި އަތް ހުސްކޮށްފައި ނޫން ގޮތަކަށް ރަށަށް ނުދެވޭ ގޮތަށް ހައްދަވައިފިއެވެ. އަތޮޅުތެރެއަށް މީހުން ފޮނުވައި ގޭގޭގެ ބޮޑު ފޮށީގައި ރައްކާކޮށްފައި އޮންނަ ރަންކޮޅުން ވެސް ޓެކްސް ނަގާ ހިސާބަށް ކަންތައް ގެންދިއުމަކީ މިތަނަވަސްކަމާއި އުފާފާގަތިކަމުގައި ނިމުމުގެ ސިއްކަ ޖެހުމެވެ. އެއީ މާލެއާ ދޭތެރޭ ރުޅިވެރިކަމުގެ ނަޒަރުން ބަލަން ދިމާވި އެއް ސަބަބެވެ.\nއެހެންވީމާ މިބައިގައި ގެނެސްދޭނީ ދެކުނުން އޭރު ފާހަގަކޮށްލެވޭ ސާދާގަރެއްގެ ހަޔާތުގެ ތަފްސީލެވެ. މިކަހަލަ ކިތަންމެ ސާދާގަރުންނެއް ދެކުނުގައި ތިއްބެވިއެވެ. އޭގެތެރެއިން ބައެއް ބޭފުޅުންގެ ނަންތައް މިހާރުވެސް ލިޔެވިއްޖެއެވެ.އެތަނުން މިގެނެސްދެނީ ފަނޑިޔާރު ތައްކާނުގެ ދޮންމަނިކުގެ ހަޔާތުން ސަފުހާތަކެކެވެ. މިބައި ކިޔައިލީމާ އެދުވަސްވަރު ދެކުނުގެ އަތޮޅުތަކުގައި ކުރިއަށް ތިއްބެވި ބޭބޭފުޅުންގެ އުޅުއްވުން މޭރުންވާނެއެވެ. އެ ތަނަވަސްކަމުގައި މާލެއިން އަބުއެޅީމާ ދެން ރައްޔިތުން ރުޅި އަންނާނޭ މިންވަރުވެސް މޭރުންވާނެއެވެ.\nދޮންމަނިކުގެ އިލްމީ ވަނަވަރާއި ފެންވަރު\nއިބްރާހިމް ބަހާއުއްދީން ނުވަތަ ފަނޑިޔާރު ތައްކާނުގެ ދޮންމަނިކަކީ ދީނީ އިލްމާއި އަރަބި ބަހުގެ އިލްމަށް އަރައި ހުންނެވި ބޭކަލެކެވެ. ހިސާބު އިލްމާއި ހަކީމީ ބޭސްވެރިކަމުގެ ވެސް މާހިރެކެވެ. ދިވެހި ބަހާއި އަދަބިއްޔާތުގެ އުސްތާޒެކެވެ. މީގެ އިތުރަށް ތެދުއުއިވަޑާމާއި ކިއްސަރުވަޑާމާއި ތިލޭރުވެރިކަމާއި އައްކަންކުރުމުގައިވެސް އެކަންކަމުގެ ތެރެއަށް ވަދެވަޑައިގެން ހުންނެވި މަސައްކަތްތެރިއެކެވެ. ދޮންމަނިކަކީ ފޮތާއި ކަތިވަޅިވެސް ގެންގުޅުއްވި ހީވާގި ބޭފުޅެކެވެ. ތަހުޒީބު ދިރިއުޅުމަކަށް ގަދައަޅައި މަސައްކަތް ކުރެއްވި ހިކުމަތްތެރިއެކެވެ. ދުނިޔޭގެ އަލިކަން ދެކެވަޑައިގެންނެވީ މީލާދީން 1864 ގައި އައްޑޫ މީދޫ ދެށިނާގޭގައެވެ. ބަފައިކަލުންނަކީ ދެށިނާގެ އިސްމާއިލް މަނިކެވެ. އެއީ ފަހުން އިސްމާއިލް ބަހާއުއްދީން ފަނޑިޔާރު ތަކުރުފާނެވެ. މައިކަނބަލުންނަކީ މީދޫ ދޮންއާބުގޭ ފާތިމާފާނެވެ.\nއެޒަމާނާއި މިޒަމާނުގެ ގިނަ ދިވެހިންނަށް ނިސްބަތްކުރާއިރު ވެސް ދޮންމަނިކަކީ އިސްކޮޅުން ދިގު ބޭފުޅެކެވެ. ދުށްމީހުން އަންދާޒާކުރަނީ ހަފޫޓު ކަމުގައެވެ. އެއީ ދިވެހިންގެ ތެރެއިން ކުލަ އަލި ބޭފުޅެކެވެ. ދޮންމަނިކުގެ އުސްތާޒުންނަކީ ބަފައިކަލުން އިސްމާއިލް މަނިކާއި އެޅެގޭ އަލި ދީދީ އެވެ. މީދޫގައި ދަސްކުރެއްވި އެއްޗެއް ދަސްކުރެއްވުމަށްފަހު ދެއަހަރެއްހާ ދުވަހު ހިޖާޒުކަރައިގައިވެސް އިލްމު އުގެނުމަށް ހުންނެވިއެވެ.\nދޮންމަނިކަކީ ނިޔަމިކަމުގައި އެދުވަސްވަރު ދުނިޔޭގައި ތައާރަފުވަމުން އައި އާގޮތްތަކާއި ސާމާނު ރާއްޖެއަށް ގެންނެވި އުސްތާޒެކެވެ. އެދުވަސްވަރު ދިވެހިންގެ ތެރޭގައި ކޮށްއުޅުނު ގިނަ މަސައްކަތްތައް ދެނެވަޑައިގެން ހުންނެވުމުން ދޮންމަނިކަކީ އަމިއްލަފުޅު މަސައްކަތްތައް އަމިއްލަފުޅަށް ކުރެއްވި ބޭފުޅެކެވެ. އަމިއްލަފުޅު ގެ ކަމަށްވާ އެޅެހިށިގެ ރޭނުއްވިއެވެ. އެގެއަށް ބޭނުންވާ ފަރުނީޗަރު އަމިއްލަފުޅަށް ހެއްދެވުމަށްޓަކައި ވަޑާން ކުރެއްވިއެވެ. މައުދަނުގެ ތަކެތި ބައްޓަން ކުރެއްވުމަށް އައްކަން ކުރެއްވިއެވެ. މިކަމުގައި ނުހަނު ފާޑުވެރިކަން ހުރޭމެއެވެ.\nދޮންމަނިކު ހަމައެކަނި ކަނބުރުގޭގައި ހުންނެވީއެއް ނޫނެވެ. ފޮތުން ކިޔަވައިވެސް ދެއްވިއެވެ. ރާއްޖޭގައި އުއްތަމަ ފަނޑިޔާރުކަން ކުރެއްވި މާލޭ ވެލިދޫގޭ ހުސައިން ދީދީ އާއި ހުސައިން ސަލާހުއްދީނުގެ ދޮށީ ދަރިކަލުން މުހައްމަދު ސައީދު ދީދީއަށް ވެސް އެންމެ ފުރަތަމަ ކިޔަވައިދެއްވީ ދޮންމަނިކެވެ. ކިޔަވައި ވިދާޅުވުމަށް އެބޭފުޅުން ވަޑައިގެން ތިއްބެވީ ހުޅުދޫ އާއި މީދޫގައެވެ.\nދޮންމަނިކު ދުނިޔޭގެ އެތަންމިތަނަށް ދަތުރުކުރެއްވިއެވެ. ކަރަކަރަ އާއި ވިލާތަށް ވެސް ވަޑައިގެންނެވިއެވެ. އެތަންތާގެ މީހުންގެ ދިރިއުޅުމާއި މަސައްކަތްތެރިކަމުގެ އާޖުފާޖު ދަސްކުރެއްވިއެވެ. އެތަންތަނުގެ ގަދަރުވެރިންނާއި ގުޅުން ބެހެއްޓެވިއެވެ. މިގޮތުން އަފްގާނިސްތާނުގެ ރަސްގެފާނު މުހައްމަދު ނާދިރު ޝާހުގެ މެހުމާންދާރީގައި އެމަނިކުފާނުގެ އަރިހުގައި ދުވަސްތަކެއް ހޭދަކުރެއްވިއެވެ. އެދުވަސްވަރު މައްކާގެ ހަރަމްފުޅުގެ އިމާމާއި އެކުވެސް ރަހުމަތްތެރިކަން އުފެއްދެވިއެވެ. ސިޓީބިޓީ ބަދަލު ކުރެވިފައިވެއެވެ.\nދޮންމަނިކު އެންމެ ފުރަތަމަ ކައިވެނި ބައްލަވައިގަތީ އެޅެގޭ ޝައިޚު އަލި ދީދީގެ ދަރިކަނބަލުން މަރިޔަމް ދީދީއާއެވެ. ހުޅުދޫ އެޅެހިށިގެއަށް ދޮންމަނިކު ބަދަލުވެވަޑައިގަތީ އެހިސާބުންނެވެ. އެޅެހިށިގެއަކީ އަލި ދީދީގެ ގެއެކެވެ. ހައްޖަށް ވަޑައިގެން އުޅުއްވުމުގެ ތެރޭގައި މަރިޔަމް ދީދީ އަވަހާރަވުމުން ދޮންމަނިކު ދެން ކައިވެނި ބައްލަވައިގަތީ އެޅެގޭ އަބްދުﷲ ދީދީގެ ދޮށީ ދަރިކަނބަލުން ފާތިމަތު ދީދީއާއެވެ. މި ދީދީއާ ކައިވެނި ބައްލަވައިގެން އުޅުއްވަމުން ދެވަނަ އަނބިކަނބަލަކުވެސް ހޯއްދެވިއެވެ. އެއީ ހުޅުދޫ ގެދަރު އައިމިނާ މަނިކެއެވެ. ދޮންމަނިކަށް ބޭފުޅުން ލިބިވަޑައިގަތީ އައިމިނާ މަނިކެގެ ފަރާތުންނެވެ. އެއީ މުހައްމަދު ތައުފީގާއި އަހުމަދު ސޯލިހާއި އަބްދުލް މުހުސިނެވެ. ތަންކޮޅެއް ފަހުން ގިޔާސުއްދީނު ރަދުންގެ ކިލެގެފާނަށް ކާފަ ވިދާޅުވާ ހަސަން ދީދީގެ ފިޔޯރީ ދޮންދީދީގެ މަރިޔަމް ދީދީއާ ވެސް ކައިވެނި ކުރެއްވިއެވެ.\nދޮންމަނިކުގެ ލައިފް ސްޓައިލާއި އާދަތައް\nދޮންމަނިކަކީ ރާއްޖޭން ބޭރުގައި ގިނަދުވަސްތަކެއް ހޭދަކުރައްވައި އެތަންތާގެ ކަންކަން ވަރަށް ރަގަޅަށް ތަޖުރިބާ ކުރައްވާފައިވާ ބޭފުޅަކަށްވާތީ މީގެތެރެއިން ވަރަށް ގިނަ އާކަންކަން ދޮންމަނިކު ރާއްޖެއަށް ތައާރަފް ކުރެއްވިއެވެ. މީގެތެރެއިން އެއްކަމަކީ ދޮންމަނިކުގެ ދިރިއުޅުއްވުމުގެ އަމިއްލަ ސްޓައިލާއި ފަރިއްކުޅުއްވުމުގެ އުސޫލުތަކެވެ. ފަރިއްކުޅުއްވުމަށް ތަފާތު ކާނާ ތައްޔާރުކުރައްވާނޭ މަގު އަނބިކަނބަލުންނަށް ދަސްކޮށްދެއްވީ ދޮންމަނިކު އަމިއްލަފުޅަށް ފޮތްތައް ބައްލަވައިގެން ބައްތި އުނދުން ބޭނުން ކުރައްވައިގެން ކައްކަވައިދެއްވައިގެންނެވެ. މިގޮތުން ހިންދުސްތާނު ރިހަ، ދީނާރު ފޮޅި، އިޑިއައްޕަން، ރަވާ ފަދަ ބާވަތްތަކަކީ އަލަށް ދަސްކޮށްދެއްވި ޚާއްސަ ބާވަތްތަކެވެ.\nބޭކިން ޕައުޑަރު އަޅައިގެން ކޭކު ފިހަން ދަސްކޮށްދެއްވައި އެކަން ރާއްޖެއަށް ތައާރަފުކޮށްދެއްވީވެސް ދޮންމަނިކެވެ. ދޮންމަނިކުގެ ގޭގައި ކެއްކުމުގެ އާގޮތްތަކާއި ބާވަތްތައް ތައާރަފުކުރެއްވުމުގެ ސަބަބުން ވަރަށް ފަހަކާޖެހެންދެންވެސް ހުޅުމީދޫ ހިމެނިފައި އޮތީ ކެއްކުމުގެ ރޮނގުން ވަރަށް ހުނަރުވެރި ކަނބަލުން ތިބި ރަށެއް ކަމުގައެވެ.\nދޮންމަނިކުގެ ދެކަނބަލުން ފަތިސް ނަމާދުން ނިމިވަޑައިގެން ފުރަތަމަ ހިއްޕަވާނީ ތާޒާ ކިރެވެ. ކިރު ފެލުމަށް ބޭނުންވާ ގެރި އާއި ބަކަރި ބައިތިއްބަނީ އެޅެހިށިގޭ ފުރަގަހުން ވަލުތެރޭގައި ތައްޔާރުކޮށްފައިވާ ކޮށްޓެއްގައެވެ. ހެނދުނު ސައިގަޑީގައި ހުންނާނީ ކޮންމެވެސް ދެބާވަތެއްގެ ރިހަޔާއި ދީނާރު ފޮޅިއާއި ދެބައިކުޅަ އެއްބަޔަށް ކައްކާފައިވާ ބިހާއި ކޭކާއި މޯލްޓެޑް މިލްކާއި ތާޒާ މޭވާއެވެ. ނުވަ ގަޑީގައި ކޮންމެވެސް ތާޒާ ފަންޏެކެވެ. މިކަމަށް ބޭނުންވާ މޭވާ ބިންނަނީ ގޭގެ ބަގީޗާއިންނެވެ.\nމެންދުރަށް ހުންނާނީ ހިމަ ހަނޑުލުން ކައްކާފައި ހުންނަ ބަތާއި ދެވައްތަރެއްގެ ރިހައެކެވެ. މީގެ ތެރެއިން އެއްރިހަޔަކީ ތަރުކާރީގެ ކޮންމެވެސް ބާވަތަކުން ކެކިފައިވާ ރިހަޔަކަށް ވާން ޖެހެއެވެ. ކޮންމެ ބޭފުޅަކަށް ފިހެފައިވާ ބޭނގެއް އޮންނާނެއެވެ. މިކަމަށްޓަކައި ހުޅުދޫ ކުޅީގައި ބޭނގު އާލާކޮށްގެން ގެންގުޅުއްވައެވެ. ހަވީރު ސަޔަށް އޮވަލްޓީނެވެ. ދެން ތިން ހަތަރު ވައްތަރެއްގެ ބިސްކޯދެވެ. ރޭގަނޑު ހުންނާނީ ދީނާރު ފޮޅި އާއި ރިހަ ނުވަތަ ބަތާއި ރިހަ އެވެ. އޭގެ އިތުރުން އިޑިއައްޕަން ނުވަތަ ރަވާގެ ކޮންމެވެސް ބާވަތެކެވެ. ރޭގަނޑުވެސް ފިހުނު ބޭނގު ހުންނާނެއެވެ. ރޭގަނޑު އަވަހާރަފުޅު ލެއްޕެވުމުގެ ކުރިން ކޮފީ ހިއްޕަވައެވެ. ކޮފީ ހަދަނީ މެޝިނާއި ކޮފީ އޮށް ރާއްޖޭން ބޭރުން ގެންނަވައިގެންނެވެ. މި ލިޔެވުނީ ދޮންމަނިކުގެ ހަޔާތުން އެންމެ ދުވަހެއްގެ ކެއުމުގެ އާދަތަކުގެ ވާހަކައެވެ.\nދޮން މަނިކާއި ދޮންމަނިކުގެ އަނބިއަނބިކަނބަލުންގެ ހެދުންކޮޅުތައްވެސް ހަމަމިފަދައެވެ. ދޮންމަނިކު ބޭނުން ކުރައްވަނީ އަފްގާނިސްތާނުގެ ނަވާބުންގެ ހެދުމެވެ. އަނބިކަނބަލުން ބޭނުންކުރެއްވީ ދޫކޮށް މުޅިހަށިގަނޑު ނިވާވާގޮތަށް ފަހާފައިވާ ހެދުމެވެ. ފައިންޕުޅުގައި އިސްޓާކީނު ހުރެއެވެ. އިސްތަށިފުޅު ނިވާކުރައްވަނީ ސްކާފެއް އަޅުއްވައިގެންނެވެ.\nދިރިއުޅުން ފަސޭހަ ކުރެއްވުމަށް ބޭރުން ގެއަށް ގެންނަވައިގެން އުޅުއްވި ތަކެތީގެ ތެރޭގައި ބައްތި ދިއްލައިގެން ބޭނުންކުރާ އެނބުރޭ ފަންކާ ހިމެނެއެވެ. ގޭގައި ފާޚާނާ ހައްދަވައި ފެންވައިރު ކުރައްވައި މޫނު ދޮންނަ ތަށި ބެހެއްޓެވިއެވެ. ތަހުޒީބަށް ލޯބިކުރެއްވުމާއި އަރާމު ކުރެއްވުމަށް ދޮންމަނިކު ކުރެއްވި އެހެން ކަންކަމުގެ ތެރޭގައި ހުކުރު ދުވަހު މެންދުރު ފަހު ކޮންމެވެސް ފަޅުރަށަކަށް ޕިކްނިކް ވަޑައިގަތުން ހިމެނެއެވެ. މިފަދަ ދުވަސްދުވަހު ފަރިއްކުޅުއްވުމަށް އެރަށްރަށުގައި ކޮތަރު ފިހެއެވެ. ސޮޑާ ކައްކާ މެޝިނާއި ފުޅި އާއި ސޮޑާގެ ތަފާތު ރަހަތަކުގެ ކުނޑި އިންޑިޔާއިން ގެންނަވައިގެން ސޮޑާ އަޅުއްވައި އެއިން ވިޔަފާރިވެސް ކުރެއްވިއެވެ.\nއަތަރު ކައްކާ މެޝިން ގެންނަވައިގެން އަތަރު ތައްޔާރު ކުރެއްވިއެވެ. ބޭސްވެރިކަމުގެ ތަފާތު ޝަރުބަތު ހަދާ މެޝިން ގެންނަވައިގެން އެކަންވެސް ކުރެއްވިއެވެ. ޕައުޑަރ ލޮނު އުފެއްދެވޭތޯ ވެސް އުޅުއްވިއެވެ. މޫދުން ލޮނު ގެންނަވައިގެން ޕައުޑަރަށް ބަދަލު ކުރެވޭތޯ ކުރެއްވި މަސައްކަތްޕުޅުން ދޮންމަނިކުގެ ސިނާއީ ވިސްނުންފުޅު ހުރި މިންވަރު ހާމަވެއެވެ.\nއެކްސްޕޯޓު ކުރައްވާ މައިގަޑު މުދަލަކީ މަހާއި ކުފުރާއެވެ. ކުފުރާއިން ތެޔޮ ތައްޔާރުކުރެއްވުމަށް ބިޔަ ހިލަވަނެއް ގެންނަވައިގެން އެމަސައްކަތްވެސް ކުރެއްވިއެވެ. ތިމާވެއްޓަށް ގެއްލުންވިޔަ ނުދިނުމުގެ ގޮތުން ރަށުގެ ވަރަށް ގިނަ ތަންތާގައި ލަކުޑި ގަސްގަހާއި މޭވާ އަޅާ ގަސްގަސް އިންދެވިއެވެ. ގަސް ކާނާ ގެންނަވައިގެން މޭވާގެ ވަރަށް ގިނަ ބާވަތްތައް މުޅިން އަލަށް ތައާރަފު ކުރެއްވިއެވެ. އޭގެތެރޭގައި ޏަމްޏަމާއި ފިނިފެން ޖަމްބު، ޖަމްބާއި ޖަނބުރޯލު، ވިލާތު ކުންނާރު، ހެލެބެލި އަދި ގޯބިއްޔާއި ކާމަރަނގަ ހިމެނެއެވެ. އައްޑޫއަށް އަނބު ތައާރަފްކުރެއްވީވެސް ދޮންމަނިކެވެ.\nރާއްޖެއަށް ތައުލީމާއި އިލްމުވެރިކަން ފެތުރުއްވުމަށް ދޮންމަނިކު ވަރަށް ބޮޑަށް އިސްކަން ދެއްވިއެވެ. އެންމެ ފުރަތަމަ ޗާޕު މެޝިނަކާއި ކަރުދާސް ކަފާ މެޝިނެއް ގެންނަވައި ޗާޕުގެ މަސައްކަތް ރާއްޖޭގައި ފެއްޓެވީވެސް ދޮންމަނިކެވެ. އޭގެ ކުރިން ރާއްޖޭގެ އިލްމުވެރިން ލިޔުއްވާ ފޮތްތައް ރާއްޖޭގައި ޗާޕުކުރެވޭނެ ގޮތެއް ނުހުރެއެވެ. ޗާޕު ކުރަން ދޮންމަނިކު ގެންނެވި ލިތޯ މެޝިން މިހާރުވެސް ދާރުލް އާސާރުގައި އެބަހުއްޓެވެ. ދޮންމަނިކު އަވަހާރަވުމުން ކަރުދާސް ކަފާ މެޝިން ސަރުކާރުން މާލެގެނެސް ބަގީޗާގޭގައި ބަހައްޓައިގެން އޭތި ވަނީ ނެތިގޮސްފައެވެ. މާލޭގައިވެސް އެނޫނީ ކަރުދާސް ކަފާ މެޝިނެއް ނުހުރެއެވެ.\nދޮންމަނިކު އަމިއްލައަށް ފޮތްތައް ލިޔުއްވައިގެން ޗާޕު ކުރެއްވިއެވެ. މީގެ ތެރެއިން އެއްފޮތަކީ ޖަންނާތުލް ފިރުދައުސެވެ. އެފޮތް ޗާޕު ކުރެއްވީ 1910 ގައެވެ. ރިސާލާ ފޮތް ޗާޕު ކުރެއްވީ 1927 ގައެވެ. މިނޫންވެސް ކިތަންމެ ފޮތެއް ތަރުޖަމާ ކުރައްވައިގެންނާއި އެނޫންވެސް ގޮތްގޮތަށް ދޮން މަނިކު ލިޔުއްވިއެވެ.\nދޮންމަނިކު ގެންގުޅުއްވި ބަޑިއާއި ދޭން އުޅުނު މަގާމުތައް\nޝަމްސުއްދީން ތިންވަނައިގެ ރަސްކަމުގެ ކުރީކޮޅާއި މެދުތެރޭގައި ދައުލަތުން އެއްފަހަރަށްވުރެ ގިނަ ފަހަރު ދޮންމަނިކަށް އުއްތަމަ ފަނޑިޔާރުކަން ހުށައެޅުއްވިއެވެ. އެކަމަކު ދޮންމަނިކު ބޭނުންފުޅުވީ ވިޔަފާރިކަމު އުޅުއްވުން ކަމުގައިވާތީ އެމަގާމު ގަބޫލު ނުކުރެއްވީއެވެ. ވިޔަފާރީގައި ދޮންމަނިކަކީ ވަރަށް ކުޅަދާނަ ބޭފުޅެކެވެ. ރާއްޖެއިން އެކްސްޕޯޓު ކުރާތަކެތި ސިލޯނަށް ގެންދަވައި އެތަކެތި ފައިސާއަށް ހައްދަވައިގެން ދޮންމަނިކު ބައްލަވައިގަންނަވަނީ ޖަވާހިރެވެ. ދެން އެޖަވާހިރާއިގެން ދޮންމަނިކު ވަޑައިގަންނަވާނީ އަރަބި ކަރަޔާއި ފާރިސް ކަރަޔާއި ތުރުކީވިލާތް ފަދަ ތަންތަނަށެވެ. ޖަވާހިރު ވިއްކަވާނީ އަގުތައް އެންމެ ރަގަޅުކަމަށް ފެނިވަޑައިގަންނަވާ ބާޒާރުތަކުގައެވެ. ފަނޑިޔާރުކަމުގައި ހުރެގެން ލިބޭ އެއްޗަކާއި ހިތްހަމަ ޖެހުމަށްވުރެ މިމަސައްކަތަކީ ދޮންމަނިކަށް މާބޮޑަށް ވެސް ހިތްހަމަޖެހުން އޮންނަ ކަމެކެވެ.\nދޮންމަނިކު ރާއްޖެއަށް ރައިފަލް ޒާތުގެ ބަޑިއެއް ގެންނަވައި އެބަޑިވެސް ގެންގުޅުއްވިއެވެ. އަދި ރޭގަނޑު އަލިކުރައްވައި ދޫނި މެރުއްވުމަށް ވަރުގަދަ ޓޯޗު ބައްތިއެއްވެސް ގެންނަވައިގެން ގެންގުޅުއްވިއެވެ. މިބަޑި އާއި ޓޯޗު އަތުލުމަށް އަތިރީގޭ އަބްދުލްމަޖީދު ރަންނަބަނޑޭރިކިލެގެފާނު މާލެއިން މީހުން ފޮނުއްވިއެވެ. ދޮންމަނިކު މިކަމާ ކޯފާ އިސްކުރައްވައި ޓޯޗު ބައްތި މުގުރާލައްވައި މިއޮތީއޭ ގެންދަވާށޭ ވިދާޅުވިއެވެ. އެކަމަކު ބަޑިއެއް ނުދެއްވިއެވެ. ސަރުކާރުން ފޮނުވި މީހުންވެސް ދޮންމަނިކުގެ ހަށިކޮޅަކަށް އަރައިގަންނާކަށް އަމުރެއް ނެތެވެ. އެހެންކަމުން އެމީހުން ދިޔައީއެވެ.\nފުރަތަމަ ބޮޑު ހަނގުރާމައިގެ ދުވަސްވަރު އައްޑޫއަށް ދިޔަ އިނގިރޭސި މަނަވަރެއްގެ ސިފައިން ހުޅުމީދޫއަށް ފައިބައި ދޮންމަނިކުގެ ވާހަކަ އަހައިގެން އޭނާއާ ބައްދަލުކޮށް ބަޑިޖަހަން އެނގެނީ ކިހާވަރަކަށްތޯ ޓެސްޓު ކުރިކަމަށް ހުޅުދޫ މީހުން ކިޔައެވެ. އެދުވަހު އަމާޒަށް ބަޑިޖެހުމަށް ދޮންމަނިކުގެ ކުޅަދާނަކަން ފެނިފައި މަނަވަރުގެ ކައްޕިތާނު ދޮންމަނިކަށް ސާބަހުގެ ލިޔުމެއްވެސް ދީފައިވެއެވެ. މިލިޔުން ދާދިފަހަކާ ޖެހެންދެންވެސް ދޮންމަނިކުގެ އައުލާދުގެ ބޭފުޅުން ގެންގުޅުއްވިއެވެ.\nސަރުކާރުން މީހުން ފޮނުވައިގެން ބަޑި އަތުލާން އުޅުނު މައްސަލާގައި ދޮންމަނިކާއި އަތިރީގޭ ބޭފުޅުން ހިސާބަކަށް މުޑިއަރާފައި ވަނިކޮށް އަބްދުލްމަޖީދު ރަންނަބަނޑޭރި ކިލެގެފާނުގެ އަތްޕުޅުގައި ހުރި ގިނަ އަދަދެއްގެ މާވަހަރު ބޭރުގެ ބާޒާރެއްގައި ވިއްކައިލާން ޖެހިއްޖެއެވެ. އެކަށޭނަ އަގެއް ލިބޭގޮތަށް މިކަން ކުރެވޭނެ ކަމަށް ފެނިވަޑައިގަތީ ދޮންމަނިކަށެވެ. އެހެންވެ ދޮންމަނިކާއި މިވާހަކަ ދެއްކެވީމާ ދޮންމަނިކު މިކަމަށް އެއްބަސްވެވަޑައިގެން އިރާގުގެ ބާޒާރެއްގައި ވަރަށް ބޮޑު އަގެއްގައި މާވަހަރު ވިއްކަވައިފިއެވެ. އަބްދުލްމަޖީދު މިކަމާއި ވީއުފާފުޅުން މީގެ ފައިދާގެ ޕަސަންޓު ދޮންމަނިކަށް ދެއްވަން އުޅުއްވީމާ ގަބޫލު ނުކުރެއްވިއެވެ. ދެން ދޮންމަނިކަށް ކޮށްދޭންވީ ކޮންކަމެއްތޯއޭ އަބްދުލްމަޖީދު ރަންނަބަނޑޭރި ކިލެގެފާނު އެއްސެވީމާ ދޮންމަނިކު ވިދާޅުވިއެވެ. ކޮށްދޭންވީ ކަމަކީ ތިމަންނަޔާއި ނުބެހުމެވެ.\nދޮންމަނިކާއި ނުބެހުމަށް އަބްދުލްމަޖީދު ރަންނަބަނޑޭރިކިލެގެފާނު އެއްބަސްވެވަޑައިގެން އެންމެ ފުރަތަމަވެސް ކުރެއްވި ކަމަކީ ދޮންމަނިކަކީ ބަޑިގެންގުޅުމުގެ ހުއްދަ އޮންނަ ސިފައިންގެ ސަރުދާރެއްކަމުގައި ހެއްދެވީއެވެ. ދެން އެބަޑިއަށް ބޭނުންވާ ބަޑިބޭހާއި އުންޑަ ސިފައިންގެއިން ދޮންމަނިކަށް ފޮނުވޭގޮތަށް ހަމަޖެއްސެވީއެވެ. މިއަށްފަހު ދޮންމަނިކު އެބަޑި ގެންގުޅުއްވީ ހަމަ ވަރަށް ފާޅުގައެވެ. ބައެއްދުވަސް ދުވަހު ބަޑި ސާފު ކުރައްވަން މީހުންނާއެކު ގޭގެ ބޭރު ފެންޑާގައިވެސް އިންނަވާނެއެވެ. ދޮންމަނިކުގެ އިއްޒަތް ފުރިހަމަވާނީ އެބަޑިވެސް ކައިރީގައި އޮތުމުންނެވެ.\nދޮންމަނިކު އަވަހާރަވުމުން ސަރުކާރުން އެދިގެން އެބަޑި ސިފައިންގެއާއި ދޮންމަނިކުގެ ދޮށީ ދަރިކަލުން މުހައްމަދު ތައުފީގު ހަވާލު ކުރައްވައިފިއެވެ. އަތިރީގެ އާއި ދޮންމަނިކުގެ ގުޅުމުގެ ތެރެއިން އަތިރީގޭގައި އެކިބާވަތްތަކުގެ މޭވާ ގަސްތައް އިންދަވައި އެގަސްތައް ބަލަހައްޓާނެ ގޮތް ދަސްކޮށްދެއްވީވެސް ދޮންމަނިކެވެ. ދޮންމަނިކާއި މީދޫ ކަޅު އަބްދުﷲ ދީދީ ދުނިޔޭގައި ތިއްބެވިހާ ދުވަހު އަތިރީގޭ ބޭފުޅުން ހުޅުމީދޫގެ ކަމަކާއި ނުބެހެއެވެ. ގޮތްދެއްކުމުގެ ކަމެއްވެސް ނުމެކުރޭމެއެވެ. ދޮންމަނިކު އަވަހާރަވީ އުމުރުފުޅުން 68 އަހަރުގައި3ޖުލައި 1932 ގައެވެ. އޭރު ވެރިކަމުގައި ތިއްބެވީ ހަސަން ފަރީދާއި މުހައްމަދު އަމީނެވެ. އެހިސާބުން ދެނެގަތުމެއް އެހެން ކަމެއް ނެތެވެ. ދެން ފެށުނީ ދަތިކުރުމާއި ޖެއްސުން ކުރުމާއި ހާންތިކުރުމުގެ ދައުރެކެވެ.\n(4) ކިޔުންތެރިންގެ ޚިޔާލު\nބޮޑުހަނގުރާމައިގެ ދުވަސްވަރާއި އޭގެފަހުން އައްޑޫގައި ހުރި އެންމެ ބޮޑު އެއްމަހުޖަނަކީ މަރަދޫ މުއްސަނދި އެޅެމީހާ. މީނާއަށް އާއްމުކޮށް ކިޔައި އުޅެނީ އެޅަބެއްޔާ އޭ. މިބޭފުޅެއްގެ ވާހަކަ މީރުބަހުރު މުޙައްމައިދީގެ ދޮންތުއްކަލާގެ އައްޑޫ ދަތުރު މިފޮތުގައިވެސްވޭ. މިއެޅަބޭގެ ދަރިކަނބަލުން ސަޢީދާ ކަނބުލޭގެފާނު އަޅުގަނޑު ދަންނަން.\nއައްޑޫގައި ހުރި ބޮޑު މަހުޖަނެއް އަދި އެއްއިރެއްގައި އަތޮޅުގެ އެންމެ ތަނަވަސް މީހާ ކަމުގައިވި ހުޅުދޫ ސިއްތިދައިތާގެ އައްޑޫ މުއްސަނދި އެޅެބޭގެ ނަން ލިސްޓުގައި ނެތުމުން ހައިރާންވެއްޖައީން. މިޒަމާނުގެ މީހުންނަށް ނޭނގުނަސް ތާރީޚީ ލިޔުއްވުންތައް ލިޔުއްވާ ބޭފުޅުންނަށް މިފަދަ ކަންކަން ނޭނގޭތީ ހިތާމަކުރަން.\nއެޅަބޭ އަކީ އައްޑޫ މަރަދޫ މީހެއް. ތެދެއް އެއް އިރެއްގައި މި އެޅެބެއްޔާ އާއި ކަޅިހާރަ އެޅަދީދީގެ އަލިދީދީ އަކީ އައްޑޫގައި ތިބި އެންމެ މުއްސަނދި މީހުން. އަހަރެންގެ ބައްޕަ މިވާހަކަ މިހެން ކިޔާ އަޑު އަހަން.\nAli Manik\t27/08/2015\nލިޔުއްވާފައިވާ ވާހަކަތަކަށް މައިގަނޑު ގޮތެއްގައި ތާއީދުކުރަން. ދޮންމަނިކު އަވަހާރަވީ 1932 ގައި ކަމުގައި ވާނަމަ ރަސްކަމުގައި ހުންނަވާނީ ޝަމްސުއްދީން 3.


Dhe aharu therey internet aguheyo vaane: sarukaaru\nސަރުކާރުން މިހާރު ބުނަނީ ދެ އަހަރު ތެރޭ އިންޓަނެޓް އަގުހެޔޮވާނެ ކަމަށް\nއަދި ރައީސް ސޯލިހް އަދި ރައީސް އޮފީހުގެ ޕޮލިސީ ސެކްރެޓަރީ އާމިނަތު ޝައުނާ --- ފޮޓޯ: ރައީސް އޮފީސް\nދެ އަހަރެއްހާ ދުވަސް ތެރޭ އިންޓަނެޓް އަގުހެޔޮވާނެ ކަމަށް ސަރުކާރުން ބުނެފި އެވެ.\nއިންޓަނެޓް އަގުހެޔޮ ކުރުމަކީ ރައީސް އިބްރާހިމް މުހައްމަދު ސޯލިލްގެ ރިޔާސީ ވައުދެކެެވެ. "އުފާވެރިކަމުގެ ވަގުތު ކައިރި ވެއްޖަކަމަށް" ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލް މީގެ ކުރިން އެތައް ފަހަރަކު ވިދާޅުވި ނަމަވެސް އިންޓަނެޓްގެ ވައުދު އޮތީ ނުފުއްދި އެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ރައީސްގެ ތަރުޖަމާނު މަބްރޫކް އަބްދުލް އަޒީޒް ވިދާޅުވީ ދުރު ރާސްތާ ވިސްނުމުގެ ތެރެއިން އިންޓަނެޓްގެ އަގު ހެޔޮ ކުރެވޭނެ ކަަމަށެވެ. ނަަމަވެސް އެކަމާ ގުޅޭ މާބޮޑު ތަފްސީލެއް އޭނާ ނުދެއްވަ އެވެ.\nއިންޓަނެޓްގެ އަގު މިވަގުތު އަގުހެޔުނުކުރެވުނަސް އިންޓަނެޓް "ތްރޮޓަލް" ވުމުގެ މައްސަލަ ހައްލުކުރަން މިއަހަރު މަސައްކަތް ކުރާނެ ކަމަށެވެ. އިންޓަނެޓް "ތްރޮޓަލް" ވުން ނުވަތަ އިންޓަނެޓް ޕެކޭޖެއް ނެގުމަށް ފަހު ވަކި ސްޕީޑެއްގައި އިންޓަނެޓް ލިބޭނެކަމަށް ބުނެފައި އޮންނަ ނަމަވެސް މާ އަވަހަށް ހުސްވެ ސްޕީޑް ދެމެހެއްޓިފައި ނެތުމަކީ ރާއްޖޭގައި ވަރަށް އާންމުކޮށް މީހުން ކުރާ ޝަކުވާ އެކެވެ.\n"އެ މައްސަލަތަކަށް އެޑްރެސްކުރުމުގެ ވިސްނުން މިވަގުތު ޝޯޓްޓާމް ހައްލެއް ގެންނަން ޖެހޭކަމެއްގެ ގޮތުގައި ވިސްނައިގެން މިއަަހަރު ތެރޭ ގިނަ މަސައްކަތްތަކެއް ކުރެެވޭނެ" މަބްރޫކް ވިދާޅުވި އެވެ.\nއިންޓަނެޓްގެ ސްޕީޑްގެ މައްސަަލަ ހައްލުކުރާނެކަމުގެ ވައުދު ސަރުކާރުންވި މި ދަނޑިވަޅު ކޮމިއުނިކޭޝަން މިނިސްޓަރު މުހައްމަދު މަލީހް ޖަމާލްގެ މައްޗަށް އިތުބާރުނެތްކަމުގެ ވޯޓު ނަގަން މަޖިލީހުގެ އަގުލަބިއްޔަތު އޮންނަ އެމްޑީޕީ މެމްބަރުން މިހާރު ދަނީ ތައްޔާރުވަމުންނެވެ. އެ މެމްބަރުން މަލީހަށް ކުރާ ތުހުމަތުތަކުގެ ތެރޭގައި ރާއްޖޭގެ ޓެލެކޮމް އޮޕަރޭޓަރުންނަށް މަންފާވާ ގޮތަށް ޓެލެކޮމް އޮތޯރިޓީއިން މަސައްކަތް ކުރުމާއި ކޮމިއުނިކޭޝަން އިންޑަސްޓްރީ ރެގިއުލޭޓްކުރަން ކޮމިއުކޭޝަން އޮތޯރިޓީން ހަދަން ޖެހޭ ގަވައިދުތައް ހަދައިފައި ނެތުން ހިމެނެ އެވެ.\nމަލީހްގެ މައްޗަށް އިތުބާރު ނެތް ކަމުގެ ވޯޓު ނަގަން ދިޔަ މަޖިލީހަށް ހުށަހެޅި މައްސަލައިގައި މަބްރޫކް ވިދާޅުވީ އެކަމާ ގުޅޭގޮތުން ރައީސް ސޯލިހް ވަކިގޮތެއް ނުނިންމަވާ ކަމަށެވެ. އަދި މިނިސްޓްރީގައި މައްސަލަތަކެއް ހުރިކަމަށް ގަބޫލުކުރައްވާ ކަމަށާއި އެކަންކަން ރަނގަޅު ކުރުމަށް މަސައްކަތް ކުރަމުންދާ ކަަމަށް އޭނާ ވިދާޅުވި އެވެ.\nމުހައްމަދު މަލީހު ޖަމާލް މުހައްމަދު މަބްރޫކް އަޒީޒް


އިސްލާމްދީނުގައި މައިންބަފައިންނަށް ދެވިފައިވާ ޤަދަރު – DhiSalafiyyah\nالْحَمْدُ لِلَّهِ الَّذِيْ أَمَرَنَا بِبِرِّ الْأُمَّهَاتِ، وَجَعَلَنَا مِنْ خَيْرِ أُمَّةٍ أُخْرِجَتْ لِلنَّاسِ، وَصَلَّى اللَّهُ وَسَلَّمَ عَلَى مَنْ خَتَمَ اللَّهُ بِهِ الرِّسَالَاتِ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الْحِسَابِ، أَمَّا بَعْد:-\nއެއްދުވަހަކު، ސަލަފުންގެ މަޝްހޫރު ޢިލްމުވެރިއެއްކަމުގައިވާ ޙައިވާ ބިން ޝުރައިޙު ދަރިވަރުންނަށް ކިޔަވައިދެއްވުމަށްޓަކާ މިސްކިތުގައި ހުންނަވަނިކޮށް މަންމަ ގޮވާލެއްވިއެވެ. އަދި ވިދާޅުވިއެވެ. “ދަރިފުޅާ، ކުކުޅުތަކަށް ކާންދޭން އާދޭ!” އަޅުގަނޑުމެންނަމަ މިފަދަ ޙާލަތެއްގައި ކަންތައް ކުރާނީ ކިހިނެއްތޯއެވެ؟ ދަރިވަރުންނަށް ކިޔަވާދެއްވުމަށްޓަކާ މިސްކިތުގައި ހުންނަވަނިކޮށް މަންމަ މިގޮވާލައްވަނީ އާދައިގެ ކުޑަކުޑަ ކަމަކުއެވެ. ކުކުޅުތަކަށް ކާންދޭން ދިއުމަށެވެ. އާދެ، އަޅުގަނޑުމެންގެ ތެރެއިން މަދު މީހަކު ފިޔަވައި، އެހެން ހުރިހާ އެންމެން ކަހަލަގޮތަކަށް އެވަގުތު މަންމައަށް ޖަވާބުދޭނީ ‘ފަހުން އެބަދަމެވެ’ ނުވަތަ ‘އިރުކޮޅަކުން އެބަދަމެވެ’ މިފަދަ ގޮތަކަށްކަމާމެދު ޝައްކެއްނެތެވެ. އެކަމަކު ސަލަފުންގެ މިމަޝްހޫރު ޢިލްމުވެރިޔާ ކަންތައް ކުރެއްވީ އެހެންނެއްނޫނެވެ. އެކަލޭގެފާނު އަވަސްވެލެއްވީ މަންމަގެ ގޮވާލެއްވުމަށް އިޖާބަ ދެއްވުމަށެވެ. ކީއްވެތޯއެވެ؟ މަންމައަކީ ކިހާވަރެއްގެ ފަރާތެއްކަން އެކަލޭގެފާނަށް އެނގިލައްވާތީއެވެ. ދީނުގައި މަންމައަށް ދެވިފައިވާ ޤަދަރު އެނގިލައްވާތީއެވެ.\nއާދެ! اللهގެ ފޮތަށާއި ރަސޫލާ ޞައްލަالله ޢަލައިހި ވަސައްލަމަގެ ގޮތަށް(އެކަލޭގެފާނުގެ ސުންނަތަށް) ބަލައިފި މީހަކަށް، އިސްލާމްދީނުގައި މައިންބަފައިންނަށް ދެވިފައިވާ ޤަދަރު އެނގޭނެއެވެ. اللهތަޢާލާ އެއިލާހު ފިޔަވައި އެހެން އެއްވެސް ފަރާތަކަށް އަޅުކަންނުކުރުމަށް އަމުރުކުރެއްވުމަށްފަހު، ދެން އަމުރުކުރެއްވީ މައިންބަފައިންނަށް ހެޔޮކޮށްހިތުމަށެވެ. އެއިލާހު ވަޙީކުރައްވާފައިވެއެވެ. وَقَضَى رَبُّكَ أَلاَّ تَعْبُدُواْ إِلاَّ إِيَّاهُ وَبِالْوَالِدَيْنِ إِحْسَانًا إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلاَهُمَا فَلاَ تَقُل لَّهُمَآ أُفٍّ وَلاَ تَنْهَرْهُمَا وَقُل لَّهُمَا قَوْلاً كَرِيمًا * وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا (الإسراء 24,23) “އެއިލާހަށް މެނުވީ އަޅުކަންނުކުޅައުމަށާއި މައިންބަފައިންނަށް ހެޔޮކޮށްހިތުމަށް ކަލޭގެފާނުގެ ވެރިއިލާހު ކަނޑައަޅުއްވައި އެންގެވިއެވެ. އެ ދެމީހުންކުރެ އެކަކު، ނުވަތަ އެ ދެމީހުން ތިބާގެގާތުގައި ތިބެ، މުސްކުޅިކަމާ ހަމަޔަށް ފޯރައްޖެނަމަ، އެދެމީހުންނަށް ‘އުފް’ ވެސް ނުބުނާށެވެ! (އެބަހީ ނުރުހުމުގެ ކިތަންމެ ކުޑަބަހެއްވިއަސް ނުބުނާށެވެ.) އަދި އެ ދެމީހުންނަށް އަޑުލައި ނުހަދާށެވެ! އަދި މާތްބަހަކުން އެ ދެމީހުންނަށް ބަސްބުނާށެވެ! * އަދި އޯގާވެރިވުމުގެގޮތުން، ނިކަމެތިކަމުގެފިޔަ ތިބާ އެ ދެމީހުންނަށް ތިރިކޮށްލާށެވެ! އަދި ބުނާށެވެ! އަޅުގެ ވެރިއިލާހެވެ! ކުޑަކުއްޖަކު ކަމުގައި މިއަޅާވީދުވަހު، އެ ދެމީހުން މިއަޅާ ބަލައިބޮޑުކުރިފަދައިން އެ ދެމީހުންނަށް ރަޙުމަތްލައްވައިފާނދޭވެ!” އަދި އެހެން އާޔަތެއްގައި އެއިލާހަށް ޝުކުރުއަދާކުރުމަށް އެންގެވުމަށްފަހު، ދެން އަންގަވަނީ މައިންބަފައިންނަށް ޝުކުރުއަދާކުރުމަށެވެ. وَوَصَّيْنَا الْإِنسَانَ بِوَالِدَيْهِ حَمَلَتْهُ أُمُّهُ وَهْنًا عَلَى وَهْنٍ وَفِصَالُهُ فِي عَامَيْنِ أَنِ اشْكُرْ لِي وَلِوَالِدَيْكَ إِلَيَّ الْمَصِيرُ (لقمان 14) “އިންސާނާއަށް އޭނާގެ މައިންބަފައިންނަށް ހެޔޮކޮށް ހިތުމަށް ތިމަން އިލާހު އަމުރުކުރެއްވީމެވެ. އެނާގެ މައިމީހާ ބަލިނިކަމެތިކަމުގެ މައްޗަށް، ބަލިނިކަމެތިކަމާއެކު މާބަނޑުގައި އޭނާ އުފުލިއެވެ. އަދި އޭނާ ކިރު ތުނބުން ވީއްލުންވަނީ ދެއަހަރުގައެވެ. (ތިމަންއިލާހު އަމުރުކުރެއްވީމެވެ.) ތިމަންއިލާހަށާއި ތިބާގެ މައިންބަފައިންނަށް ޝުކުރުކުރާށެވެ. އެނބުރި ރުޖޫޢަވުންވަނީ ހަމަ ތިމަންއިލާހުގެ ޙަޟްރަތަށެވެ.”\nއެއްދުވަހަކު ޢަބްދުﷲ ބިން މަސްޢޫދު ރަޟިޔަﷲ ޢަންހު، ރަސޫލުﷲ ޞައްލަﷲ ޢަލައިހިވަސައްލަމައާއި ސުވާލު ކުރެއްވިއެވެ. أَيُّ الْعَمَلِ أَحَبُّ إِلَى اللَّهِ تَعَالَى؟ “ﷲ ގެ ޙަޟްރަތުގައި އެންމެ ލޮބުވެތިކަންބޮޑުވެގެންވާ ޢަމަލަކީ ކޮބައިތޯއެވެ؟” ޖަވާބުގައި ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. الصَّلَاةُ عَلَى وَقْتِهَا “ނަމާދު އޭގެ ވަގުތުގައި އަދާކުރުމެވެ.” އެކަލޭގެފާނު ސުވާލުކުރެއްވިއެވެ. ثُمَّ أَيُّ؟ “ދެން ކޮންކަމެއްތޯއެވެ؟” ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. بِرُّ الْوَالِدَيْنِ “މައިންބަފައިންނަށް ކަމޭހިތައި ކިޔަމަންތެރިވުމެވެ.” އަނެއްކާވެސް، ‘ދެން ކޮންކަމެއްތޯ؟’ ޢަބްދުﷲ ބިން މަސްޢޫދު ރަޟިޔަﷲ ޢަންހު ސުވާލު ކުރެއްވުމުން، ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. الْجِهَادُ فِيْ سَبِيْلِ اللَّهِ “ﷲގެ މަގުގައި ޖިހާދު ކުރުމެވެ.”(متفق عليه) މިޙަދީޘުންވެސް، މައިންބަފައިންނަށް އިސްލާމްދީނުގައި ދެވިފައިވާ ޤަދަރު އަޅުގަނޑުމެންނަށް އެނގިގެން ހިނގައްޖެއެވެ. ﷲގެ މަގުގައި ޖިހާދުކުރުމަށްވުރެވެސް އިސްކަންދެވިފައި މިވަނީ މައިންބަފައިންނަށް ހެޔޮކޮށްހިތުމަށެވެ.\nޢަބްދުﷲ ބިން ޢަމްރު ބިން އަލްޢާޞް ރަޟިޔަﷲ ޢަންހުމާގެ އަރިހުން ރިވާވެގެންވެއެވެ. أَقْبَلَ رَجُلٌ إِلَى نَبِيِّ اللَّهِ فَقَالَ: أُبَايِعُكَ عَلَى الْهِجْرَةِ وَالْجِهَادِ. أَبْتَغِيْ الْأَجْرَ مِنَ اللَّهِ تَعَالَى “މީހަކު ﷲގެ ނަބިއްޔާގެ އަރިހަށް އައިސް ދެންނެވިއެވެ. ﷲގެ ޙަޟްރަތުން ޘަވާބާއި އަޖުރަށް އެދި، އެއިލާހުގެ މަގުގައި ޖިހާދުކުރުމަށާއި ހިޖުރަކުރުމަށް އަހުރެން ކަލޭގެފާނަށް ބައިއަތުހިފަމެވެ.” އެހިނދު ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. فَهَلْ لَكَ مِنْ وَالِدَيْكَ أَحَدٌ حَيٌّ؟ “ތިބާގެ މަންމާއާއި ބައްޕައާއި ދެމީހުންކުރެ އެކަކުވެސް ދުނިޔޭގައި އެބަހުރިހެއްޔެވެ؟” އޭނާ ބުންޏެވެ. نَعَمْ بَلْ كِلَاهُمَا “އާދޭހެވެ. މަންމައާއި ބައްޕަވެސް ދުނިޔޭގައި އެބަތިއްބެވެ.” ރަސޫލާ ޞައްލަﷲ ޢަލައިހިވަސައްލަމަ ސުވާލުކުރެއްވިއެވެ. فَتَبْتَغِيْ الْأَجْرَ مِنَ اللَّهِ؟ “ތިބާ ﷲގެ ޙަޟްރަތުން ދަރުމައާއި ޘަވާބު ބޭނުންހެއްޔެވެ؟” ދެން އޭނާ ‘އާދޭހެވެ.’ ބުނުމުން ރަސޫލާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. فَارْجِعْ إِلَى وَالِدَيْكَ فَأَحْسِنْ صُحْبَتَهُمَا “ތިބާގެ މަންމައާއި ބައްޕަގެ އަރިހަށްގޮސް އެދެމީހުންނަށް ހެޔޮކޮށް ހިތާށެވެ.” އެހެން ރިވާޔަތެއްގައި އައިސްފައިވެއެވެ. فَفِيْهِمَا فَجَاهِدْ “އެދެމީހުންނަށް ހެޔޮކޮށް ހިތުމުގައި ޖިހާދުކުރާށެވެ.” (متفق عليه)\nއެހެންކަމުން އަޅުގަނޑުމެންގެ ސަލަފުންވަނީ މައިންބަފައިންނަށް ހެޔޮކޮށްހިއްތެވުމުގައި ލާމަޘީލު ނަމޫނާތަކެއް ދައްކަވާފައެވެ. ޒައިނުލް ޢާބިދީން ރަޙިމަހުﷲއަކީ މިކަމުގައި މަޝްހޫރުވެވަޑައިގެންފައިވާ ބޭކަލެކެވެ. އެއްދުވަހަކު އެކަލޭގެފާނާއި ސުވާލުކުރެވުނެވެ. ކަލޭގެފާނު، މަންމައަށް ވަރަށް ކަމޭއްހިއްތަވައެވެ. ނަމަވެސް މަންމައާއި އެއްސުފުރާއެއްގައި ކެއިންބައްލަވާތަނެއް ނުފެނެއެވެ. އެހިނދު އެކަލޭގެފާނު ވިދާޅުވިއެވެ. “މަންމަ ނަންގަވަން ބޭނުންވެލައްވާ ކާއެތިކޮޅެއް، އަޅުގަނޑަށް މަންމައަށްވުރެ ކުރިން ނެގި މަންމަގެ ހިތުގައި ޖެއްސިދާނެކަމަށް އަޅުގަނޑު ބިރުގަނެއެވެ.” ސުބުޙާނަﷲ… ކޮންފަދަ މިޘާލެއްތޯއެވެ! މިއަދު އަޅުގަނޑުމެންގެ ތެރެއިން ގިނަމީހުން، މައިންބަފައިންގެ ހިތުގައި ނުޖައްސާދުވަހަކަށް އިރުއަރައި ނުއޮއްސެއެވެ. اللَّهُ الْمُسْتَعَانُ\nދެތިންސަތޭކަ ރުފިޔާ މައިންބަފައިންނަށް ދެވުނީމާ، އެދެމީހުންގެ ޙައްޤު އަދާކުރެވިއްޖެޔޭ އަޅުގަނޑުމެންގެތެރެއިން ގިނަމީހުންނަށް ހީވާކަހަލައެވެ. އެއްފަހަރަކު ޔަމަނުގެ އަހުލުވެރިއަކު، އޭނާގެ ބުރަކަށިމަތީ މަންމަ އުފުއްލައިގެން ޙައްޖަށްދިޔައެވެ. އަދި ބުރަކަށިމަތީ އުފުއްލައިގެން މަންމަގެ ޠަވާފުކުރުވިއެވެ. އެއަށްފަހު އިބްނު ޢުމަރު ރަޟިޔަﷲ ޢަންހުމާއަށް މިވާހަކަތަށް ބަޔާންކޮށް، އެކަލޭގެފާނުގެ އަރިހުން ސުވާލުކުރިއެވެ. ‘އަޅުގަނޑަށް މަންމަގެޙައްޤު އަދާކުރެވިއްޖެތޯއެވެ؟’ އިބްނު ޢުމަރު ރަޟިޔަﷲ ޢަންހުމާ ޖަވާބުގައި ވިދާޅުވިއެވެ. لَا وَلَا بِزَفْرَةٍ وَاحِدَةٍ “ނޫނެކެވެ. އަދި ތިބާއަށް، މަންމަ އުފުލި ވޭންތަކުގެތެރެއިން އެންމެވޭނެއްގެ ޙައްޤުވެސް އަދާނުކުރެވެއެވެ.” ﷲ އަކްބަރް… މަންމައަށް އިސްލާމްދީނުގައި ދެވިފައިވާ ދަރަޖައެއްގެ މަތިވެރިކަމާއެވެ!\nއެއްދުވަހަކު ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން މީހަކު ސުވާލުކުރިއެވެ. مَنْ أَحَقُّ بِحُسْنِ صَحَابَتِيْ؟ “އަޅުގަނޑު އެންމެ ހެޔޮކޮށް ހިތަންވީ (ޢާއިލާގެމީހުންގެ ތެރެއިން) ކާކަށްތޯއެވެ؟” އެކަލޭގެފާނު ޙަދީޘްކުރެއްވިއެވެ. أُمُّكَ “ތިބާގެ މަންމައަށެވެ.” އޭނާ މިގޮތަށް ތިންފަހަރު ސުވާލުކުރުމުންވެސް އެކަލޭގެފާނު ދެއްވީ މިޖަވާބެވެ. ހަތަރުވަނަފަހަރު އޭނާ ثُمَّ مَنْ؟ “ދެން ކާކަށްތޯއެވެ؟” ސުވާލުކުރުމުން އެކަލޭގެފާނު ޙަދީޘްކުރެއްވިއެވެ. أَبُوْكَ “ތިބާގެ ބައްޕައަށެވެ.” (متفق عليه)\nއުވައިސުލް ޤަރްނީ ރަޙިމަހުﷲއަށް މުޚަޟްރަމުބޭކަލުންގެ ތެރެއިން ލިބިލެއްވިދަރަޖަ ލިބިލެއްވީވެސް މަންމައަށް ހެޔޮކޮށްހިއްތެވުމުގެ ސަބަބުންނެވެ. އެކަލޭގެފާނަކީ ރަސޫލުﷲ ޞައްލަﷲ ޢަލައިހިވަސައްލަމަގެ ދުވަސްވަރުވެސް އުޅުއްވި ބޭކަލެކެވެ. ނަމަވެސް ރަސޫލުﷲ ޞައްލަﷲ ޢަލައިހިވަސައްލަމައާއި ބައްދަލުކުރައްވަވައި، އެކަލޭގެފާނުގެ ޞަޙާބީއަކަށް ވެވަޑައިނުގެންނެވުނީ މަންމައަށް ޚިދުމަތްކުރެއްވުމުގެގޮތުން މަދީނާއަށް ވަޑައިނުގެން މަޑުކުރެއްވީމައެވެ. الله އަކްބަރް… އެކަލޭގެފާނު، ޞަޙާބީއަކަށްވެލެއްވުމުގެ މާތްޝަރަފު ދޫކުރެއްވީ މަންމައަށްޓަކައެވެ. އެހެންކަމުން ﷲތަޢާލާ އެކަލޭގެފާނު މާތްކުރައްވަވައި، އެކަލޭގެފާނު ދުޢާއެއްކުރައްވައިފިނަމަ، އެދުޢާއެއް ވަގުތުން އިޖާބަކުރައްވައެވެ.\nﷲތަޢާލާ އަޅުގަނޑުމެންނަށްވެސް ތެދުމަގުދައްކަވައި، މައިންބަފައިންނަށް ކަމޭހިތުމުގެ ސަބަބުން ސުވަރުގޭގެ މަތިވެރިދަރަޖަތައްލިބޭ، ޞާލިޙުއަޅުންގެ ތެރެއިން އަޅުގަނޑުމެންވެސް ލައްވަވާށިއެވެ. އާމީން…


2504 ދަރިވަރުން ވެކްސިންގެ ފުރަތަމަ ޑޯޒް ފުރިހަމަ ކޮށްފި! | Sandhaanu\n2504 ދަރިވަރުން ވެކްސިންގެ ފުރަތަމަ ޑޯޒް ފުރިހަމަ ކޮށްފި!\nމިހާރު ސުކޫލްތަކުގެ ދަރިވަރުންނަށް އަމާޒް ކޮށްގެން ކުރިއަށް ގެންދާ ވެކްސިން ޕްރޮގްރާމް ގެ ދަށުން 2504 ދަރިވަރުން ވެކްސިންގެ ފުރަތަމަ ޑޯޒް ފުރިހަމަ ކޮށްފައިވާ ކަމަށް އެޑިއުކޭޝަނުން ބުނެފިއެވެ.\nމީގެ އިތުރުން އެޑިއުކޭޝަނުން ބުނެފައި ވަނީ ކޮވިޑުން ދިފާއު ވާން 12 އަހަރާއި 17 އަހަރާ ދެމެދުގެ ކުދިންނަށް ފައިޒާ ވެކްސިން ދިނުމުގެ ޕްރޮގްރާމް މާލެއާއި އަތޮޅު ތެރެއިން 162 ސްކޫލެއްގައި ކުރިއަށް ގެންގޮސްފައިވާ ކަމަށެވެ.\nސްކޫލް ވެކްސިން ޕްރޮގްރާމް ފަށާފައިވަނީ މިމަހުގެ 15 ވަނަ ދުވަހު އެވެ. އެ ޕްރޮގްރާމް ފެށީ ކޮވެކްސް ފެސިލިޓީ މެދުވެރިކޮށް އެމެރިކާގެ އެހީގައި 128،600 ޑޯޒް ފައިޒާ ވެކްސިން މިމަހުގެ ނުވަވަނަ ދުވަހު ރާއްޖެއަށް ލިބުމުންނެވެ.\nއެޑިއުކޭޝަން މިނިސްޓްރީން ކުރިން މައުލޫމާތުދޭ ގޮތުގައި 12-17 އަހަރާ ދެމެދުގެ ގާތްގަނޑަކަށް 40،000 ކުއްޖަކަށް ވެކްސިން ދޭނެއެވެ.\nއަންނަ މަހުން ފެށިގެން ސްކޫލްތަކަށް ވަދެ ނިކުމެވޭނީވެސް ވެކްސިންގެ ޑޯޒުތައް ފުރިހަމަކޮށްފައިވާ މީހުންނަށް އެކަނި ކަމަށް ނިންމާފައިވާތީ، ސްކޫލުގައި މަސައްކަތްކުރާ އެންމެން ވެސް ވީހާ ވެސް އަވަހަކަށް ވެކްސިން ޖެހުމަށް ވަނީ އިލްތިމާސްކޮށްފައެވެ.\nއެޑިޔުކޭޝަނުގެ އަމާޒަކީ މި މަހުގެ ނިޔަލަށް ހުރިހާ ދަރިވަރުންނަށް ވެކްސިން ޖަހާ ނިންމާލުމެވެ.


Varugadha kurimathilumakka fahu Maziya in New balikohfi | Mihaaru\nނިއުގެ ގޯލްކީޕަރު ފައިސަލް (ވ) ކައިރިން މާޒިޔާގެ އަސަދުﷲ ދެމި ގަންނަން މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nވަރުގަދަ ކުރިމަތިލުމަކަށް ފަހު މާޒިޔާ އިން ނިއު ބަލިކޮށްފި\n12 އޯގަސްޓް 2017 - 19:17 43 comments\nފުރަތަމަ ހާފުގައި މިހަޔޮވިޗް ބޮޔާނާއި މުހައްމަދު އުމެއިރު ވައްދާލި ލަނޑާ އެކު އުރީދޫ ދިވެހި ޕްރިމިއާ ލީގުގައި މިއަދު ހަވީރު ވާދަވެރި ނިއު ރޭޑިއަންޓް އަތުން 2-0 އިން މާޒިޔާ މުހިއްމު މޮޅެއް ހޯދައިފި އެވެ.\nމުޅި މެޗު ކޮންޓްރޯލްކޮށްގެން ނިއު އިން ކުޅުނު ނަމަވެސް މާޒިޔާ އިން ވަނީ ނިއު ހުއްޓުވުމުގައި ވަރުގަދަ ޑިފެންސިވް ކުޅުމެއް ދައްކައިފަ އެވެ. ފުރަތަމަ ހާފުގައި ލިބުނު ހަމައެކަނި ދެ ފުރުސަތުގެ ބޭނުން ހިފިއިރު މުޅި މެޗުގައި ވެސް އެ ޓީމުން ވަނީ ޓެކްޓިކަލީ މޮޅު ކުޅުމެއް ދައްކައިފަ އެވެ.\nމެޗު ފަށައިގެން ދެ ޓީމުގެ ފަރާތުން ވެސް އަވަސް ކުޅުމެއް ފެނިގެން ދިޔައިރު މެޗުގެ އަށް ވަނަ މިނެޓުގައި މާޒިޔާ އިން ވަނީ ލީޑު ނަގައިފަ އެވެ. މިލޮސް ކޮވަސެވިޗް ހިލޭ ޖެހުމަކުން ހުރަސްކުރި ބޯޅަ އެ ޓީމުގެ މުހައްމަދު އާރިފް (ބަކާ) ބޮލުން ޖެހުމުން ނިއުގެ ގޯލްކީޕަރު މުހައްމަދު ފައިސަލް ޕަންޗްކޮށްފައި ފޮނުވާލި ވަގުތު އެ ބޯޅަ ލިބުނީ ގޯލް ކުރިމަތީ ހުސްކޮށް ހުރި ބޮސްނިއާ ޑިފެންޑަރު ބޮޔާނަށެވެ. އޭނާ ވަނީ އެ ބޯޅަ އެއް ފަހަރުން ޖަހައި ގޯލުގެ ތެރެއަށް ވައްދާލައިފަ އެވެ.\nމާޒިޔާގެ ގޯލަށް ފަހު ނިއު އިން ކުރިއަށް ޖެހި އެޓޭކްތައް ވަރުގަދަކުރިއިރު އެ ޓީމުގެ އެޑްރިއެން ގަލާޑޯ އަށް ރަނުގެ ދެ ފުރުސަތު ލިބި ބޭކާރުވި އެވެ. އެގޮތުން 18 ވަނަ މިނެޓުގައި އޭރިއާ ތެރެއިން ގަލާޑޯ އަށް މުޅިން ހުހަށް ލިބުނު ބޯޅަ ޖަހަޖަހާ އޮއްވާ މާޒިޔާގެ ގޯލްކީޕަރު މުހައްމަދު އަލް ޔޫސުފް ސަލާމަތްކުރި އެވެ. އޭގެ ފަހުން 30 ވަނަ މިނެޓުގައި އަލީ ފާސިރު (ސެންޓޭ) ހުރަސްކުރި ބޯޅަ ގަލާޑޯ ބޮލުން ޖެހުމުން ދިޔައީ ދަނޑި ކައިރިން ބޭރަށެވެ.\nނިއުގެ އަށް ލިބުނު ފުރުސަތުތައް ބޭކާރުވެފައިވަނިކޮށް އޭގެ ފަހުން މާޒިޔާ އަށް ލިބުނު ފުރުސަތުގައި އެ ޓީމުން ލީޑު ފުޅާކުރި އެވެ. މެޗުގެ 40 ވަނަ މިނެޓުގައި މި ގޯލް އުމެއިރު ޖެހީ ހިލޭ ޖެހުމަކުން ގޯލުގެ ތިރީ ކަނަށް ބޯޅަ އަމާޒުކޮށްލައިގެންނެވެ.\nމާޒިޔާގެ ދެ ގޯލް ޖެހި ހިލޭ ޖެހުން ވެސް ރެފްރީ ޒައީމް އަލީ ދިނީ ނުހައްގުން ކަމަށް ބުނެ ނިއުގެ ސްޕެއިން ކޯޗު އޮސްކާ ބްރުޒޮން ވަނީ ރެފްރީ އަށް ވަރަށް ބޮޑަށް ހިތްހަމަނުޖެހުން ފާޅުކޮށްފަ އެވެ.\nދެ ވަނަ ހާފުގައި ވެސް ނިއުގެ ކޮންޓްރޯލުގެ ދަށުގައި މެޗު އޮތް ނަމަވެސް މި ހާފުގައި މާޒިޔާ އިން ވަރަށް ބޮޑަށް ފަހަތަށް ޖެހިގެން ކުޅުމުގެ ނަތީޖާއަކަށްވީ ނިއުގެ ކުޅުންތެރިންނަށް އޭރިއާ ތެރެއަށް ވަދެގަންނަން ފުރުސަތު ނުލިބުނެވެ. އެއާ އެކު އެ ޓީމުން ފަހުން ކުޅުނީ އޭރިއާ ތެރެއަށް ބޯޅަތަކެއް ލައިގެން ހަމަލާ އުފެއްދޭތޯ އެވެ.\nއެގޮތުން 81 ވަނަ މިނެޓުގައި ދަގަނޑޭ އަށް އޭރިއާ ތެރެއިން ލިބުނު ބޯޅަ ޖެހުމުން ގޯލާ އަމާޒުނުވެ ދިޔައިރު އޭގެ މިނެޓެއް ފަހުން އިބްރާހިމް ފަޒީލް (އޮއްޕޮ) އަށް ލިބުނު ފުރުސަތުގެ ބޭނުމެއް ވެސް ނުކުރެވުނެވެ. އެ ޓީމުން އޭރިއާ ތެރެއަށް ހުރަސްކުރި ގިނަ ބޯޅަތަކެއް، މެޗުގެ މޮޅު ކުޅުންތެރިއާގެ މަގާމް ހޯދި އަމްދާން އަލީ (އެންޑީ) ބަލަހައްޓަމުން ދިޔަ މާޒިޔާގެ ޑިފެންސް ލައިނުން ސަލާމަތްކުރި އެވެ.\nމާޒިޔާގެ ކޯޗު މަރްޔަން ސެކުލޮސްކީ ބުނީ އޭނާ ދައްކާނެ މާގިނަ ވާހަކައެއް ނެތް ކަމަށާއި ނިއު ކަހަލަ ވަރުގަދަ ޓީމެއްގެ އަތުން 2-0 އިން މޮޅުވެވޭނީ ކުޅުންތެރިން ވަރަށް ހިތްވަރުކޮށްގެން ކަމަށެވެ.\n"މީގެ ހުރިހާ ކްރެޑިޓެއް އަހަރެން ދޭނީ ކުޅުންތެރިންނަށް. ޓީމު ރޫހުގައި ކުޅެ، ޓެކްޓިކަލް ޑިސިޕްލިން ހިފަހައްޓައި، މޮޅުވާން ކުޅުންތެރިން ގަދައަޅައި މަސައްކަތްކުރި މަންޒަރު ފެނުނީ. މި ވަރުގަދަ ނިއު ބަލިކުރެވޭނީ އަހަރެމެންގެ ވަރަށް މަސައްކަތްކުރުމުން. ޔަގީނުން ވެސް މި މެޗުގައި އަހަރެން ބޭނުންވި ގޮތަށް ކުޅެފި. އަހަރެންގެ ރޭވުމާ އެއްގޮތަށް ކުޅުންތެރިން މަސައްކަތްކޮށްފި. އެހެންވެ ކުޅުންތެރިންނަށް އަހަރެންގެ ހުރިހާ ޝުކުރެއް ހައްގުވަނީ،" ސެކުލޮސްކީ ބުންޏެވެ.\nނިއުގެ ކޯޗު އޮސްކާ ބުނީ މުޅި މެޗުގައި ވެސް ފެނިގެން ދިޔައީ ރެފްރީގެ ފީކަޅާ ނިންމުންތައް ކަމަށާއި ރެފްރީގެ ހުރިހާ ނިންމުމެއް ހުރީ ނިއުއާ ދެކޮޅަށް ކަމަށެވެ. އަދި ރެފްރީއާ ދެކޮޅަށް ރަސްމީކޮށް ނިއު އިން ޝަކުވާ ހުށަހަޅާނެ ކަމަށް ވެސް އޭނާ ބުންޏެވެ.\nއޮސްކާ ބުނީ މި މެޗުގައި ނިއު އަށް ރަނގަޅަށް ނުކުޅެވުނު ކަމަށް ގަބޫލުކުރާ ކަމަށާއި އެކަމަކު މިއީ އަދި ލީގުގެ ދެ ވަނަ މެޗަށް ވާތީ ކަންކަން ރަނގަޅުކުރުމުގެ ފުރުސަތު އެބައޮތް ކަމަށެވެ.\n"ޕާފޯމަންސް ރަނގަޅެއް ނޫން. އެކަމަކު މިއީ އަދި ދެ ވަނަ މެޗު. އަދި ފުރުސަތު އޮތީ ހުޅުވިފައި،" އޮސްކާ ބުންޏެވެ.


Magaamun vakivaa fandiyaarunnah inaayai dhey bill vaguthee committee ah\nފަނޑިޔާރުކަމުގެ މަގާމުން ވަކިވާ ފަރާތްތަކަށް އިނާޔަތް ލިބޭ ގޮތަށް ފަނޑިޔާރުންގެ ގާނޫނަށް ހުށަހެޅި އިސްލާހު ބަލައިގަނެ، އެ ބިލު ދިރާސާ ކުރެއްވުމަށް ވަގުތީ ކޮމިޓީއަށް ފޮނުވައިފި އެވެ.\nވިލުފުށީ ދާއިރާގެ މެންބަރު ރިޔާޒް ރަޝީދު ހުށަހަޅުއްވާފައިވާ އެ ބިލު ބަލައިގެންފައި ވަނީ 31 މެންބަރުންގެ ވޯޓާއެކުގަ އެވެ. އަދި އެއާ ދެކޮޅަށް 15 މެންބަރުން ވޯޓު ދެއްވި އިރު ވަކި ގޮތަކަށް ނުފެންނަ ކަމަށް ވެސް މެންބަރަކު ވޯޓު ދެއްވި އެވެ. އެއާއެކު ބިލު ބަލައިގަތުމަށް ފާސްވި އެވެ.\nއެ ބިލު ފަސް މެންބަރުންގެ ވަގުތީ ކޮމިޓީއަކަށް ފޮނުވުމަށް ވެސް ރިޔާޒް ވަނީ ހުށަހަޅައިފަ އެވެ. ނަމަވެސް އޭނާ ހުށަހެޅުއްވި ނަންތަކުގެ ތެެރެއިން ބައެއް އިދިކޮޅު މެންބަރުން ތަނާޒިލު ވުމާ ގުޅިގެން އަބްދުއްރަހީމް ވަނީ އަލުން އާ މެންބަރުންތަކެގެ ނަންތައް ހުށަހަޅުއްވައިފަ އެވެ. އެއީ ވިލުފުށީ ދާއިރާގެ މެންބަރު ރިޔާޒް ރަޝީދުއާ، ދަނގެތި ދާއިރާގެ މެންބަރު އިލްހާމް އަހުމަދުއާ، އިނގުރައިދޫ ދާއިރާގެ މެންބަރު އިބްރާހިމް ފަލާހުއާ ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ އަދި ނައިފަރު ދާއިރާގެ މެންބަރު އަހުމަދު ޝިޔާމް އެވެ. ވަގުތީ ކޮމިޓީގައި އެ މެންބަރުން ހިމެނުމަށް 27 މެންބަރުންގެ ވޯޓާއެކު ފާސްވި އެވެ.\nފަނޑިޔާރުންނަށް އިނާޔަތް ލިބޭ ބިލުގެ ފުރަތަމަ ކިޔުން ވެސް އިއްވީ މިއަދު އެވެ. އަދި އިބްތިދާއީ ބަހުސް ކުރިޔަށް ގެންގޮސް ބަހުސް ނިންމާލާފައިވާ އިރު މިއަދު ކޮމިޓީ އިން ވެސް ފާސް ކުރާނެ ކަމަށް ބެލެވެ އެވެ. އެ ބިލު ފާސް ކުރަން ނިންމާފައިވާ އިރު ކުރީގެ މަޖިލިސް މެންބަރުންނަށް ވެސް އިނާޔަތް ލިބޭ ބިލެއް މަޖިލީހަށް ވަނީ ހުށަހަޅައިފަ އެވެ.\nއިސްލާހުތައް ތަންފީޒު ކުރަން ބޮޑު ބަޖެޓެއް ބޭނުން: ޑީޖޭއޭ


Super Market Eh Therein Ethah Haas Cannabis Plant Thakeh Hoadhaifi - Vaguthu\nސުޕާމާކެޓެއް ތެރެއިން އެތައް ހާސް ކެނަބިސް ޕްލާންޓް ތަކެއް ހޯދައިފި\nކެނަބިސް ފެނުނު ސުޕާމާކެޓް\nއިނގިރޭސި ވިލާތުގައި ބޭނުން ނުކޮށް ހުރި ސުޕާމާކެޓެއްގެ ތެރެއިން އެތައް ހާސް ކެނަބިސް ޕްލާންޓް ނުވަތަ މަރުވާނާ ހޯދައިފިއެވެ.\nމަސްތުވާތަކެތީގެ ބާވަތެއް ކަމުގައިވާ ކެނަބިސް އާއި އޭގެ ބާވަތްތަކަކީ އިނގިރޭސި ވިލާތުގައި މަނާ ތަކެތި ކަމުގައި ވާއިރު، މިތަން ފުލުހުންނަށް ފެނިފައި ވަނީ މަގުމަތިން ދިޔަ ބަޔަކު އެ ބިލްޑިން ތެރެއިން ވަރަށް ބޮޑަށް "ވީޑް" ގެ ވަސް އަރާ ކަމަށް ބުނުމުން އެތަން ރޭޑް ކުރުމުންނެވެ.\nކެނަބިސް ފާމް އެއް\nފުލުހުން އެތަން ބެލި ބެލުމުން، އެ ސުޕާމާކެޓު 14 ކޮޓަރިއަކަށް ބަހާލާފައި ވާއިރު، ކޮންމެ ކޮޓަރިއެއް ގައިވެސް ލައިޓިން ސިސްޓަމާއި އެއްޗހި ހަރުކޮށްފައެވެ. އެއީ އެގަސްތަށް އަވަހަށް ބޮޑު ކުރުމަށްޓަކައެވެ. އެތަނުން ފެނުނު ކެނަބިސް ޕްލާންޓުގެ އަދަދު 2647ށް އަރާ ކަމަށް އެ ގައުމުގެ މީޑިއާ ރިޕޯޓްތައް ބުނާ އިރު، ފުލުހުން ވަނީ އެ ގަސްތަކާއި ކުޅެން ހުއްޓައި އެތާ އެތެރޭން ތޯން ހޯންގް ނަމަކަށް ކިޔާ މީހަކު ރެޑް ހޭންޑް ކޮށް ހައްޔަރު ކޮށްފައެވެ.\nނަމަވެސް މި މީހާ މިތަނުގައި މަސައްކަތް ކުރަމުން އަންނަތާ ވީ އެންމެ6ދުވަހެވެ. ހޯންގް އަކީ އެ ގައުމަށް ގަވާއިދާއި ހިލާފަށް ވަދެގެން އުޅޭ މީހެއް ކަމުގައި ވާއިރު، އެ ގައުމަށް އޭނާ ޓްރެފިކް ކޮށްދިން މީހުންނަށް ހޯންގް ވަނީ ގިނަ އަދަދެއްގެ ފައިސާ ތަކެއް ދައްކަން ޖެހިފައެވެ.\nމައްސަލާގައި ހައްޔަރު ކުރި ހޯންގް\nއެ ގައުމުގެ ފުލުހުން ބުނާ ގޮތުގައި ހޮންގް އަށް އޭނާ ބަލަހައްޓަމުން ދިޔައީ ކޮން ވައްތަރެއްގެ ގަހެއް ކަމެއްވެސް ނޭނގެއެވެ. އަދި އޭނާ އަށް އޮތީ އެ ބިލްޑިން އިން ބޭރަށް ނުދެވޭ ގޮތަށް ބޭރުން ތަޅުލާފައި ކަމަށްވެސް ފުލުހުން ބުނެއެވެ.\nމި މައްސަލަ އެ ގައުމުގެ ފުލުހުން ސީރިއަސް ކަމާއި އެކު ބަލަމުން އަންނައިރު، ހޯންގް އަށް ވަނީ 16 މަސް ދުވަހުގެ ޖަލު ހުކުމެއް އިއްވާފައެވެ.\nސިއްހީ ބޭނުމަކަށް ވިޔަސް ކެނަބިސް ހުއްދަ ކުރުމަކީ ނުރައްކާތެރި ކަަމެއް: މުއިއްޒު\nޕޮލިސް ސްޓޭޝަނެއް ތެރޭގައި އޮތް "ކެނަބިސް ފާމް" އެއް ފެނިއްޖެ


Dhiraagun Samsung ge emme fahuge phone thah pre-order ah hulhuvaalaifi - AO News\nދިރާގުން ސެމްސަންގެ އެންމެ ފަހުގެ ފޯނުތައް ޕްރީއޯޑާއަށް ހުޅުވާލައިފި\nރާއްޖޭގެ މުއާސަލާތީ ހިދުމަތްދޭ އެންމެ ބޮޑު ކުންފުނި، ދިރާގުން ސެމްސަންގް ގެލެކްސީގެ ފަހުގެ ފޯނުތައް ޕްރީއޯޑާ ކުރުމުގެ ފުރުސަތު ހުޅުވާލައިފި އެވެ.\nމިރޭ ދިރާގުގެ މައި އޮފީހުގައި ބޭއްވި ހާއްސަ ރަސްމިއްޔާތެއްގައި މި ފޯނުތައް ލޯންޗުކޮށްދެއްވީ މެނޭޖިން ޑައިރެކްޓާރ އޮފް ސެމްސަންގް ސްރީލަންކާ ބްރާންޗް ކެލްވިން ޔޫ، ޗީފް މާކެޓިންގް މަހްމޫދް ގެ އިތުރުން ދިރާގުގެ ބްރޭންޑް އެމްބެސެޑަރ ސާއިދު މުހައްމަދު އެވެ.\nދިރާގުން މިރޭ ލޯންޗުކޮށްފައި ވަނީ ސެމްސަންގް ގެލެކްސީ އެސް20، ގެލެކްސީ އެސް20 ޕްލަސް ގެ އިތުރުން ގެލެކްސީ އެސް20 އަލްޓްރާ އެވެ.\nމި ތިން ފޯނުތަކުގެ ސައިޒުގެ އިތުރުން ބައެއް ފީޗާސްތައް ވެސް ތަފާތެވެ. އެންމެ ބޮޑު ތަފާތެއް ފާހަގަކުރެވެނީ ތިން ފޯނުގެ ކެމެރާއިންނެވެ.\nގެލެކްސީ އެސް20 އާއި އެސް20 ޕްލަސްގައި 12 މެގަޕިކްސެލްގެ ވައިޑް އޭންގަލް ކެމެރާއެއް ހުންނައިރު، އެސް20 އަލްޓްރާގެ ވައިޑް އޭންގަލް ކެމެރާގައި 108 މެގަޕިކްސެލް ހުރެ އެވެ. އެސް 20 އާއި އެސް 20 ޕްލަސްގެ ސެލްފީ ކެމެރާގައި 10 މެގަޕިކްސެލް ހުންނައިރު، އެސް20 އަލްޓްރާގެ ސެލްފީ ކެމެރާގައި 40 މެގަޕިކްސެލް ހުރެ އެވެ.\nގެލެކްސީ އެސް20 ސީރީޒްގެ ބައެއް ސިފަތައް\n100ގުނައަށް ޒޫމް ކޮށްލެވޭ ޒޫމް ލެންސް (ހަމައެކަނި އެސް20 އަލްޓްރާގައި)\n8ކޭ ވީޑިއޯ ރިކޯޑު ކުރުން\n45 ވޮޓު ފާސްޓް ޗާޖިން ސަޕޯޓު ކުރޭ\nސިންގަލް ޓޭކް މޯޑް (10 ފޮޓޯއާއި ހަތަރު ވީޑިއޯ އެއް ބަޓަނުން އެއްފަހަރާ ނަގާލެވޭ)\nއެކްސްޕޭންޑަބަލް ސްޓޯރޭޖް: އެއް ޓީބީއާ ހަމައަށް\nއިން-ސްކްރީން ފިންގަޕްރިންޓް ސްކޭނާ\nދިރާގުން އިންސްޓޯލްމަންޓަށް މި ފޯނުތައް ނަގާ ފަރާތްތަކަށް މަހަކު5ޖީބީ ޑާޓާ ލިބޭނެ އެވެ. ކޮންމެ މަހަކު 1009 ރުފިޔާ ދައްކާގޮތަށް ފޯނުތައް ނެގޭއިރު ކޮންމެ ފޯނަކާއި އެކު ސެމްސަންގް ބަޑްއެއް ހިލޭ ލިބޭނެ އެވެ. އެގޮތުން އެސް20 ޕްރީއޯޑާ ކޮށްގެން ގަންނަ ކޮންމެ ކަސްޓަމަރަކަށް ހަ މަސް ދުވަހުގެ މުއްދަތަކަށް މަހަކު ފަސް ޖީބީ ޑޭޓާ ހިލޭ ދިނުމަށް ވަނީ ހަމަޖެހިފަ އެވެ.\nސެމްސަންގް ގެލެކްސީ އެސް20 ސީރީޒްގެ ފޯނުތައް ދިރާގުގެ ވެބްސައިޓު މެދުވެރިކޮށް ޕްރީއޯޑާ ކުރުމުގެ ފުރުސަތު ވަނީ ހުޅުވާލާފަ އެވެ.\nދިރާގުސެމްސަންގް ގެލެކްސީސެމްސަންގް ގެލެކްސީ އެސް20ސެމްސަންގް ގެލެކްސީ އެސް20 ޕްލަސް


Ithuru hiydhathi kameh libumuge kurin Council inthihaabu kaamiyaabu kuran jehey: Yaameen\nކުރީގެ ރައީސް ޔާމީން އދ. ދަނގެތީގައި-- ފޮޓޯ: ޕީޕީއެމް\nކައުންސިލް އިންތިހާބު ނުލިބިއްޖެ ނަމަ ރައްޔިތުން އިތުރު ހިތްދަތި ކަމެއް ތަހައްމަލު ކުރާނެ: ރައީސް ޔާމީން\nކައުންސިލް އިންތިހާބު އިދިކޮޅު ޕީޕީއެމް އަދި ޕީއެންސީއަށް ނުލިބިއްޖެ ނަމަ މިހާރު ރައްޔިތުން ތަހައްމަލު ކުރަމުންދާ ހިތްދަތި ހާލަށްވުރެ ބޮޑު ހިތްދަތި ކަމެއް ތަހައްމަލު ކުރަން ޖެހިދާނެ ކަމަށް އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ވިދާޅުވެއްޖެއެވެ.\nރިޔާސީ އިންތިހާބާއި ރައްޔިތުން މަޖިލިސް އިންތިހާބުން ލިބުނު ބޮޑު ބައްޔަށް ފަހު ފުރަތަމަ ފަހަރަށް ރާއްޖޭގެ އަތޮޅަކަށް ކުރެއްވި ދަތުރުގައި ރޭ އދ. ދަނގެތީގައި ވާހަކަދައްކަވަމުން ރައީސް ޔާމީން ވިދާޅުވީ މިދިޔަ އަހަރުގެ ރިޔާސީ އިންތިހާބާއި ރައްޔިތުން މަޖިލިސް އިންތިހާބުވެސް ސަރުކާރާއި ސަރުކާރު ކޯލިޝަނަށް ދީގެން އެކަމުގެ ހިތްދަތިކަން ރައްޔިތުން ތަހައްމަލު ކުރަމުންދާ ކަމަށެވެ. އެކަން ބަދަލު ކުރެވޭނީ އެކަތިގަނޑަކަށްވެގެން ކަމަށްވެސް ރައީސް ޔާމީން ވިދާޅުވިއެވެ.\nޔާމީން ވިދާޅުވީ ރައްޔިތުންނަށް ކަމެއް ކޮށްދެވޭނީ ސަރުކާރުގެ އަމާޒެއް އޮވެގެން ކަމަށެވެ. ނަމަވެސް މިއަދުގެ ސަރުކާރުން އެކަން އެގޮތަށް ނުފެންނަ ކަމަށް އެމަނިކުފާނު ވިދާޅުވިއެވެ. އެގޮތުން އެންމެ މުހިއްމު އެއް ކަމަކީ ގައުމީ މިސްރާބު ކަމަށް ރައީސް ޔާމީން ވިދާޅުވިއެވެ.\nރައްޔިތުންގެ ހައްގުގައި ކުރާ މަސައްކަތަކަށް ވާނީ، ރައްޔިތުންނަށް ފައިދާ ހުރި ކަންކަމުގެ ވާހަކަ ދައްކައި އަދި ގައުމުގައި ހުންނަ މުހިއްމު ކަންތައްތައް އެ އުސޫލުން ތަރުތީބުން ކުރަން ހިތްވަރު ދީ އަދި ދައްކާ ވާހަކަ ދެ ފަހަރު ދެގޮތް ނުވެ އެއް އަޒުމަކަށް މަސައްކަތް ކޮށްގެން ކަމަށްވެސް ރައީސް ޔާމީން ވިދާޅުވިއެވެ.\nޔާމީންގެ ވާހަކައިގައި ރޭ ވަނީ ނުސީދާކޮށް ޖުމްހޫރީ ޕާޓީގެ ލީޑަރު އަދި މާމިގިލި ދާއިރާގެ މެންބަރު ގާސިމް އިބްރާހީމަށް ވެސް ފާޑު ވިދާޅުވެފައެވެ. އެގޮތުން އެމަނިކުފާނު ވިދާޅުވީ މުއުމިނިކަށް ވާތީ އެ މީހެއްގެ ގައިގައި ދެ ފަހަރަކު އެއް ހަރަކުން ކައްޓެއް ނުޖަހާނެ ކަމަށް އެތައް ފޯރަމެއްގައި ސިޔާސީ ބައެއް ފަރާތްތަކުން ވިދާޅުވެފައިވާ ކަމަށެވެ. ނަމަވެސް ދެ ކަށްޓައް ވުރެ ގިނައިން ޖަހައިފި ނަމަ އެއީ ފުރިހަމަ މުއުމިނެއްތޯ ނޫނީ އެ މީހުން ދެއްކި ވާހަކަ އަނބުރާ ގެނެސްފައިވޭތޯ ރައީސް ޔާމީން ވަނީ ސުވާލު އުފައްދާފައެވެ.\nޔާމީން ވަނީ އިންތިހާބުތަކުގައި ގޯސްތަކެއް ހެދިފައިވާ ކަމަށް ވިދާޅުވެފައެވެ. އަދި ވަކިން ހާއްސަކޮށް މާޒީގައި ވަރަށް ގިނަ ގޯސް ހެދިފައިވާ ކަމަށް އެމަނިކުފާނު ވިދާޅުވިއެވެ. ނަމަވެސް ވިދާޅުވީ ދެން ކުރިއަށް ދާނީ އެކަންކަން ރަނގަޅު ކޮށްގެން ކަމަށެވެ.\nއެންމެ ކައިރީގަ ޖެހިގެން ތިހިރީވެސް ހިތްދަތިކަން ލިބިފައި ހުރި މީހެއްނު. އޯކޭވާނެ. ކައުންސިލް އިންތިޚާބުން ހިތްދަތިކަން ލިބުނަސް\nޔާމީނަކީ ހިތްދަތިކަން ފިލުވައިދޭ މީހެއް ނޫން ޔާމީނަކީ މީހުންނަށް ހިތްދަތި އަނިޔާ ދޭ މީހެއް އެކަމުގެ ސާފު ހެކި މިހާރުވެސް ޖަމީލު ކިބައިން އެ ފެންނަނީ އެއިނީ ޖަމީލު އިންގޮތް\nއެއްފަހަރާ އެއް ހަރަކުން ދެކައްޓޭތޯ؟ ޖަމީލަށް ތިވާހަކަ އަޑުއިވުނުބާ؟ މިސަރުކާރު އޮވެގެން ރައްޔިތުންނަށް މިވަނީ ހިތްދަތި ކަމެއްކަމަށް ވާނަމަ، މަނިކުފާނު ހޮވުނުނަމަ ރައްޔިތުން ތިބޭނީ ބޮޑު ބަލިމަޑުކަމެއް ޖެހިފާތޯއްޗެ!


ގއ. އަތޮޅު ކައުންސިލް ސަސްޕެންޑްކުރުން ކުށްވެރިކުރަން – Maldivian Democratic Party\n14 ޑިސެމްބަރު 2017\nގއ. އަތޮޅު ކައުންސިލް ސަސްޕެންޑްކުރުން ކުށްވެރިކުރަން\nއިންޑިޔާއިން ދިވެހިރާއްޖެއަށް ކަނޑައަޅުއްވާފައިވާ ސަފީރު ހުވަދު އަތޮޅު އުތުރުބުރިއަށް ކުރެއްވި ދަތުރުފުޅުގައި އެ އަތޮޅު ކައުންސިލްގެ މެންބަރުންނާ ބައްދަލުކުރެއްވުމާ ގުޅިގެން މުޅި ކައުންސިލް އެއްކޮށް3މަސް ދުވަހަށް ސަސްޕެންޑްކުރުމަކީ ރައްޔިތުންގެ ތާޢީދު ސަރުކާރަށް ގެއްލުމުން މުޅި ނިޒާމު މުށުތެރެއަށްލުމަށް ކުރައްވާ ޚުދުމުހުތާރު ކަމެއް ކަމުގައި ދިވެހިރައްޔިތުންގެ ޑިމޮކްރަޓިކް ޕާޓީން ދެކެމެވެ.\nރައްޔިތުންގެ ބޮޑު އަޣްލަބިއްޔަތާއެކު އިންތިޚާބުވެފައިވާ ކައުންސިލަރުންގެ ހުރިހާ ކަމެއް ގަދަ ބާރުން ހިފެހެެއްޓުމުގެ އެއްވެސް ޤާނޫނީ ބާރެއް ލޯކަލް ގަވަރމަންޓް އޮތޯރިޓީއަށް ލިބިދީފައިނުވާކަން ފާހަަގަ ކުރަމެވެ. އެހެންކަމުން އެލްޖީއޭއިން މިހާރު އެ ކުރައްވަމުން ގެންދަވާ މަސައްކަތްތައް ހުއްޓާލުަމަށް ގޮވާލަމެވެ. އެ އޮތޯރިޓީގެ މިފަދަ ނިންމުންތަކުން ހާމަަވަނީ ޤާނޫނު އަސާސީގައި ބަޔާންކުރާފަދަ ލާމަރުކަޒީ ނިޒާމެއް ބިނާކުރުމުގެ ނިޔަތެއްވެސް ނެތް ކަމެވެ.\nރާއްޖޭގެ ޙާލަތު ބައްލަވައި، ދިވެހިރާއްޖެއަށް ބޭނުންވާ ކަންކަމުގައި އެހީތެރިވެދެއްވާ ބޭރުގެ ޤައުމުތަކުގެ ސަފީރުން ދިވެހިންގެ ޙާލަތާއި، މަސައްކަތްތައް ބައްލަވާލެއްވުމަކީ ރާއްޖެއަށާއި ދިވެހިންނަށް އެކަމުގެ މަންފާ ލިބިގެންދާނެ ކަމެކެވެ. ވަކިން ޙާއްސަކޮށް ކައުންސިލަރުންނާ ބައްދަލުކުރެއްވުމުން ރަށު ތަރައްޤީގެ ކަންކަން ގާތުން ދެނެގަނެވޭނެއެވެ. އެހެންކަމުން ކައުންސިލަރުންނާ ސަފީރުންނާ ގުޅުން ބަދަހިވުމަކީ މުހިއްމު ކަމެއް ކަމުގައި މި ޕާޓީން ދެކެމެވެ. އަދި ހާމަކަން ބޮޑު ގޮތުގައި ރާއްޖޭގެ ރަށްރަށުގެ ޙާލަތާ ގުޅޭ މައުލޫމާތު ބޭރުގެ ޤައުމުތަކަށް ލިބިގެންދާނެ ކަމެއް ކަމުގައިވެސް ދެކެމެވެ. އެހެންކަމުން އެފަދަ ގުޅުންތައް ބަދަހިކުރުމަށް ފުރުޞަތު ދިނުމަކީ މައި ސަރުކާރުގެ ޒިންމާއެކެވެ. އަދި ސަރުކާރުން މިފަދަ ކަންކަމަށް ނުފޫޒު ފޯރުވައި ރައްޔިތުންނަށް ހުޅުވޭ މިފަދަ މުހިއްމު ދޮރުތައް ބަންދުކުރުމަކީ ކަންބޮޑުވާ ކަމެކެވެ.\nކައުންސިލަރުންނަކީ ރައްޔިތުން އިންތިޚާބުކޮށްފައިވާ މަންދޫބުން ކަމުގައިވީހިނދު، އެކައުންސިލަރުންގެ ޤާނޫނީ ޒިންމާ އަދާކުރުަމަށް ދައުލަތުގެ މުަވައްސަސާތަކުން ޖާގަ ދިނުމަށް ގޮވާލަމެވެ. އަދި މިހާރުން މިހާރަށް ގއ. އަތޮޅު ކައުންސިލަރުންގެ ސަސްޕެންޝަން އުވާލައި މިފަދަ ނޭއްގާނީ ކަންކަމުން ލޯކަލް ގަވަމަންޓް އޮތޯރިޓީ ދުރުވުމަށް ގޮަވާލަމެވެ.\nތާރީޚް: 14 ޑިސެމްބަރ 2017


Ronaldo ge loabiveriyaa anekkaaves bandubodu, mifaharuves ehmmaabandu dhekudhin - One Online\nރޮނާލްޑޯގެ ދަރިންނާއި ލޯބިވެރިޔާ ---\nރޮނާލްޑޯގެ ލޯބިވެރިޔާ އަނެއްކާވެސް ބަނޑުބޮޑު، މިފަހަރުވެސް އެއްމާބަނޑު ދެ ކުދީން\nކްރިސްޓިއާނޯ ރޮނާލްޑޯގެ ލޯބިވެރިޔާ ޖޯޖީނާ ރޮޑްރިގޭޒް އަނެއްކާވެސް އެއް މާބަނޑު ދެކުދިންނަށް ބަނޑުބޮޑު ކަމަށް ބުނެފި އެވެ.\nރޮނާލްޑޯ އާއި ލޯބިވެރިޔާ ޖޯޖީނާ އެކުގައި އިންސްޓާގްރާމުގައި ކުރި ޕޯސްޓެއްގައި ވަނީ އެކަން ޔަގީންކޮށްދީފައެވެ.\nދެ ކުދިންގެ ސްކޭން ފޮޓޯއަކާއެކު އެ ހަބަރު ހިއްސާކުރަމުން ރޮނާލްޑޯ ބުނެފައި ވަނީ ހިތް ފުރިފައި ވަނީ ލޯބިން ކަމަށާއި، ދެކުދީންނާ ބައްދަލުވާން ދެމީހުން ކެތް މަދުވެފައި ތިބި ކަމަށެވެ.\nއެ ފޮޓޯއާއެކު ދެން އެ ޕޯސްޓުގައި ހިމަނާފައިވާ ފޮޓޯއަކީ މިހާރު ތިބި ހަތަރު ކުދިންނާއެކު ރޮނާލްޑޯ ޕޫލެއްގެ ތެރޭގައި އިން ފޮޓޯއެކެވެ. ރޮނާލްޑޯގެ މިހާރު ތިބި ދަރިންނަނީ އުމުރުން 11 އަހަރުގެ ރޮނާލްޑޯ ޖޫނިއާގެ އިތުރުން އުމުރުން ހަތަރުގެ އެއްމާބަނޑު ދެކުދިން ކަމަށްވާ އޭވާ އާއި މަޓެއޯ އަދި އުމުރުން ތިން އަހަރުގެ ދަރިފުޅު އެލާނާއެވެ.\nއުމުރުން 36 އަހަރުގެ ރޮނާލްޑޯ ލޯބީގެ ގޮތުން އުމުރުން 27 އަހަރުގެ ޖޯޖީނާ އާއި ގުޅިގެން އުޅޭތާ ގިނަ ދުވަސްތަކެއް ވެއްޖެއެވެ. އެ ދެމީހުންނަށް ތިން ދަރިން ލިބިފައިވާއިރު، ރޮނާލްޑޯ ޖޫނިއާއަކީ ސަރޮގޭޓް މަންމައަކަށް ހޯދައިފައިވާ ދަރިއެކެވެ. ރޮނާލްޑޯ ޖޫނިއާގެ މަންމަ ރޮނާލްޑޯ ހާމަކޮށްފައެއް ނުވެއެވެ.\nދުނިޔޭގެ އެންމެމޮޅު ކުޅުންތެރިޔާގެ މަގާމު ފަސް ފަހަރު ހޯދާފައިވާ ރޮނާލްޑޯއަކީ ފުޓުބޯޅަ ތާރީހުގައިވެސް އެންމެ ގިނަ ގޯލް ޖަހާފައިވާ ކުޅުންތެރިޔާއެވެ. ކެރިއަރުގައި މިހާތަނަށް 800 ގޯލަށް ވުރެ ގިނަ ގޯލު ޖަހާފައިވާ ރޮނާލްޑޯއަކީ ތާރީހުގައިވެސް ފެނުނު އެންމެ މޮޅު އެއް ކުޅުންތެރިޔާއެވެ. މިދިޔަ ސީޒަންގައި ޔުވެންޓަސް އަށް ކުޅުމަށްފަހު ރޮނާލްޑޯ މި ސީޒަނަށް ވަނީ އޭނާގެ ކުރީގެ ކްލަބު މެންޗެސްޓާ ޔުނައިޓެޑަށް ބަދަލުވެފައެވެ. ކުރިން ރެއާލް މެޑްރިޑާއި ޕޯޗުގަލްގެ ސްޕޯޓިން ލިސްބަންއަށްވެސް ރޮނާލްޑޯ ކުޅެފައިވާއިރު، އާއިލާއާއެކު މިހާރު ދިރިއުޅެނީ އިނގިރޭސިވިލާތުގެ މެންޗެސްޓާ ގައެވެ.\nރޮނާލްޑޯ ކުރި ޕޯސްޓުގައި ހިމެނޭ ސްކޭން ފޮޓޯ ---\nރޮނާލްޑޯ އޭނާގެ ކުދީންނާ އެކު ޕޫލްގައި ---


Zuvaanun dustbin haavan majubooru kuruvany dhaulathun!\nޒުވާނުން ޑަސްބިން ހާވަން މަޖުބޫރު ކުރުވަނީ ދައުލަތުން!\n26 ނޮވެންބަރ 2020 - 22:28:14\nމިފަހަކުން އައިސް ގޭގެއިން ނެރޭ ކުނިކޮތަޅުތަކުގައި ހުންނަ ކާއެއްޗެހި ހޮވާ ކާތަން ފެންނަ މަންޒަރުތަކަކީ އާއްމު މަންޒަރެކެވެ.\nމިފަހަކުން ގޭގެއިން ނެރޭ ކުނިވަށިގަނޑަކީ މަގުމަށްޗަށް ބޭކާރު އެއްޗަކަށް ނުވެއެވެ. އެ ވެގެންދަނީ ވަންނާނެ ތަނެއްނެތި މަގުމަތީ ލާޗާރު ބިޗާރުވެގެން އުޅޭ ކަމަށް ބުނާ ޒުވާނުންނަށް ކޮށްލެވޭ ސަދަގާތަކަށެވެ.\nމަގުމަތީ އާއްމުން ބަހައްޓާފައިވާ ކުނިކޮތަޅުތަށް ހާވާ އޭގައި ހުންނަ ކާއެއްޗިއްސާއި އެހެނިހެންވެސް އެއްޗެހި ހޮވާގެން ކާ މަންޒަރު ސަރުކާރުގެ މުވައްސަސާތަކަށް ނުފެނުނަސް އަޅުގަނޑުމެންގެރ ދެލޮލަށް ފެނި ހިތަށް ކެތްވާވަރެއް ނުވެއެވެ. ސޯޝަލް މީޑިއާގައިވެސް މިފަދަ އެތަށާް މަންޒަރެއް ފެނިގެންދާއިރު މީން ޒަމާނެއްގައިވެސް ކުނިވަށިގަނޑޔ ހާވާގެން ކާ މަންޒަރު ފެނިފައި ނުޔވާ ކަމަށް ގިނަ ބަޔަކު ދަނީ ބުނަމުންނެވެ. އެހެންކަމުން މިއަދު ވަކި މިމަންޒަރު ފެންނަނަން ޖެހެނީ ކީއްވެގެންހެއްޔެވެ؟\nއަޅުގަނޑު އަމިއްލަ ތަޖުރިބާއެއްގެ ވާހަކަ ހިއްސާކޮށްލާނަމެވެ. ގަޑިޖެހިގެން އަވަސް އަރުވާލާފައި އޮފީހަށް އައަި ދުވަހެކެވެ،. ވަރަާށް ބާރަށް ހިގާފައި އައި ފިޔަވަޅުގެ މަށްޗަށް ވެސް ހުއްޓުން އެރީ ×ުވާން ޮފިރިހރން ކުބއްޖަކު މަގުމަތީ ބަހައްޓާފައި ހުރި ކުނި ޑަސްބިން ތެރެއަށް ބޯލާގެން އޮތްތަން ފެނުމުންނެވެ. ފުރަތަމަ އަހަންނަށް ވެސް ހީވީ ވެމްކޯގެ މުވައްޒަފުން ކުނި އުކަން ނިކުމެ އުޅުނުވަގުތެއް ކަމުން އެތަނުގެ މުވައްޒަފެއް ކަމަށެވެ. ރަނގަޅަށް ހުއްޓި ބެލިއިރު އެއީ ހަމަ އަހަރެމެންގެ ތެރެއިން ޒުވާނެކެވެ، މަގުމަތީ ހުރި ކުނި އެއްޗެއްގެ ތެރެއަށް ބޯލައިގެނެ އޭގަ ހުރި ކުނިކޮޓަޅުތަކުން ކާއެއްޗެހި ނަގަން ޖެހުނު ސަބަބެއް ކުތަންމެ ނުކެރިފަ ކުރިނަމަވެސް ބަލ؛ާ ހިތްވިއެވެ.\nއެގޮތަށް ކާއެއްޗެހި ހޮވަނީ ކީއްވެތޯ އަހާލުމުން ދިނީ ގަބޫލްކުރަން ދަތި ޖަވާބެކެވެ. މާލެ އައީ މަސްތުވާތަކެއްޗަށް ފަރުވާ ހޯދާށެވެ. އެހެންނަމަވެސް އެތަށް ދުވަހެއްވީއިރުވެސް ފަރުވާއެއް ނުލިބި މިއަދު ވަންނާނެ ތަނެއް ނެތި ބަޑުހައި ހޫނުކަން އިތުރުވެ ޑަސްބިން ހާވަން މަޖުބޫރު ވީއެވެ. އިންސާފެއްތޯއެވެ.\nމަސްތުވާތަކެތީގެ ވަބާއަކީ މުޅި ގައުމުގައި ވަކި ހިްއޕާލާފައިވާ އެކަމުގެ ސަބަބުން މުޅި މުޖުތަމައު ބިރުވެރިކަމަކަާށް ވައްޓާލާފައިވާ ބިރުވެރި ވާބާއެކެވެ. އޭގެ ސަބަބުން މުޖުތަމައު ތެރޭގައި ވައްކަން އިތުރުވެ މާރާމާރީ އާއި އެހެނިހެންވެސް ކުައްތައް ވަނީ އިތުރުވެފައެވެ. އެކަމުގެ ސަބަބުން އާއްމުންނަށް ވަނީ ބޮޑު އުދަގުލަކާއި ކުރިމަތިވެފައެވެ. ވައްކަަން ވެސް އިންތިހާއެވެ.، ފައިސާފެ ބޭނުމުގަިއ މީހުން ރަހީނުކުރުމާއި މީހުން މެރުން އާއްމުވީ ކިހިނެތްތޯ ސުވާލު ނުފެދޭތޯއެވެ. މިފަހުނ ް ޒުވާބނަކު މަސްދޯނޏަކަށް އަރާ ވައްކަން ކޮށްގެން ޢާއްމުން އޭނަ ބަރަހަނާކޮށް ބޮޑެތި އަނިޔާތަކެއްވެސް ދޭން ޖެހުނީ ހަމަ މިހެންވެއެވެ.\nމުވައްސަސާތަކަށް ހައްލުނުކުރެވުމުން ދެން ހައްލު ހޯދަން ނިކުންނަނީ އާއްމުންނެވެ. އޭރަށް ދެންވަނީ ގޯހެވެ. ދައުލަތުގެ މުވައްސަސާތަކަށްވެސް ރެއަކާ ލަނީ އާއްމުން ނިކުމެ ދެން އާން މިކަން ބަލަން ވީޔޭ ހިވާ ހިސާބުން އެކަންޏެވެ. ދެން ފޯނު ނަގާ ފިނި ކޮޓަރީގައި ތިއްބަވާގެމް ކޮށްލަނީ ޓްވީޓެކެވެ. ށެއް ކުރާއިރަށް އޮރިޔާންކޮށް، ތަޅާ އަނިޔާކުރުމަކީ ކަނޑައެޅިގެން ގޯސްކަމެއް ކަމަށް ވިދާޅުވެއވެ. ޓްވީޓެއް ކުރެއްވުމުން އެ ނިމުނީއެވ. ރައްޔިތުންނަށްވެސް އެގހާ އހިސާބުން އެބޭފުލޫން ވަނީ ހަމަ ރަންގަަކަށެވެ.\nއެހެންނަމަވެސް އެ ޒުވާނާ އެ ހިސާބަށް ދާން ޖެހުނު ސަބަބެއް ވެސް ބަލަންޖެހެއެވެ. އިންސާނެއްގެ ގޮތުގައި ހުރެ ޖަނަވާރުންގެ އުސޫލު ގެންގުޅެން މަޖުބޫރު ވަނީ ކީއްވެތޯ ބަލަންޖެހެއވެ. މަސްތުވާ ތަކެތީގެ ވަބާައި ޖެހިފައިތިބޭ މީހުން މުޖުތރަނަުއއަށް ރަނަގޅު ބައެއްގެ ގޮތުގައި ނެރެން މަސައްކަތް ކުރާ ކަމަށް ބުނެލުމުން ނުނިމެއެވެ. އެކަމުން ސަލާމަތް ވުމަށް އަމިއްލައަށް ބޭނުންވެގެމް މަސައްކަތް ކުރާ މީހާވެސް ރަށުގައި ހުއްޓަ މާލެ ގެނެސް މާލެ ފަރުވާ ދެވޭނެ ދުވަހެއްް ނާގާ ވަމްމާނެ ތަނެއްވެސް ނުދައްކާ އމާލޭ ތެރެއަަށް ބަކަވާން އުކާލާކަށް ނުޖެހެއެވެ، ދެން އެއްކަލަ ރަނގަޅުވުމުގެ ނިޔަތުގައި ހުންނަ ޒުވާނާވެސް އަނެއްކާވެސް ަފށަނީ ހަމނަ ބޭނުންކުރާށެވެ. ނުލިބުމުން ވައްކަން ކުރާށެވބެ. ބަޑުފުރާނަ މުއްތި ކުރވޭނެހާ ނެތުމުން މަގުމަށްތީގައި ހުންނަ ކުނިޑަސްބިނަށް ބޯލައިގެން އެ ހާވާށެވެ. ރާމާމަކުނުތަކެއް ފަދައިން މަގުމަތީގައި ނިދާ ހިވާ ކާށެވެ.\nމިގައުމު ދުވަހަކުވެސް ނުދާ މިހާލަތަށް ދާން ދޫކޮށްލުމުގެ ޒިންމާ ނަގާނީ ކޮންފަރާތަކުން ހެއްޔެވެ؟ މިކަންކަން ބަލާނެ ވަޒީރަކު، ކޮމިޝަނަރަކު ނޫނީ އެހެންވެސް އެފަދަ އިދާރާއެއް، ކޮމިޝަނެއް، ކޮމިޓީއެއް ވެސް ހަމަ ނެތީ ހެއްޔެވެ؟\nބަލާލަން ހަމަ ގައުމުވެސް އެބަތިއްބެވެ. ސަރުކާރުގެ އެކި ދިމަދިމާލުޔގައި އެކި މަގާމުތައް ހަދާ ވަރުވަރުން ވަޒީރުން ލާފައި އެތިބީ ފިނިކޮޓަރި ކޮޅުތަކުގައި ރީތިވީމަ ބަލާކަށް ނޫނެވެ. ޒިންމާތަކަކާއި މައްސޫލިއްޔަތުތަކެއް ނެތީހެއްޔެވެ؟ ޒުވާނުންގެ ވަޒީރެއް ހޯމް މިނިސްޓަރެއް އެބަހުއްޓެވެ.\nވަރުވަރުން ރަށްރަށޫގައި 50 އެަތައް ސަތޭކަ ފުލހުންގެ އިދާރާ ހަދޏި ކީއްކުރައްވަންތޯ އެވެ. މިފަދަ ޒުވާނުން އިސްލާހުކުރަން ނުވަތަ ބޯހިޔާވަިކަމެއް ފޯރުކޮށްދެވޭނެ ގޮތަކަށް ތަންތަން ހެދުން މާ ރަނގަޅު ނޫންތޯއެވެ. ވަރުވަރުން ރަސްރަސުގައި ދަބޑު ތައް ހެދުމަކުންވެސް ނުފުދެއެވެ. ޒުވާނުންގެ ގާބިލުކަން އިތުރުކޮށް ވާޒީފާތަކާއި އަމިއްލަ ފައިމަށްޗަށް ދެތުވާން އެހީތެރިކަން ފޯރުކޮށްދިނުން މާ ލާޒިމް ނޫންތޯއެވެ؟\nޒުވާނުން ދޯނިފަހރަށާޢި އެހެންތަންނަށް އަރާ ވައްކަން ކުރުވަން އެއްގޮތަކުން ބަލާނަމަ އަހަރެންގެ ނަަރުގައި ހިތްވަރު ދެއްވަނީ ސަރުކާރުންނެވެ. ޒުވާނުން ރާމާމަކުނުތަކެއްހެން ކުނި ހޮވާ ކާން މަޖުބޫރު ކުރުވަނީ ވެސް ހަމަ ސަރުކާރުންނެވެ. އެހެންވުމުން އާއްމުންނަށާް ތުރާވެގެން ކުކުޅުހާ ފަހާހެން އެޒުވާނުްންތައް ފަހަންވެސް ފަހާނެވެ. ޒިންމާ ނަގަންތިބޭ ފަރާތްތަކުން އެ ޒިންމާ ނުނަންގަވާ ފިނިކޮޓަރިތަކުގައި ތިއްބަވާ ޓްވީޓަކުން "ށެއް ކުރާއިރަށް އޮރިޔާންކޮށް، ތަޅާ އަނިޔާކުރުމަކީ ކަނޑައެޅިގެން ގޯސްކަމެއް " މިހެން ވިދާޅުވުމަކުން ޒިންމާ އަދާކުރެވުނީކީ ނޫނެވެ.\nއަހަރެންގެ ނަޒަރުގައި އެކުދިންނަށް އެހެން އުޅެން މަޖުބޫރު ކުރުންވެސް ހަމަ ކަނޑައެޅިގެން ގޯހެވެ.\nގުރުބާނީގެ އަގަކަށް ނިމުމެއް ނެތް ކަރުނަ!\nކުނިމެނޭޖްކުރާ ގަވައިދު ހިންގޭނެތަ؟\nއެޓްލާންޓިކް ކަނޑުގައި މަރުވެފައިއޮތް މީހަކު ފެނިއްޖެ\nފޮރުވައިގެން އުޅުނު ދަރިފުޅުގެ ފޮޓޯ އާއްމު ވެއްޖެ